
Într-o izbucnire de auriu și roșu, frunzele 
împodobeau uriașii copaci bătrâni care punctau 
verdele de smarald al pajiştilor, iar iedera îmbrăţișa 
tandru clădirile vechi din piatră. În depărtare, noua 
construcţie a departamentului de fizică şi biblioteca se 
profilau hotărâte pe cer. Peggy Brooks traversa cu pas 
energic campusul Universităţii Midwestern, savurând 
acea zi superbă de sfârșit de octombrie. Seminarul de 
literatură engleză decursese perfect; de fapt, primise 
un zece pentru lucrarea referitoare la poeții romantici. 
De asemenea, reușise să nu-l înfurie pe iritabilul 
doctor Griggs în timpul orei de laborator la biologie. 
Într-un cuvânt, totul mergea bine. 

„Atât doar că am întârziat”, se gândi ea, aruncând o 
privire neliniștită spre ceas. „Exact cu patru minute, 


deocamdată, dar se vor face zece până ajung”. Își 
scutură capul cu părul arămiu lung și des și grăbi 
pasul. 

Cinci minute mai târziu, un val de aer cald o izbi 
când deschise ușa cafenelei campusului, Bucătăria lui 
Hell, locul general de întâlnire. Era foarte aglomerat. 
Muzica folk ce răcnea din tonomat și vocile care 
dădeau impresia că vor s-o acopere formau un vacarm 
în ritmul căruia vibrau pereţii acoperiţi cu picturi ale 
studenţilor — lucrări supradimensionate în culori 
țipătoare, străduindu-se să capete o atenţie pe care, 
evident, n-o metritau încă. 

Cercetă repede încăperea și, negăsindu-l pe Jack, 
începu să caute o masă liberă. Văzând una într-un colț, 
merse direct spre ea. Abia avu timp să-și scoată 
rucsacul și jacheta și să-și arunce o privire pe meniu, 
încă nehotărâtă dacă să comande un sandviș cu costiţă 
sau caşcaval la cuptor, că și apăru Jack, cu ochii săi 
albaștri strălucind de bucurie. 

— Nu-i nevoie să-mi spui, ştiu că am întârziat, spuse 
el zâmbind, așezând un teanc de cărți pe masă și o 
mapă plină până la refuz, lângă scaun. Tocmai eu, care 
întotdeauna îţi fac scandal că nu ești punctuală. Fi, 
există un început pentru orice. 

— Ca să fiu sinceră, mă simt ușurată. Nu e deloc 
simplu să fac față cuiva care cunoaște atât de mult în 

plus față de mine, înţelege cu mult mai mult decât 
mine și, pe lângă toate acestea, e întotdeauna 
punctual. În definitiv, de ce trebuie să fii perfect? 

— Străduieşte-te, străduieşte-te, glumi el, scoțându-și 
jacheta uzată din piele şi punând-o pe spătarul 
scaunului. Ca de obicei, domnișoară Brooks, arăţi 
absolut senzaţional; nu știu cum reușești... Fi, uite de 
ce am întârziat: Westheimer m-a chemat după curs la 
biroul lui şi mi-a dat un teanc de lucrări de corectat 
până marti. Apoi, dorea să devin un fel de purtător de 
cuvânt pentru una din teoriile sale zăpăcite. Abia am 
reușit să scap datorită ţie — o studentă cu o problemă 
urgentă. 

— Cu ce vă servesc? întrebă studentul care servea la 
mese, cu creionul deja pregătit să noteze comanda. 
Pentru spaima laboratoarelor de biologie, la fel ca de 
obicei? 

— Da, dar de data asta potrivit, nu prea prăjit, și 
cartofi prăjiţi și Coca Cola. Ba nu, Randy, mai bine o 
cafea — e destul de rece afară. 

— Brânză la cuptor cu costiţă și roşii pentru mine. 

— Am înţeles, spuse Randy, dispărând imediat. 

— Se pare că nu vor uita niciodată ziua în care ai 
eliberat toți șobolanii și iepurii. Ah, Peggy, tu, cu 
sufletul tău atât de bun! Cum a mers azi? Ai primit 
lucrarea? 


— Cu un zece pe ea, ceea ce-mi ridică media cu un 
punct. Nu știu ce m-aș face fără tine, Jack. Dacă n-ai fi 
citit-o înainte de a o fi predat... 

— Este specialitatea mea, Peggy. Studiez de câţiva 
ani şi lucrez acum la diplomă, pe când tu ești abia la 
început. În plus, pentru tine e un curs facultativ, pe 
când pentru mine este specializarea principală. Dacă 
n-aş şti suficient ca să te pot ajuta, n-aș fi obținut 
postul de asistent. Dacă te ajută, consideră-te un fel de 
cobai pentru mine: cel ce urmează să devină în curând 
marele profesor Curtis își testează pe tine tehnicile 
pedagogice. 

— Cobai! Scutește-mă! Dacă mă consideri cobaiul 
tău, domnule Jack Curtis, jur că nu-ţi mai cer niciodată 
ajutorul sau sfatul. 

— Sunt înnebunit de plăcere să te ajut, Peg, spuse 
Jack împingând cărțile pentru a face loc farfuriilor pe 
care Randy tocmai le adusese. Cu tot ce am de făcut, 
cu toate lucrările astea îngrozitoare pe care trebuie să 
le citesc și să le corectez, în ciuda salariului de mizerie 
pe care mi-l dau, fiecare minut petrecut cu tine mă 
face fericit. 

Brusc, expresia gravă și tristă din privirea lui o făcu 
pe Peggy să-l creadă. 

— Ascultă, Jack. Nu știu ce-aș face fără tine. Anul 
care a trecut a fost un coșmar. Când mama a plecat de 

acasă, a fost un adevărat șoc pentru mine. Ştiam că 
mama și tata trec printr-o perioadă dificilă, dar nu 
mi-am închipuit niciodată că-l va părăsi. Doctorul 
Henderson este un tip grozav, dar nu m-aș fi gândit ca 
mama să-l părăsească pe tata pentru el! Dar, dacă n-ar 
fi făcut acea operaţie, probabil că s-ar fi îmbolnăvit 
foarte rău... Povestea asta m-a bulversat. Nu suportam 
să-l știu pe tata singur. Sigur, mă are pe mine și, 
desigur, Leslie și Laurie sunt alături de el. Știu că e 
ocupat cu ziarul. Dar, nu-mi puteam concepe părinţii 
decât împreună, știi, ceva de tipul Adam și Eva, Romeo 
și Julieta, mama și tata. 

— Cred că asta e concepţia oricărui copil... până 
când imaginea aceasta perfectă se tulbură. Aveam doar 
șase ani când tata s-a despărțit de mama. Credeam că 
n-am să-mi revin niciodată. Apoi, după câțiva ani, se 
părea că nici unii dintre părinţii colegilor mei nu mai 
erau împreună. Un copil care să aibă amândoi părinţii 
devenise o excepţie — nu regula. Regulile se 
schimbaseră brusc. 

— Ştiu c-am avut noroc. Sunt multe lucruri pe care 
le iau acum așa cum sunt. Mă bucur că mama e 
sănătoasă, deși încă nu mi-o pot imagina ca fiind 
doamna Henderson, tot așa cum mi-e greu să mă 
gândesc că sunt fiica vitregă a lui Bruce Henderson. 
Mă bucur că totuși suntem încă o familie. M-ai ajutat 

foarte mult să înţeleg, Jack. M-ai învăţat să nu mă 
gândesc numai la mine. Dacă fericirea mamei ar fi 
depins de relaţia ei cu Bruce Henderson, aș fi învățat 
să accept situaţia. 

— Pentru că o iubeşti, Peg. Când iubeşti cu adevărat 
pe cineva, vrei să fie fericit, chiar dacă pentru asta 
trebuie să faci unele concesii, să renunti la ceva. 

— Da, dar să renunti la mamă, la gândul că părinţii 
tăi sunt împreună, e cam mult. 

— De acum nu mai ești un copil. Este tot mama ta, 
chiar dacă s-a căsătorit cu doctorul Henderson. Și nu 
uita, nu e doar mamă, ci o femeie matură, cu viaţa ei 
personală. 

— De când ești purtătorul stindardului mișcării 
feministe? 

— Crede-mă, în acest campus... șovăi puţin și spre 
surprinderea lui Peggy, roși. 

— Având în vedere ce am auzit aici în ultimele luni, 
mă bucur că mai există cineva cu o atitudine corectă. 
Dar, ești chiar convins de asta, Jack? Adică, de faptul că 
trebuie să renunti la cineva pe care-l iubeşti, dacă 
astfel îl poţi ajuta să fie fericit? 

— Ei bine, una este s-o spui și alta să fii nevoit s-o 
faci. Nu ştiu, şi presupun că mi-ar fi foarte greu dacă 
aş fi confruntat cu o astfel de situaţie. Dar, cred că tu 
ai procedat foarte bine și ştiu că nu ţi-a fost deloc ușor. 

— Jack, ai fost atât de bun cu mine, atât de răbdător. 

— Da, un adevărat exemplu de perfecțiune... Hei, 
Peg, eşti un copil, spuse el văzându-i lacrimile din 
ochi. Eşti grozavă! 

— Copil?! se prefăcu ea indignată, încercând să-și 
ascundă durerea. Aș spune că sunt mai degrabă „o 
femeie matură, cu viaţa ei personală”. 

— Peg, n-am vrut să spun... 

— Vorbesc serios, sunt o femeie matură. Nu sunt un 
copil. Şi, doar pentru că tu vei absolvi, iar eu sunt încă 
la început nu înseamnă că... 

— Peg, sunt cu zece ani mai mare ca tine. Ştii bine 
ce simt pentru tine. De asemenea, te consider 
inteligentă, sensibilă, frumoasă — o persoană cu totul 
deosebită. Îmi face plăcere să discut cu tine, să-mi 
petrec timpul cu tine. Doresc foarte mult să te pot 
ajuta. Cum ţi-am spus, sunt fericit doar când te văd... 
dar nu te implica prea mult în această relaţie. 

— Stiu... Mai ai de muncit mulţi ani până să-ţi iei 
doctoratul și ești plătit foarte prost ca asistent. 

— Şi am, în schimb, atât de mult de lucru, încât abia 
am timp să dorm, în nici un caz... 

— Să petreci serile în compania unor femei răsfăţate 
Și pretentioase care... 

— Care au de pregătit referate și lucrări, care au de 
luat note bune și planuri de viitor și lumea la 

picioarele lor. Anul viitor vei absolvi, vei pleca și vei 
călători în jurul lumii. 

— Învăţ bine, Jack. De fapt, datorită ţie, sunt printre 
cei mai buni studenți. Cât despre călătorii în toată 
lumea, să mai aștepte. Putem călători împreună. 

— Peg, ţi-am spus deja. Ştii care e punctul meu de 
vedere. 

Brusc, păru vulnerabil și privirea lui deveni 
imploratoare. 

— E prea târziu, Jack, prea târziu, spuse ea luându-l 
de mână. Știu că m-ai avertizat, dar avertismentele tale 
n-au fost de prea mare folos. Lacrimile îi sclipiră în 
ochi doar pentru o clipă, apoi o nouă expresie le luă 
locul: expresia de care Jack se temuse cel mai mult, 
dar pe care dorise enorm s-o vadă. De când te-am 
cunoscut, întreaga viață mi-a fost bulversată, ca abia 
apoi să intre pe făgașul cel bun. Eram un copil. Acum 
nu mai Sunt. M-ai ajutat mult să-mi dau seama. Sunt 
femeie adultă, iar tu un bărbat sclipitor, imposibil, 
încăpățânat, mult prea voluntar și, după câte am 
observat astăzi, nici măcar punctual. Dar, eşti bărbatul 
pe care-l iubesc. 

— Stiu, Peggy, știu. Îi strânse mâna și o privi în ochi 
cu o dragoste infinită, care făcu să dispară și vacarmul 
și tot ce altceva era în jurul lor. Știu perfect de bine ce 
simţi. Și eu te iubesc. 

Ziua de lucru era aproape pe sfârșite și Chris Foster 
nu reușise să rezolve decât o parte infimă a 
problemelor din dosarele ce se adunaseră pe biroul ei. 
Își trecu, exasperată, mâna prin părul scurt, blond și 
oftă. „Și mâine e o zi, vorba lui Scarlett O'Harra”, se 
gândi ea, începând deja să-și pregătească mapa cu 
lucrările pe care-și propunea să le citească după cină. 

Deodată, auzi deschizându-se ușa biroului din față. 

— Trebuie să discut urgent cu cineva, auzi ea vocea 
unei femei. 

— Vreau acasă, mamă, răsună ca un clopoțel o voce 
de copil. De ce nu mergem acasă? Mi-e foame! 

— Tocmai închidem și majoritatea personalului a 
plecat. Merg să văd dacă mai e cineva aici și dacă vă 
putem ajuta cumva, vorbi calmă Sheila, de la recepţia 
biroului de asistenţă juridică. Ai un minut liber? 
întrebă ea după puţin timp în pragul ușii biroului lui 
Chris. Par desperaţi. Stau și eu până rezolvi cu ei. 

— Nu ştiu ce m-aș face fără tine, Sheila. Trimite-i 
aici. 

Când femeia și fetița ajunseră în biroul ei, Chris 
reușise să elibereze un colţ de masă pe care să noteze 
informaţiile necesare. 

— Sunt doamna Becker. Nancy Becker, spuse 
imediat femeia. Presupun că veți citi în ziarul de mâine 
despre toată această poveste. 

— Sunt Chris Foster. Numai eu sunt aici. Nu știu 
dacă te pot ajuta cumva în seara aceasta, dar spune-mi 
ce s-a întâmplat? 

— Soţul meu a fost arestat. 

— Arestat? 

Doamna Becker era îmbrăcată doar cu o haină 
subțire și părea obosită și slăbită. Ochii ei albaștri 
aveau o culoare spălăcită, iar pielea ei, o paloare 
bolnăvicioasă. 

— Au minţit. Cineva a minţit. Au spus că a violat o 
femeie. Auzi, să violeze o femeie! Ron n-ar face 
niciodată aşa ceva. Este cel mai blând și mai tandru 
bărbat, n-ar face rău nici unei muște. Dar acum, e în 
închisoare. lar eu, n-am nici un ban, n-am unde să 
stau, n-am ce să-i dau de mâncare fetiţei. În timp ce 
cuvintele ieșeau în cascadă, femeia stătea în picioare 
tremurând, de mână cu fetița ei de opt ani. 

— Luaţi loc, doamnă Becker și povestiţi-mi ce s-a 
întâmplat, cu toate detaliile. 

— E nevinovat. Știu că n-a făcut-o el! Deodată, 
lacrimile începură să se rostogolească pe obrajii ei, în 
timp ce fetiţa, speriată, i se lipi de picioare. Și nu știu 
ce să fac. N-avem nimic. Nimic! Unde vom... 

În clipa următoare, se prăbuşi pe podea, 
pierzându-și cunoștința. Fetiţa începu să ţipe și se 
aruncă asupra mamei sale. 

Când, după cinci minute, tot nu reușiseră s-o facă 
să-şi revină, Chris o rugă pe Sheila să cheme 
salvarea. Femeia era în viaţă, dar avea pulsul slab și 
neregulat. Chris se așeză pe un scaun, trăgând-o pe 
fetiță lângă ea. 

— Vei vedea, scumpo, că mama ta își va reveni. O 
vom duce la spital și doctorii o vor îngriji bine. Totul 
va fi bine. Spune-mi, cum te cheamă? 


Laurie Brooks se studie în oglindă. Rochia din 
catifea roz i se potrivea de minune; se învolbura ușor 
sub șolduri și plutea ca un nor în jurul picioarelor. 
Fusese o extravagantă din partea ei s-o cumpere, dar 
acum vedea că meritase banii. Decolteul adânc îi 
punea în evidenţă linia feţei în formă de inimă. Un 
colier din ametist i se răsucea în jurul gâtului, căzând 
apoi în linie dreaptă în lungul corsajului. Privindu-se 
în oglină, se simţi extrem de uimită. 

„Frumoasă” își şopti ea, „par cu adevărat 
frumoasă”. 

De fapt, nu rochia era adevăratul motiv al stării ei 
de spirit, ci Mark. Mark o făcea să se simtă minunat, să 
simtă că, în sfârșit, totul era cum trebuia. Trebuia să 
apară în mai puţin de zece minute. 

Avea emoţii. Încercând să se calmeze, se așeză la 
măsuţa de toaletă — o piesă foarte rafinată în stil art 
deco, primită în dar pentru ziua de naștere de la Jen. 

Jen — mama. Întotdeauna îi făcuse lui Laurie astfel 
de cadouri minunate: mai mici, cu ocazia sărbătorilor 
mai neînsemnate și mari, de Crăciun și de ziua de 
naştere. Și, întotdeauna știa ce-și dorește Laurie. Nu 
existase nici o singură dată în care Jen să nu-i 
dăruiască exact ce-şi dorea cel mai mult, astfel încât s-o 
surprindă și s-o încânte. Și totuși, clipa de încântare 
nu era decât o clipă, urmată invariabil de o senzaţie de 
pierdere și dezamăgire amarnică. Să fi fost cadourile 
de la Jen atât de deosebite tocmai pentru că încercau 
să compenseze ceea ce ea nu putea oferi? 

Laurie își examină chipul în oglinda mare, rotundă, 
cu ramă din chihlimbar. Își studie ochii negri limpezi, 
nasul aproape acvilin, tenul perfect, părul des ondulat 
natural. Şi acestea erau daruri de la Jen. Își amintea că, 
o dată, când avea opt ani și Leslie zece și erau la 
plimbare cu mama lor, o doamnă mai în vârstă le-a 
oprit ca să le admire, își închipuise că Jen era sora lor 
mai mare. Leslie considerase aceasta ca fiind o 
greşeală stupidă, iar ei nu-i plăcuse deloc. În schimb, 
Jen fusese încântată. 

În fotografiile lui Jen de când era fetiţă, era o 
asemănare izbitoare cu Laurie, cu excepţia unui aer de 
mister, greu de definit — ceea ce nu era cazul în 
privinţa tatălui ei, Stuart Brooks. Îl adora. Tatăl și fiica 
aveau amândoi aceeași tendință spre o lealitate 
neabătută, aceeaşi fermitate în a-şi urma crezul, 
aceeași tenacitate în urmărirea telului propus, dar nici 
o asemănare fizică. 

Laurie râse. Ar fi fost un dezastru pentru o fată să 
arate ca Stuart. Mai bine că o moștenise pe Jen, cel 
puţin în privința calităților fizice. Gândul la Jen o făcu 
putin melancolică. Îşi aminti cât de îngrozită a fost 
când a aflat că era posibil ca Jen să moară. 
Descoperirea faptului că Jen avea cancer a fost ca un 
coșmar. Jen, mama ei perfectă, să fie ucisă de o boală 
atât de cumplită. Existase oare un moment în care 
Laurie îşi dăduse seama că Jen n-a fost niciodată soţia 
perfectă, mama perfectă, așa cum păruse? Știuse 
Laurie că Jen ascundea ceva? 

„Ridicol!” își spuse Laurie. Poate că fiecare 
gândeşte la un moment dat așa despre mama sa. În 
definitiv, iubirea și ura sunt feţele aceleiași monede. Și 
ce mamă e perfectă? Jen ar fi prima care să-și 
recunoască imperfecţiunile, să le exagereze chiar. 
Laurie își amintea acea zi fierbinte de august cu mulți 
ani în urmă, când o înfruntase pe mama sa, hotărâtă 

să-i străpungă acea carapace de perfecţiune. „Îţi 
închipui că ești prea bună, ireal de bună, nu-i așa?”, o 
provocase ea, plină de sarcasm. Și, în loc ca Jen să-i fi 
tras o palmă și s-o fi trimis în camera ei, incepuse să 
enumere o listă cu păcate, chiar dacă acestea nu erau 
decât niște mărunte obiceiuri fără importanţă care 
oricum nu supărau pe nimeni. Jen se amuzase de 
acest incident și-l comentase cu umor, pe când ea, 
după atacul eșuat, își petrecuse întreaga zi 
bosumflată. 

Dar, ameninţarea cancerului fusese o lovitură grea 
pentru Laurie. Și asta pentru că, adânc în sufletul ei, 
Laurie se bucura s-o vadă pe Jen înfrântă, suferind, 
amintindu-și că nu e decât o simplă muritoare. În 
final, Jen nu fusese învinsă. Încă o dată, fusese un 
exemplu pentru toți. Făcuse faţă suferinţei foarte bine 
și nu murise; îi fusese greu, dar nu imposibil și era 
foarte recunoscătoare pentru ceea ce-i plăcea să 
numească o „comutare a sentinţei”. 

Laurie se înfioră. Ce naiba era în capul ei? Cine știe 
ce-i rezervă și ei viitorul? Se dispreţuia pur și simplu 
pentru că putuse gândi astfel despre mama ei. 

Și totuși, cine și-ar fi închipuit că Jennifer Brooks, 
femeia care avea totul, inclusiv, de fapt în primul rând, 
pe Stuart Brooks, s-ar fi gândit vreodată să-l 
părăsească? Ar fi fost cu totul altceva dacă ar fi avut 

încredere în ea, în Laurie, în toată acea perioadă 
tulbure când cocheta cu ideea de a-și părăsi soțul 
pentru doctorul Bruce Henderson. 

Jen și Bruce erau prieteni din copilărie. Cu 
siguranţă, Bruce Henderson era un om bun, cu o 
excelentă reputaţie ca doctor. Pe de altă parte, 
categoric că Stuart era atât de ocupat cu ziarul, încât el 
și Jen aveau puţin timp de petrecut împreună. Numai 
că Bruce Henderson nu era nici pe departe un 
substitut pe măsura lui Stuart Brooks. Oare la ce s-o fi 
gândit Jen? Ce-o fi văzut la el? 

Laurie scutură din cap, plimbându-și mâna pe 
luciul măsuţei de toaletă. Își amintea ce surpriză 
fusese pentru ea acel dar scump. Intenţiona să-și 
cumpere ea însăși una când urma să primească 
drepturile de autor. 

Scrisese o carte lipsită de valoare artistică pe al 
cărei succes mizase, crezând că-și va asigura astfel și 
renumele și averea. Editorii din New York erau 
încrezători, chiar entuziasmați. Dar cartea apăruse și 
dispăruse imediat fărăurmă. Nu existase o campanie 
de reclamă adevărată, nu i se organizaseră întâlniri 
pentru semnarea autografelor. Tot ce se făcuse, fusese 
organizat de ea însăși în jurul lui Genoa City. În final, 
editorii nici măcar nu-și exprimaseră vreo părere de 
rău. Spuseseră doar că a fost o neînțelegere, o situaţie 

de supraestimare. Agentul ei o consolase — era abia 
începutul, prima carte; poate că următoarea urma să 
aibă succes. 

Eșecul îi zdrobise inima lui Laurie. A durat luni de 
zile să-şi revină în urma dezamăgirii în privinţa cărții şi 
a relaţiei dezastruoase cu Brad. I se părea imposibil să 
nu-l mai dorească — nici măcar după căsătoria acestuia 
cu sora ei, Leslie. Vara trecuse peste ea ca un tăvălug 
de nefericire. Succesele repurtate de Leslie în sălile de 
concert din Europa și America n-o ajutaseră deloc să 
treacă peste acea situaţie. Nu i se părea drept ca Leslie 
să aibă şi succes şi pe Brad, în timp ce ei nu-i reușea 
nimic. Asta până când apăruse Mark în viaţa ei. 

În seara aceasta, mergeau să sărbătorească ziua ei 
de naștere. În seara aceasta, o va cere în căsătorie — 
știa că va fi așa. Seara aceasta va fi cea mai minunată 
din viaţa ei — o seară de care-și va aminti întotdeauna. 
Îşi apropie încă o dată faţa de oglindă: arăta impecabil. 
Radia de fericire, ca orice femeie îndrăgostită. Când se 
auzi soneria, era deja gata. 

Capitolul 2 


— Hei, Joanna, vino și gustă din astea! Or să-ți placă 
la nebunie. 

Ridicând privirea de deasupra mesei pe care o 
aranja, Joanna îl văzu pe Brock Reynolds zâmbind 
fericit în timp ce agita o furculiță în aer. Patronul 
localului Aleggro arăta de parcă ar fi câștigat la loterie 
și Joanna tare n-ar fi vrut să-l dezamăgească. 

— Nu astăzi, Brock. Vreau să respect hotărârea 
luată. 

— Nu se poate să am așa un ghinion! Cel mai bun 
ștrudel cu mere din regiune, care va aduce în mod 
garantat prima faimă lui Aleggro, și tu să ţii cură de 
slăbire! Nu poţi să amâni pe mâine? 

— Credeam că ești șeful și prietenul meu, dar îmi 
dau seama că ești un diavol. Cum poţi ispiti o biată 

fată, ştiind că-i este atât de greu să reziste tentaţiei? 
Crede-mă, Brock, de data asta nu pot. Este mult prea 
important. 

— Ce poate fi mai important decât un ștrudel cu 
mere? Este una din cele mai mari plăceri ale vietii. 
Uite, localul e gol. Mai sunt cel puţin douăzeci de 
minute până la aglomeraţia de la ora prânzului. 
Nimeni n-o să afle; nimeni n-o să vadă: doar o bucăţică 
şi... 

— Şi s-a terminat cu căsătoria mea! Brock, arată 
superb... dumnezeiește... Mor de poftă! Dar, pur și 
simplu nu pot. De data aceasta, nu. Miza e prea mare. 

— Un bărbat? 

— Soţul meu. Și de data asta chiar că-l pierd dacă nu 
slăbesc. 

— Doar nu vorbești serios! Celor mai mulți bărbaţi 
le plac femeile mai pline. 

— Unii bărbaţi consideră că, deși bun, ce-i mult 
strică, oftă Joanna continuând să aranjeze mesele. Dacă 
mă mai îngraș un Singur kilogram, va trebui să-mi 
cumpăr haine de la magazinele acelea speciale pentru 
supraponderali. Uită-te și tu la mine în ce hal arăt! 

— Ai un zâmbet minunat, ești întotdeauna bine 
dispusă! Eşti cea mai bună chelneriţă pe care am avut-o 
vreodată! Nici nu ştiu ce m-aș face fără tine. Și aş 
spune că ești o femeie frumoasă. 


22 


— Stiu, știu, ochi violeţi care scot din minţi pe 
oricine. Dar, nu este suficient. Johnny e la colegiu 
toată ziua cu studentele acelea tinere și suple. Nu-l 
poti învinui că-și dorește și el o soție suplă. 

— Nu Johnny gândește așa, ci așa crezi tu. Nici un 
bărbat nu poate rezista unei femei complet 
încrezătoare în feminitatea ei, unei femei care ştie că e 
frumoasă. Trebuie să fii bună cu tine însuţi, să te 
iubeşti! 

— Da, dar dacă să mă iubesc înseamnă să mă îndop 
cu ștrudel, Johnny mă va părăsi. De altfel, a și spus-o. 

— Este chiar atât de grav? 

— Cred că da. 

— Ei bine, atunci nu te mai gândi la ștrudel. Voi face 
tot posibilul să te ajut. Nu voi mai aminti nimic de cea 
mai bună spumă de ciocolată din lume și nu voi mai 
lansa niciodată invitaţii pentru o a doua portie. Pot 
chiar să fac o provizie de morcovi pentru tine. Dar, 
ascultă-mă pe mine, Joanna. Dacă soţul acesta al tău e 
cât de cât bărbat, te va iubi așa cum ești. Eşti o femeie 
nemaipomenită, iar soțul tău ar trebui să aprecieze ce 
are. Trebuie doar ca mai întâi să te iubești tu pe tine 
însăți și apoi, indiferent dacă eşti slabă sau grasă, 
Johnny nu te va părăsi niciodată. 

Joanna ar fi vrut să poată crede. Învățase să evite 
oglinzile, pentru că-i displăcea profund ce vedea 

acolo. Se ura pur și simplu pentru că nu se putea 
abtine de la plăcerea de a mânca tot felul de lucruri 
bune. Nu-și putea imagina cum avea să se iubească, 
din moment ce Johnny n-o iubea. Din fericire, localul 
începu să se umple de clienți și nu mai avu timp nici 
să se gândească la aceasta, nici să mănânce. 

Promisese solemn și față de Johnny și faţă de ea. 
Deveni mai optimistă amintindu-și cât de tandru 
fusese Johnny noaptea trecută. Bietul Jonny! Venise 
acasă obosit, după ce a stat atât de mult în bibliotecă! 
Ea îi pregătise o cină bună, apoi venise în spatele lui 
și-l cuprinsese cu brațele. N-a surprins-o când s-a 
scuturat, iritat, plângându-se că e prea obosit și că 
n-are chef de prostii. Mereu se întâmpla așa în ultima 
vreme. Dar se simţise jignită; atât de jignită, încât își 
exprimase temerile. 

— Din cauză că arăt așa, Johnny? Te dezgust, nu-i 
aşa? 

— Da, mă dezguști. Sincer vorbind, Joanna, nu știu 
cum te suporţi. Arătai nemaipomenit; bărbaţii nu-și 
puteau lua ochii de la tine. Întotdeauna mi-au plăcut 
femeile suple, aproape slabe. Și brusc... nu mai ești 
genul meu. Ce naiba te-a făcut să începi să mănânci 
aşa? De ce ai ajuns aici? Și când ai de gând să te 
oprești? 

Asta a fost de-ajuns să dezlănţuie totul. Printre 
hohote de plâns, începu să-i povestească, simțind o 
mare ușurare după ce-i împărtăși secretul. La 
aproximativ un an de la căsătorie, descoperise că e 
însărcinată. Era atât de fericită la gândul că vor avea un 
copil, încât abia aștepta să-i spună și lui. Apoi, începu 
să aibă unele îndoieli, să se teamă că poate el nu-i va 
împărtăși bucuria. Când îl întrebă ce-ar simţi dacă ar 
ști că vor avea un copil, îi spuse clar că nu e momentul 
să se gândească la așa ceva și că vor mai trece câţiva ani 
înainte de-a avea suficienți bani pentru a putea 
întreţine o familie cu copii; pentru moment, abia se 
descurcau doar ei și oricum n-ar putea oferi cele 
necesare unui copil. 

Fusese categoric. În plus, era atât de ocupat cu 
problemele lui, încât nici nu mai îndrăznise să-i 
vorbească. Se dusese la medic și făcuse avortul, fără 
să-şi închipuie că se va simți atât de pustiită și 
deznădăjduită apoi. Atunci a început să mănânce, dar 
indiferent de cât de mult își umplea stomacul, tot nu 
putea umple acel gol dureros dinăuntrul ei. 

Când a început să se simtă puţin mai bine, 
rămăsese șocată de cum arăta, de cât de mult se 
schimbase. Copleșită, singură, nu mai găsi drumul de 
întoarcere în punctul de unde plecase — înainte de 
avort. 

Acum, îi spusese și lui secretul. Acum, îl știa și el. 
Pentru prima dată după luni de zile, Johnny o 
îmbrăţișă, o sărută, o consolă, el însuși aproape 
plângând. 

„De ce nu mi-ai spus? De ce ai păstrat totul pentru 
tine?” îi repeta el. Dar îl asigurase că acum trecuse 
totul și că era o ușurare pentru ca să nu mai trebuiască 
să poarte singură povara acelui secret. Atunci îi 
promisese că va slăbi până când va redeveni ca la 
început. Aceasta, pentru că-l iubea și însemna totul 
pentru ea. Și, pentru prima dată după luni de zile, 
când o ţinuse atât de tandru în braţe și o sărutase, 
fusese sigură că încă o mai iubea și că, în definitiv, încă 
nu-l pierduse. 

Acest gând avu puterea s-o susțină pe Joanna, să-i 
dea energie și să-i creeze o stare de bună dispoziţie, 
ceea ce-i aducea întotdeauna și bacşișuri mai mari. 
Localul se golise din nou, când intră o tânără care se 
aşeză la o masă goală, trântind un teanc de cărți pe 
scaunul de lângă ea. Obrajii îi erau îmbujoraţi și ochii 
îi străluceau. Joanna o privi cu admiraţie şi invidie; 
anul viitor pe vremea aceasta, tot aşa va arăta și ea — 
frumoasă și îngrijită. 

— Pot să mă așez aici? Sunt singură. 

— Nu mai e aglomerat, așa că nu e nici o problemă, 
îi răspunse Joanna zâmbind și dându-i meniul. 

— Doar cafea şi... ce aveţi? Nu mi-e chiar atât de 
foame. 

— Avem un ștrudel special, cel mai bun în Midwest. 

— Atunci, îmi daţi unul. 

Peggy se gândi că n-are nici un rost să deschidă 
cartea, pentru că tot nu s-ar fi putut concentra. Era 
atât de fericită, încât abia putuse dormi noaptea 
trecută; cuvintele lui Jack încă îi răsunau în urechi şi 
simțea și acum pe buze primul lui sărut. Era prea 
frumos să fie adevărat. Și când se gândea că, în două 
ore, se va întâlni din nou cu el. 

— Pari transportată undeva departe. Ţi se răcește 
cafeaua, o îmbie Joanna, care nu putea înțelege cum 
de poate ignora cineva un ștrudel, mai ales că acum, 
nemafiind atât de ocupată, își dădea seama că-i e 
foame și avea tot interesul ca tentaţia să dispară din 
faţa ei. 

— Da, ai dreptae... Mă gândeam la altceva... 

„Arată cu adevărat fericită”, se gândi Joanna. „Oare 
se iubește și e împăcată cu sine? Asta a vrut să spună 
Brock?“ 

— Nu știu la ce te gândeai, dar se vede că e vorba 
despre ceva plăcut. 

— Simt că plesnesc de fericire. Nu-mi închipuiam 
vreodată că pot să fiu atât de fericită, dar presupun că 
numai dragostea te aduce în starea aceasta. 

— Ah, e vorba de dragoste... Sună cam periculos. 

— De data aceasta, cred că nu. Sau, mai degrabă, 
nu știu. E prima dată când sunt îndrăgostită. Nu 
vorbesc de pasiunile trecătoare din liceu... acelea nu 
pot fi considerate iubiri. Dar, nu văd cum ar putea fi 
ceva periculos — nu este vorba despre un astfel de 
individ. 

— ÎI cunoști de mult timp? Adică, poți întâlni un tip 
despre care să crezi că e nemaipomenit, ca apoi să ai 
tot felul de surprize. 

— Ah, nu este cazul lui. ÎI cunosc din primăvara 
trecută. E puţin mai în vârstă decât mine, adică un 
bărbat cu adevărat matur. Nu cred că e genul de 
individ care mi-ar spune că mă iubește dacă nu m-ar 
iubi cu adevărat. 

— Nu pare ceva periculos, ci foarte serios. Eşti la 
colegiu? 

— Da, în penultimul an. Poate că ţi se pare că mă 
comport prostește, dar sunt extrem de fericită. Ai 
dreptate, e ceva serios. De fapt, el nu mai e student. Și 
e minunat. Dacă n-ar fi el, în capul meu ar fi o 
adevărată zăpăceală și notele mele n-ar fi tocmai 
grozave. Pe când așa, se pare că voi termina printre 
primii. 

— Doar nu te-ai îndrăgostit de vreun profesor! se 
îngrijoră brusc Joanna care auzise destule povești 

despre studente implicate în relaţii sentimentale cu 
profesori însuraţi — povești al căror final era aproape 
invariabil dezastruos. 

— Nu. Nu mai e student, dar încă nu e profesor, 
deşi are o minte sclipitoare. Jack este asistent și spune 
că-și testează tehnicile pe mine. Până acum, tehnicile 
lui au dat rezultate excelente — absolut toate... 

— Jack? 

— Jack Curtis. L-am cunoscut la sfârșitul 
semestrului trecut, când treceam printr-o perioadă 
îngrozitoare. M-a depistat în mijlocul tuturor acelor 
probleme personale și ne-am împrietenit. Am devenit 
prieteni atât de buni, încât mi-a trebuit destul timp ca 
să-mi dau seama ce simt cu adevărat pentru el. 
Credeam că n-o să pot să-i spun niciodată, că nu voi 
avea niciodată curajul sau ocazia. Apoi, deodată, m-am 
trezit pur și simplu că-i spun și el, la rândul lui mi-a 
spus că mă iubește. Sunt atât de fericită... simt că 
lumea întreagă e a mea. 

Tot vorbind, Peggy își puse jacheta, își luă cărțile şi 
merse să achite nota de plată. 

— Hei, Peggy! Ce mai faci? întrebă Brock. 

Complet ameţită, Joanna o privi pe tânără 
discutând puţin cu Brock, apoi ieșind din restaurant, 
parcă plutind. 

Rămase țintuită. Crezuse că era în siguranţă, că mai 
are timp. Dar, lucrul de care se temuse cel mai mult se 
întâmplase. Jack — Jack Curtis, asistent la Universitatea 
Midwest. EI era cel ce aprinsese stele în ochii acestei 
tinere frumoase și zvelte. Biata Peggy, habar n-avea. 
Era îndrăgostită. Dar, și ea era îndrăgostită. Bărbatul 
pe care amândouă îl iubeau era Johnny Cryzynski care 
hotărâse să-şi schimbe numele în Jack Curtis, cât lucra 
în mediul academic. Joanna era soţia lui. 


Laurie ridică mâna stângă pentru a admira mai bine 
inelul cu diamant. 

— Este superb, Mark; nu-mi vine să cred. Și aseară... 
parcă totul a fost un vis. 

— Acum suntem treji amândoi, așa că putem confirma 
că n-a fost un vis. În plus, mahmureala cu care m-am 
trezit de dimineaţă a fost cât se poate de adevărată. 

— Prea multă şampanie... Ce petrecere! Aș fi vrut să 
nu se termine niciodată. 

— Nici nu se va termina. De fapt, e abia începutul. 
Se ridică de la birou și o luă în braţe. Când te privesc, 
mi se taie respirația. Cum mai pot lucra când vii așa, 
luându-mă pe nepregătite? 

— Eşti irezistibil, Mark. Nu pot sta departe de tine nici 
o clipă. Sunt geloasă pe oricine și pe orice mi te răpește. 

— Dacă nu încetez de-a mă mai gândi la tine măcar 
câteva ore și nu termin ce am de făcut, vom fi nevoiţi 
să ne amânăm planul legat de petrecerea lunii de 
miere în Caraibe. Trebuie să păstrez cât de cât o 
aparenţă de lucru. 

— Când ești lângă mine, fac totul cu mai multă 
plăcere — ca de exemplu aseară, când am asistat la încă 
un concert al lui Leslie. Mi s-a părut chiar că 
interpretarea ei a atins apogeul. Dar nu cred că voi fi 
un critic muzical foarte obiectiv. Cât despre petrecere, 
a fost locul ideal de-a face anunţul: șampanie, icre 
negre, tortul sclipind de lumânărele și inelul de 
logodnă. Ce surpriză minunată! Ah, dragul meu, m-ai 
făcut atât de fericită. 

— Pare ceva firesc, Laurie. Simt că ne cunoaștem 
dintotdeauna. 

— Diseară vom sărbători doar noi doi. Am de făcut 
o mulțime de cumpărături. Ne vedem la șapte și 
jumătate; nu întârzia. 

— Mai am patru ore până atunci — nu prea mult, 
având în vedere că mâine trebuie să plec la Cleveland. 
Dar până acum n-am întârziat niciodată, așa că nu o 
voi face nici de data aceasta. De fapt, abia aştept să te 
pot strânge din nou în brațe. 

Laurie se smulse cu greu din deliciul senzaţiilor 
provocate de sărutul lui din ce în ce mai pasional când 
telefonul sună. 

— Sapte și jumătate, șopti ea încă o dată, cu 
răsuflarea tăiată, fugind spre ușă. Nu întârzia. 

Mark făcu un efort să-și adune gândurile și să 
răspundă la telefon. Nu era surprins de faptul că o 
auzea pe Jennifer Brooks, ci de desperarea din glasul 
acesteia. Cu o seară înainte, fusese fermecătoare — o 
gazdă perfectă. Era ușor de înţeles de ce tatăl lui o 
iubea și admira atât de mult. Dar acum, părea 
încordată și necăjită, nu prea dispusă să-i răspundă la 
complimente și glume. 

— Da, da... A fost o petrecere minunată, într-adevăr. 
Și anunţul... Ştiam că tu și Laurie petreceţi mult timp 
împreună, dar anunţul tău a fost o adevărată surpriză. 
Trebuie să discut neapărat cu tine, Mark. E ceva 
urgent. Ar fi trebuit să-ți spun cu mulţi ani în urmă... 
trebuie să știi... Plec imediat de acasă. Ne vedem peste 
o oră în faţa biroului tău. 


Sheila tocmai pusese un alt teanc de dosare pe 
biroul lui Chris, care se întreba dacă va fi vreodată în 
stare să termine toată acea muncă istovitoare. 

Cu o seară înainte, fusese prinsă pur și simplu într-un 
vârtej. O însoţise cu micuța Karen, pe doamna Becker, 
la spital. De la camera de gardă se primise diagnosticul 
că aceasta se afla în comă diabetică și trebuia internată 
de urgenţă. Era posibil să dureze câteva săptămâni 
până să fie în stare să se ocupe din nou de copil, după 
cum îi spusese Snapper. 

Așadar, fetița rămăsese în grija lui Chris. O adusese 
acasă, la familia Brooks, unde toată lumea se agita cu 
pregătirile de ultimă oră pentru petrecere. Jen dădea 
ultimele intrucțiuni pentru recepţia şi aniversarea zilei 
de naștere care urmau concertului lui Leslie. Nici nu se 
putea un moment mai nepotrivit. Totuși, după ce Chris 
explică situaţia, mama ei, Jen, acceptă fără nici o ezitare. 

Chris o duse pe Karen în vechiul dormitor al lui 
Leslie. 

— Pot să pun mâna pe ele? întrebă fetiţa, cu ochii 
mari de încântare, privind colecţia de păpuși de pe 
rafturi. 

— Sunt ale uneia dintre surorile mele, dar cred că 
Leslie nu se va supăra, dacă te porti frumos cu ele. 

— Ce nume frumos e Leslie... Mi-ar fi plăcut și mie 
să am surori. 

— Poate vei avea, după ce mama ta se face bine. 

Rămăsese în cameră până când fetița adormise. Se 
scuzase că nu poate asista la concert, promițând că va 

veni la petrecerea care-i urma. Dar, când ajunse acasă 
la ea, ştiu sigur că nu va mai merge nicăieri. Era trecut 
de miezul nopţii când Snapper o găsi dormind, 
îmbrăcată cum era, pe un fotoliu. 

În această dimineață, se trezise cu ochii 
împăienjeniţi. Abia după ce bău două cafele se simţi în 
stare să citească ziarul. Așa cum prevăzuse doamna 
Becker, titlul de pe prima pagină anunţa: SUSPECT DE 
VIOL ȘI ARESTAT. Doi martori spuseseră că-l văzuseră 
pe Ron Becker puţin mai devreme în aceeași seară cu 
o femeie care fusese apoi găsită violată și bătută în 
apartamentul ei. Chris simţi un fior de groază. 

Viol... era tocmai subiectul de care nu mai voia să 
audă. Și acum, trebuia să facă investigaţii — să 
interogheze martorii, să ia legătura cu Ron Becker, 
să-l anunţe de starea soţiei sale, să-l întrebe ce 
intenţionează să facă. 

Ziua se anunţa extrem de aglomerată și nu reușea 
deloc să progreseze. Mai întâi, îi telefonă Jen s-o 
asigure că totul era în regulă cu Karen și s-o pună la 
curent cu ce se întâmplase la petrecere și mai ales cu 
vestea cea mare: Mark și Laurie intenționau să se 
căsătorească de Crăciun. Judecând însă după tonul lui 
Jen, Chris avu impresia că era ceva ce o nemulțumea. 
Apoi, Laurie însăși îi telefonă s-o dojenească pentru că 

lipsise de la petrecere şi să-i anunţe personal 
evenimentul. Acum, Peg, care vorbea fără încetare... 
Întotdeauna sora ei cea mică avea câte ceva... De data 
aceasta, se pare că era vorba despre o poveste de 
dragoste. 

În sfârșit, venise doamna Cryzynski — ultima 
programare pe ziua respectivă. Era deja extenuată, 
deși nu realizase prea mult din ce avea scris pe agenda 
ei de lucru. Cu toate acestea, știa că nu va avea liniște 
dacă, în drum spre casă, nu va trece și pe la micuța 
Karen. 

Blondă, cu ochi albaștri, frumoasă, deşi cam 
grăsuță, dar emanând un aer de sănătate, doamna 
Cryzynski intră hotărâtă și se aşeză pe scaunul de 
lângă biroul ei. Dincolo de fardul ușor al femeii, ochii 
ei înroşiți de plâns vorbeau despre un zbucium care 
nu putea fi ascuns. 

— Da, doamnă Cryzynski. Cu ce vă pot ajuta? 

— Am venit pentru că soţul meu vrea să-și schimbe 
numele. 

— În mod legal? 

— Da. Stiţi, Cryzynski nu e un nume ușor de 
pronunțat. Soţul meu e asistent universitar și a 
considerat că e mai simplu să foloseasă un alt nume. 
Dar, având două nume, se pot crea confuzii, doamnă 
Foster. De aceea mă adresez dumneavoastră, în 

speranța că mă puteţi ajuta. Doreşte ca numele să 
rămână, în mod legal, cel sub care e cunoscut de toată 
lumea la universitate. 

„În sfârșit, o problemă care poate fi rezolvată 
simplu”, se gândi Chris. 

— Şi care este numele care dorește să-i rămână 
legal? întrebă ea, deja gândindu-se la formalităţile ce 
urmau îndeplinite. 

— Jack Curtis. 

Jack Curtis... Jack Curtis... Numele îi suna vag 
cunoscut. Inconștient, încerca să-şi amintească unde-l 
auzise. Brusc, își dădu seama: Jack Curtis... 
universitatea... Peggy... Sora ei, Peggy, îi vorbise atât 
de entuziasmată despre un bărbat cu acest nume — un 
bărbat de care era îndrăgostită, fără ca măcar să 
bănuiască despre existenţa femeii care tocmai se afla 
în biroul ei: soţia lui Jack Curtis. 

Capitolul 3 


Era aproape ora şase când Chris își parcă mașina 
roşie sport în fața casei familiei Brooks. Casa părea 
neobișnuit de calmă după agitația din seara dinainte. 
Spre surprinderea ei, în holul principal cu scara 
impunătoare, nu era nici un semn care să amintească 
de petrecere — cu excepţia, poate, a aranjamentelor 
florale deosebite. 

— Hei! Nu e nimeni aici? strigă ea, nerăbdătoare s-o 
vadă pe Karen. 

Deși zguduită de tot ce se întâmplase, fetița își 
păstrase calmul. Să fi fost datorită capacităţii de 
adaptare specifice copiilor, sau Karen avea ceva 
deosebit, o forță și o inteligență aparte? 

— În sfârșit, ai apărut! spuse Jen. Murim de foame. 
Chiar ne gândeam să ne așezăm la masă fără tine. 

— Munceşti prea mult, spuse Stuart, imbrățişând-o. 
Cred că e timpul să-ţi iei o mică vacanță. 

— Greg lucrează de două luni la cazul Laker și eu 
trebuie să rezolv celelalte probleme singură. Vreau să 
mai angajăm un avocat, dar, cum postul nu e prea 
bine plătit, nu sunt amatori. Şi, în ceea ce privește 
vacanţa, ar trebui să vorbeşti cu Snapper despre asta. 
Când își va organiza viața astfel încât cel puţin să se 
întoarcă de la spital înainte de miezul nopţii — asta în 
cele mai bune cazuri — atunci ne vom putea gândi cum 
să petrecem o zi impreună, ca să nu mai vorbim de o 
vacanță. Apoi, aplecându-se pe covor, unde Karen 
așeza piesele într-un puzzle, introduse și ea una. Ce 
faci, Karen? Jen se poartă frumos cu tine? 

— Mama ta e nemaipomenită, Chris, răspunse fetița 
radiind de fericire. Cum m-am trezit, am telefonat la 
spital, dar ne-au spus că mama încă doarme. La micul 
dejun, am mâncat prăjituri însiropate, apoi am mers la 
cumpărături și Jen mi-a cumpărat acești blugi nou- 
nouti și niște tricouri grozave și șosete și o rochie... Pe 
urmă am mers la un restaurant unde am putut 
comanda tot ce am vrut și am mâncat un hamburger 
uriaș. Este ca de Crăciun! Ba nu, mult mai bine! 

— Nu va fi în fiecare zi așa, spuse Jen cu blândeţe, 
dar trebuia să facem unele cumpărături. Nu-i așa că 
ne-am distrat grozav? 

Privind-o pe Karen, Chris își amintea de propria ei 
copilărie şi brusc, se simţi copleșită de un val de 
melancolie, o melancolie pe care o încercase tot mai 
des în ultima vreme. Ştia foarte bine ce însemna 
aceasta: își dorea foarte mult copii. „Poate anul viitor”, 
spusese Snapper. Chris încercă să iasă din starea asta 
și să se comenteze asupra momentului prezent. 

— Ti-am adus ceva. Sper să-ţi placă. 

— E cumva o minge? Pentru că asta-mi doresc cel 
mai mult. 

— Nu, nu e o minge, dar sper să-ți placă. Apoi, lăsând-o 
să despacheteze, se adresă lui Jen: am vorbit cu Snapper 
chiar înainte de a pleca de la birou. Spunea că starea 
doamnei Becker este aceeași, se pare că nu e nici un 
pericol, dar, pe de altă parte, nici vreo ameliorare. 

— Din moment ce voi, fetelor, nu prea vă grăbiţi să 
ne aduceţi nepoti, Karen este un substitut perfect, 
nu-i așa Jen? 

— la te uită, spuse Karen, terminând de 
despachetat. E o păpuţă. Ce figură caraghioasă are! 

— O fi ea caraghioasă, spuse Jen râzând, dar se pare 
că are nevoie de tine și cere să fie îmbrățișată. 

— Îmi doream o minge, continuă Karen, examinând 
păpuşa ușor dezaprobator, apoi, brusc, expresia ei se 
schimbă, sări și o sărută pe Chris. O iubesc mult; am 
să-i pun numele Susy. 

— Atunci, ia-o pe Susy și să mergem toţi la masă. Te 
vedem foarte rar în ultima vreme, Chris, spuse Stuart, 
cuprinzând-o pe după umeri. Și ne-ai lipsit tuturor 
aseară. Poate că acum, cât stă Karen aici, poate îţi vei 
face mai mult timp să treci să ne vezi. 

— Este vechiul sindrom Stuart Brooks, spuse Chris, 
așezându-se la vechiul ei loc de masă. Muncă, muncă, 
muncă. 

— Ştii ce se spune: de prea multă muncă, ajungi să 
devii un robot lipsit de imaginaţie. 

— Încerci să-mi spui că sunt o fiinţă ternă, 
plictisitoare, un fel de cap pătrat, tată? 

— Orice, numai o persoană obtuză şi ștearsă nu ești. 
Îmi dau seama cât de greu îţi este, mai ales că și 
Snapper e extrem de ocupat acum. 

Era atât de bine acasă. Remarcele candide ale lui 
Karen și modul ei de a-și exprima opiniile creaseră o 
atmosferă destinsă, de bucurie. După cina propriu- 
zisă, Jen o delectă pe Chris cu ultimele noutăți. Nu 
exista să se petreacă vreo mișcare în Genoa City de 
care Jen, prin cunoștințele ei în cercurile mondene și 
Stuart, datorită muncii lui la ziar, să nu știe. De la 
divorțul instalatorului, până la manevrele electorale, 
familia Brooks era la curent cu totul. 

Chris își aminti însă că trebuie neapărat să discute 
între patru ochi cu Stuart înainte de a pleca acasă la ea. 

— Cred că e timpul să mergi la culcare, spuse Jen 
văzând-o pe Karen căscând. 

— Nu putem să ne uităm la televizor? 

— În seara aceasta îţi voi citi o poveste. Mâine va 
trebui să începem să ne gândim la școală. Și, poate că, 
nu știu sigur, vei putea lua acel televizor mic din 
biroul de sus. Vom vedea. 


— Pot să mă culc cu Susy? 

— Sigur că da. Cu ea, vei avea numai vise plăcute. 

Când Jen o luă pe Karen s-o conducă în camera ei, 
Chris rămase numai cu Stuart. 

— Ceva nou în cazul Becker, tată? 

— Se pare că n-are un alibi puternic. Poliţia a găsit 
doi martori care au spus că l-au văzut ieșind din acea 
casă. Dar, cum era întuneric, cred că n-au putut face 
identificarea foarte corect. Doar dacă femeia în cauză 
îl recunoaște. Soţul ei fusese plecat într-o călătorie de 
lucru; el a fost cel ce-a găsit-o când s-a întors acasă 
aseară târziu. Din câte am auzit, nu prea s-a arătat 
înțelegător, nici nu crede c-ar fi vorba despre un viol, 
ci bănuiește mai degrabă că soţia lui are un amant cam 
dur... e genul de individ gelos. 

— Cred că va trebui să discut eu însămi cu Ron 
Becker. Voi interoga și martorii. 

— Să vedem dacă femeia își menţine acuzarea. Ştii 
mai bine decât oricine altcineva, Chris, că de foarte 

multe ori, astfel de acuzaţii sunt retrase. Poate că nu 
vrea să treacă printr-un astfel de proces, deși, pe de 
altă parte, este posibil să meargă până la capăt pentru 
a-și convinge soțul că e nevinovată. 

— Înainte de a leşina, doamna Becker a insistat 
asupra faptului că soţul ei e nevinovat. Părea foarte 
convinsă. 

— Sper să nu se înșele asupra omului cu care e 
căsătorită. Ar fi cumplit pentru această fetiţă să ştie că 
tatăl ei e criminal. 

— Şi încă, un criminal de cea mai joasă categorie. 
Este exact tipul de caz în care n-aș mai fi vrut să fiu 
niciodată implicată, dar acum nu mai mă pot eschiva. 

— Mergi și discută cu el, să vezi ce spune. 

— Ei, şi acum, următorul punct de pe agenda mea. 
A venit astăzi la mine o oarecare doamnă Cryzynski. 
Poate că o cunoşti — e chelneriţă la restaurantul 
Allegro. Blondă, cu ochi albaștri, grasă dar drăguță. 
Sau, cel puţin îţi dai seama că a fost sau că ar putea fi 
drăguță. 

— Cum să n-o cunosc pe Joanna. Întotdeauna mă 
așez la una din mesele la care servește ea când intru la 
Allegro. O femeie extrem de bună — un suflet de aur. 
Cred că Brock Reynolds ar fi pierdut fără ea. 

— A venit, părând cam abătută. A spus că soțul ei 
doreşte să-şi schimbe numele în mod legal. Ştii, tată, 

îmi vine să și râd. Am răsuflat ușurată, gândindu-mă 
Că, în sfârșit după atât de mult timp, am și eu un caz 
ușor care poate fi rezolvat fără nici o problemă: doar 
o procedură simplă, cât să fac o scurtă pauză de la 
chestiunile complicate care mă așteaptă. Apoi, mi-a 
spus numele pe care soţul ei îl folosește la 
universitate, unde e asistent. Îţi spune ceva numele 
Jack Curtis? 

— Curtis... Curtis... sună cunoscut... 

— N-ai discutat cu Peggy? 

— Dumnezeule! Acel Jack Curtis! Nu vorbește decât 
despre el! E în al nouălea cer. Nu l-am cunoscut, dar 
ea nu vorbește decât despre el de vreo patru luni. Și 
vrei să spui că Peggy nu ştie nimic? Stuart se plimba 
nervos, de la un capăt la altul al camerei. Nu-ţi face 
griji. Mâine dimineaţă voi avea o mică discuţie cu Jack 
Curtis. 

Chris îl lăsă pe Stuart fierbând de mânie și porni 
spre camera lui Karen, pentru a-i spune „noapte 
bună”. Tocmai începuse să urce scările, când telefonul 
din hol sună. Se opri să răspundă. 

— Tu ești, Chris? reuși să rostească, printre hohote 
de plâns, vocea de la celălalt capăt al firului. 

— Laurie, ce-ai păţit? 

— Cheam-o pe mama. Vreau să vorbesc imediat 
cu ea. 

Chris o strigă pe Jen şi într-o clipă, o auzi 
răspunzând la telefonul din camera de sus. Fără să-și 
poată explica de ce, Chris nu închise, ci continuă să 
asculte. 


— Unde este? Ce i-ai făcut? ţipă Laurie. 

— Laurie, despre ce vorbeşti? 

— Stii foarte bine ce vreau să spun. Nu te mai 
preface. Vorbesc despre Mark — a dispărut. Trebuia să 
ne întâlnim la cină la șapte și jumătate. Am tot 
aşteptat, dar n-a apărut. Am sunat acasă la el, la birou, 
la doctorul Henderson. Eram pe punctul de a începe 
să telefonez la spitale și la poliţie, dar, în cele din 
urmă, am găsit-o pe secretara lui. Mi-a spus că s-a dus 
la o întâlnire cu tine, pentru că aveai să-i spui ceva 
misterios. Asta se întâmpla târziu după-amiază. Mamă, 
ce-ai făcut? Ai fost ultima persoană care l-a văzut. După 
aceea, parcă pur și simplu a dispărut de pe fața 
pământului. 


Stuart Brooks încerca să se stăpânească. Avusese o 
noapte agitată, după dezvăluirea făcută de Chris, 
telefonul de la Laurie, desperată, aproape isterică și 
tulburarea lui Jen. După ce se plimbase aproape toată 


44 


dimineaţa de la un capăt la celălalt al biroului lui, se 
afla acum în fața facultăţii, măsurând clădirea cu pași 
nervoși. Când clopoțelul sună, se postă la o oarecare 
distanță, căutând în mulţimea de studenți ce umplu 
campusul, bărbatul care să corespundă descrierii lui 
Peggy. Suvoiul se scurse însă, fără să poată identifica 
persoana căutată. 

Deodată, văzu un bărbat cu părul blond-cenușiu și 
un chip care părea răvășit de gânduri, ducând o mapă 
plină până la refuz și un teanc de cărți. Stuart merse 
direct la el. 

— Jack Curtis? întrebă Stuart și începu să meargă 
alături de el după ce acesta incuviință din cap. Sunt 
Stuart Brooks, tatăl lui Peggy. 

— Îmi păreați cunoscut. V-am văzut fotografia în 
Ziar. 

— Cred că acum mă vei cunoaşte mai bine. 

— Uitaţi, domnule Brooks... 

— Mai bine ascultă ce am să-ţi spun. 

Jack era evident stânjenit. Două din cărțile pe care 
le ducea sub braţ îi căzură și, când se aplecă să le 
ridice, căzură și celelalte. Arăta de parcă întregul lui 
univers se năruia. 

Privindu-l, furia lui Stuart începea să se topească, 
dar nu și hotărârea de a duce lucrurile până la capăt. 

— Nu cred că știi că soţia ta a venit la Biroul de 
Asistenţă Juridică ieri, pentru a clarifica problema 
celor două nume sub care ești cunoscut. Dorea să 
îndeplinească formalităţile pentru schimbarea legală 
a numelui tău. Cred că astfel, a vrut să ne anunţe, 
prin fiica mea Chris, că bărbatul cu care Peggy se 
întâlneşte are alte angajamente. Mai întâi, trebuie 
să-ţi spun c-o cunosc pe soţia ta. Deoarece trec 
adesea pe la Allegro, o cunosc pe Joanna suficient de 
bine pentru a-ți spune cu toată convingerea că nu 
merită o asemenea lovitură din partea ta. Nu știu 
unde ai putea găsi o femeie mai dulce și mai bună 
decât ea. Și îmi vine foarte greu să cred că nu-ţi e 
absolut devotată. Cât despre Peggy, fiica mea — și ea 
e dulce și bună... și foarte naivă. Sunt sigur că nu 
ti-a fost deloc greu să te joci cu sentimentele ei. Dar 
te avertizez că, dacă nu vei pune capăt imediat 
acestei situaţii, vei regreta amarnic. 

— Domnule Brooks, nu înţelegi. Problemele dintre 
mine şi Joanna nu intră acum în discuţie și nici nu vă 
privesc. În ceea ce o priveşte pe Peggy, n-am vrut 
niciodată s-o rănesc. Este o fată minunată. A trecut 
printr-o perioadă dificilă și avea nevoie de ajutor. 
Ne-am împrietenit. Recunosc că nu i-am spus că sunt 
căsătorit, dar am avertizat-o. l-am spus că nu vreau... 

că nu pot să mă implic într-o relaţie cu ea. Apoi, brusc, 
săptămâna trecută, lucrurile au scăpat pur și simplu 
de sub control. 

— Aşa s-ar spune, ascultând-o pe Peggy... comentă 
Stuart îmbufnat, deși conștient că era pur și simplu 
dezarmat de candoarea lui Jack, 

— O iubesc cu adevărat pe Peggy, domnule Brooks. 
Este și foarte greu să-i reziști. Știu că ar trebui să-i 
spun. Am încercat, dar nu găsesc o modalitate de a o 
face fără s-o rănesc. 

— Curtis, vorbeşti ca un prost. Deja ai rănit-o şi nu 
văd cum ai putea să eviti s-o rănești și mai mult. Vreau 
să lămureşti problema, și asta imediat. 

— Domnule Brooks, știu că doriţi ca totul să se 
rezolve cu bine, dar îmi trebuie timp. Doar nu vă 
închipuiţi că pot să-i arunc asta așa, pur și simplu. O 
iubesc cu adevărat pe fiica dumneavoastră! continuă 
Jack să strige după ce Stuart, privindu-l cu dispreț, îi 
întoarse spatele și se îndepărtă. Nu vreau să-i zdrobesc 
inima! 


Chris cunoștea bine locul acela: pereţii verzi, 
ferestrele înalte cu gratii, masa lungă și scaunele 

pliante metalice, toate adăugau câte ceva acelei 
atmosfere sumbre care întotdeauna o deprima. Își 
aşeză mapa pe masă, scoase un carneţel și încercă să 
se gândească la altceva. După câteva minute, se auzi 
un zgomot de cheie, se deschise ușa și un poliţist 
aduse un bărbat vânjos, de înălțime medie, având 
spre treizeci de ani, îmbrăcat în blugi și o cămașă 
șifonată. 

— Bună. Sunt Christiana Foster. 

— Ron Becker, răspunse bărbatul, evitându-i 
privirea. 

— Aştept afară, spuse polițistul. 

— Ia loc, domnule Becker. 

— Uite ce e; nu știu cine ești, sau cine te-a trimis, 
dar vreau să ies de aici. Totul este o glumă proastă. 

— Sunt avocat, domnule Becker. Lucrez în cadrul 
Biroului de Asistenţă Juridică și mă aflu aici pentru 
că soția ta a apelat la mine. Încerci să-mi spui, de 
fapt, că nu ești vinovat de acuzaţiile care îți sunt 
aduse? 

— N-am atins în viaţa mea acea femeie. Am văzut-o 
de câteva ori — eram cu un tip — la barul Ransom de 
pe strada Mt. Clair. Dar asta este tot. Absolut tot. 

— Există doi martori care spun că te-au văzut ieșind 
din clădirea unde locuiește ea. Dacă te identifică, 
situaţia ta devine foarte critică. Din câte am înţeles, vor 

veni mâine dimineaţă. Oricum, acesta nu e decât parte 
din motivul pentru care mă aflu aici. Mă îngrijorează 
soarta soţiei şi a fiicei tale. 

— Nancy... Unde este? Mi-am făcut atâtea griji 
pentru ea. Căutam ceva de lucru. Trăim de azi pe 
mâine și, când m-au înșfăcat și m-au târât aici... 

— Soţia ta este la Spitalul Genoa City. 

— La spital! 

— Ştii că are diabet, nu-i așa? A venit la mine la birou 
disperată, să ceară ajutor și, la puţin timp după aceea, 
a leșinat. La spital, medicii au pus diagnosticul de 
comă diabetică. 

— Dumnezeule! Biata Nancy! Acum se simte bine? 
O să se facă bine? 

Ron Becker trase un scaun și se așeză, cu coatele pe 
genunchi, acoperindu-și faţa nerasă cu mâinile. 

— Din rău în mai rău! mormăi el. Lucrurile merg 
din ce în ce mai rău. 

— A ieşit din comă şi se pare că-și revine, dar va 
trebui să mai rămână în spital câteva săptămâni. Am 
venit să te întreb dacă aveţi familie... rude care v-ar 
putea ajuta. 

— N-am familie. Nu mi-am cunoscut tatăl și mama 
m-a dat spre adopţie când aveam doi ani. Am mers 
dintr-un cămin în altul. Un timp am lucrat în Detroit, 
pentru Uzinele General Motors. Atunci am cunoscut-o 

pe Nancy. Părinţii ei au fost de la bun început 
împotriva mea. Considerau că e prea tânără, că-și strică 
viața. Erau genul de oameni care mergeau la biserică în 
fiecare zi... Considerau că fiica lor ar fi meritat să se 
mărite cu Președintele Companiei General Motors, 
deși abia puteau să-și plătească ipoteca. 

— N-am putea lua legătura cu ei? Trebuie achitate 
taxe de spitalizare, de urmat un tratament, va avea 
nevoie de un loc în care să stea după ce va fi externată. 

— Nu, nu puteţi lua legătura cu ei, răspunse Ron 
aproape sarcastic. Ne-au spus că, dacă ne căsătorim, să 
nu venim la ei să ne plângem, indiferent ce s-ar 
întâmpla. Să nu credeți c-ar ceda, deşi Nancy e unicul 
lor copil. Sunt foarte duri. Nancy a mai încercat să-i 
sune, dar de fiecare dată îi închid telefonul și nu vor 
să discute cu ea. 

— Nu sună deloc promițător. Nancy și Karen... 

— Karen! Dumnezeule! Ce s-a întâmplat cu Karen? 

— Domnule Becker, fiind o situaţie excepţională, 
un caz de urgență, am dus-o pe Karen la părinții mei 
care au fost de acord să aibă grijă de ea până când 
soţia ta iese din spital. 

— Slavă Domnului că e în siguranță. De două nopți 
nu dorm gândindu-mă la ele. Mă tot întreb... Nu-mi 
vine să cred că s-a putut întâmpla așa ceva. 

— Trebuie s-o luăm încet, pas cu pas. Chris examină 
chipul blajin al bărbatului aproape prăbușit pe scaun. 

Ochi albaștri, nas drept, păr negru — era un bărbat 
frumos. Tinereţea și povestea lui tristă îi dădeau o 
notă de vulnerabilitate. Simţea compasiune și 
înțelegere faţă de el, dar, în același timp, în mod 
inexplicabil, ceva o deranja, trezindu-i îndoiala și 
neîncrederea. Cred că va trebui să încerc să rezolv 
ceva, continuă ea, prin agenţiile de asistenţă socială. 

— Ai făcut foarte mult pentru noi, spuse Ron 
privind-o pentru prima dată în ochi. Nu știu cum să-ți 
mulțumesc. Nancy este în siguranță, cel puţin 
deocamdată. Karen este la părinţii tăi. Dar eu mă aflu 
într-o Situaţie îngrozitoare. Doamnă Foster, dacă 
mâine dimineaţă iese prost... 

— Voi discuta cu asociaţii mei de la Brioul de 
Asistenţă Juridică și voi vedea dacă poate veni cineva 
pentru a se ocupa de cazul tău. Asta în cazul în care 
vrei să te reprezentăm noi. 

— Nu asta am vrut să spun. Privirea lui o implora, 
seducător. Ai ajutat-o pe Nancy, ai ajutat-o pe Karen; 
ești singura care mă poţi ajuta să ies de aici. 

— Domnule Becker, înțeleg îngrijorarea ta, începu 
Chris, încercând să facă ordine în impresiile ei 
contradictorii. Acuzaţia care ţi se aduce este una foarte 
gravă. Dar nu mă pot ocupa de cazul tău, pentru că nu 
pot... fi obiectivă. Mă tem că nu sunt persoana potrivită 
căreia să i te adresezi. Și eu am fost victima unui viol. 

Capitolul 4 


Laurie stătea la fereastra apartamentului ei. Soarele 
apunea, îmbrăcând orașul în auriu. Pentru ea, întreaga 
lume se acoperise cu o placă din plumb. Cum de Mark 
a putut să plece fără să-i spună un cuvânt? De ce Jen 
i-a spus lui Mark și nu ei, mai întâi? 

Merse la bar și-și umplu din nou paharul. Nu 
îndrăznea să se privească în oglindă. Cum putea să 
arate, cu faţa umflată și ochii roșii de plâns, după o 
noapte de nesomn și zbucium și o zi de încercări 
inutile de a uita totul. 

Votcă și tranchilizante — o combinaţie în nici un caz 
recomandată. Dar, oricum, nu-i mai păsa. Mark plecase. 
Totul era distrus; avusese grijă mama ei să se întâmple așa. 

— Nu ştiu unde este, insistase Jen la telefon, cu acel 
calm imperturbabil pe care Laurie îl ura. 

Cel puţin, nu minţise. 

— Dacă nu vrei să-mi spui la telefon, vin eu la tine 
și am să te scutur până când voi afla. 

Plecase. Era o minune că ajunsese până acolo, 
conducând ca o dementă. Când sosi, văzu mașina lui 
Chris care deja se îndepărta. „Fugi!” se gândi ea, 
trântind portiera și intrând ca o vijelie în casă. „Nu 
aştepta ca să fii nevoită să ai de-a face cu Laurie cea 
rea. Dumnezeule, sunteţi imposibili cu toţii, vă 
detest!” 

Jen cobori într-un halat roz din catifea, gata să 
meargă la culcare. 

— Laurie! Sopti ea, de parcă nu s-ar fi așteptat s-o 
vadă. 

— Credeai că am să stau acasă plângând singură? 
Credeai că scapi? 

Jen încercă s-o îmbrăţişeze, dar Laurie, ferindu-se, 
intră în salon și-și luă ceva de băut. 

— Acum, spune! De ce te-ai întâlnit cu Mark? Ce i-ai 
făcut? 

— Nu i-am făcut nimic şi nu ştiu unde este. Dar cred 
că ai dreptate, Laurie, spuse Jen pe un ton blând. 
Poate că ar fi trebuit să vorbesc mai întâi cu tine. Mi-a 
fost teamă că nu vei fi suficient de tare. Și nu mi-am 
închipuit că Mark va dispărea pur și simplu. 

— Pentru ce să fiu suficient de tare? Spune mai 
repede, pentru numele lui Dumnezeu. 

Jen se prăbuși pe canapea, părând că, pe măsură ce 
vorbeşte, se retrage tot mai mult undeva în ea însăși. 

— Îţi aminteşti, Laurie, ce s-a întâmplat anul trecut? 
Înaintea operaţiei de mastectomie, mă gândeam foarte 
serios să-l părăsesc pe tatăl vostru. Aveam atât de 
multe probleme, încât nu vedeam nici o soluţie, în 
afară, doar, de a încerca să menţinem aparențele. 
Bruce reapăruse în viaţa mea. Bruce și cu mine ne 
cunoșteam de mult timp. Eram mai tânără decât tine 
când l-am întâlnit. Ne-am îndrăgostit nebunește unul 
de celălalt, aşa cum numai când ești foarte tânăr ţi se 
poate întâmpla. Bruce era bărbatul visurilor mele și, 
timp de un an sau doi, totul a fost perfect. 

Și Stuart și Bruce şi-au îndeplinit serviciul militar în 
același timp. Rămăsesem fără amândoi — cei mai buni 
prieteni ai mei. Stuart a fost eliberat mai întâi, așa că 
am început să ne vedem foarte des. Stuart era 
întotdeauna lângă mine să mă înveselească, să-mi 
ridice moralul... Am început să ţin foarte mult la el, 
dar tot tânjeam după Bruce. La un moment dat, însă, 
timpul și-a spus cuvântul asupra relaţiei noastre. 
Bruce a început să insiste că nu-mi poate cere să 
aştept atât de mult, că trebuie să încep să mă distrez. 
Mă simţeam rănită, furioasă, cu inima zdrobită. Dar el 
părea de neclintit în hotărârea lui. Începusem să-mi 
petrec timpul tot mai mult cu Stuart. La mai puţin de 

o lună după aceea, în octombrie, ne-am căsătorit. Cât 
timp am fost căsătorită cu Stuart, nu m-am întâlnit cu 
Bruce decât o singură dată — o întâlnire scurtă, de o 
intensitate extremă. După nouă luni, te-ai născut tu. 
Atunci eram din nou fericită. Nu regretasem căsătoria 
cu Stuart. Făcusem tot posibilul să nu mă mai gândesc 
la Bruce și credeam că reușisem. Dar, vezi... nu poți fi 
niciodată sigură. Și tu erai un copil atât de frumos, de 
minunat... 

— Vrei să spui că s-ar putea ca Stuart să nu fie tatăl meu? 

— Nu înţelegi? S-ar putea ca tu și Mark să fiţi fraţi 
vitregi. Nu puteam risca. Trebuia să-i spun. 

— N-ai putut să-mi spui mie! se auzi Laurie urlând 
de furie. Toată viaţa n-ai făcut decât să-mi dai tot felul 
de lucruri, ca apoi, într-un fel sau altul, să mi le iei 
înapoi. Strici totul. Pentru prima dată eram cu 
adevărat fericită. Dar nu se putea să nu distrugi totul, 
tu cu secretele tale. Mark era tot ce-mi doream pe 
lume și acum mi l-ai luat. A plecat din cauza ta și nici 
măcar nu știu unde. Şi asta nu e tot! Acum, mi-l iei și 
pe tata! Ce ţi-a mai rămas de distrus? 

Fără să mai aștepte răspunsul lui Jen, Laurie ieși 
din casă, se urcă la volanul mașinii și conduse 
nebunește ore în șir. Nici acum nu știa cum ajunsese 
acasă, sau de ce nu continuase să meargă, până când 
ar fi pierdut controlul mașinii. 

Nu-și putea reveni. Bruce Henderson, tatăl ei și 
Mark, fratele vitreg. Parcă era într-un coșmar. ÎL 
pierduse pentru totdeauna pe Mark. Nu-i va mai auzi 
niciodată râsul cald, șoaptele pline de tandrete, nu-i va 
mai simți brațele puternice. Hohote de plâns îi 
zguduiră din nou trupul în timp ce lacrimile îi curgeau 
într-un șuvoi imposibil de oprit. 


Era încă întuneric când Laurie se trezi pe 
canapeaua din catifea neagră. Ceasul de pe polița 
căminului arăta ora şase dimineaţa. Simţea că-i ard 
ochii. Nu putea să mai continue așa. Trebuia să existe 
o cale. Deodată, îi veni ideea: Jen nu era absolut 
sigură. Mai exista o șansă ca Stuart Brooks să fie tatăl 
ei. Şi atât timp cât acea șansă exista, trebuia să facă 
totul. Se puteau face teste de paternitate — Snapper 
este cel mai în măsură să știe. Merse ametită la baie și 
se spălă cu apă rece. Apoi, dădu telefon. 

— Alo! Laura Brooks la telefon, spuse ea asistentei 
care răspunse. Doresc o programare la doctorul 
Foster. Este urgent. 


* 
* 

Peggy își lăsă cărțile pe masa din hol și intră în 
sufragerie. Cele patru lumânări care ardeau în 
sfeșnicele din argint răspândeau o lumină caldă în 
toată încăperea. 

— Ai venit, în sfârșit, draga mea. Eram îngrijoraţi. 
I-am dat să mănânce lui Karen, am dus-o la culcare și, 
în cele din urmă, ne-am hotărât să începem fără tine, 
spuse Jen, zâmbindu-i, încântată de frumuseţea și 
prospetimea lui Peg. Tocmai ne relaxam după o zi 
lungă. 

— Am lucrat până târziu la bibliotecă. Dar, ca să fiu 
sinceră, am stat pe gânduri dacă să mai vin sau nu. 

— Asta ce mai e? întrebă Stuart zâmbind. Credeam 
că ai trecut de faza de adolescentă rebelă. 

— E o adevărată casă de nebuni aici: Chris vrea să 
facă orfelinat, Laurie dă buzna ţipând în miez de 
noapte... Și acum, ultima noutate... Peggy îl privi fix pe 
Stuart. Am auzit că ai fost în campus de dimineaţă. Ce 
urmează? Să angajeze un detectiv? 

— Peg, nu știu ce... 

— Ba ştii foarte bine despre ce vorbesc. Ai făcut o 
adevărată scenă acolo, punându-mă și pe mine într-o 
situaţie neplăcută. Ai tipat la Jack și l-ai ameninţat în 
faţa clădirii principale cu sălile de curs. Tot campusul 
bârfeşte. 

— Recunosc că am mers acolo şi am discutat cu 
prietenul tău, dar am fost discret. Nu s-a discutat pe un 
ton ridicat și nu era nimeni acolo în afară de mine și de 
Jack. 

— Dacă ai fost atât de discret, cum se face că şase 
persoane au venit la mine în această după-amiază, să 
mă întrebe dacă știu că tatăl meu a venit azi îmbrăcat 
în armură și călare pe un cal alb, să-mi apere onoarea?! 

— Cred că voi, tinerii, aveţi tendinţa de a exagera. E 
firesc să-mi fac griji în privinţa ta, Peggy. Ai vorbit atât 
de des despre acest Jack Curtis, încât m-am gândit că 
ar fi bine să-l cunosc și eu, să văd ce fel de om este. 
Trebuie să recunosc, am fost puţin surprins. Nu crezi 
că e o diferenţă de vârstă cam mare între voi? 

— Nu. Şi nu cred că nu sunt suficient de matură ca 
să ştiu ce fac. Cred că sunt destul de mare și nu mai 
este nevoie ca tatăl meu să mă spioneze şi să mă 
controleze. De asemenea, mai cred că ar trebui să-ţi 
vezi de treburile tale — și asta, începând chiar de acum. 

— Peg, draga mea... 

— Fără nici o „draga mea”. Dacă voiai să-l cunoşti, de 
ce n-ai propus să-l invităm la cină? De ce nu m-ai întrebat 
pe mine ce voiai să știi? Este absolut umilitor să vină tatăl 
și să facă morală prietenului în faţa tuturor colegilor. 

— Ascultă, Peg. Îmi cer scuze, dacă aceasta te ajută 
la ceva. M-am simţit îndreptăţit să fiu îngrijorat: mi-ai 

spus că iubitul tău este un bărbat cu cel putin zece ani 
mai mare decât tine. Vreau să fii fericită. Nu crezi că ar 
fi mai bine să te mai întâlnești și cu alţii, de exemplu 
cu colegi din anii mai mari? Acel Don Keller părea 
foarte interesat de tine în primăvară. Face parte și din 
echipa de fotbal, nu-i așa? 

— Încetează, tată. Don e un copil. Suntem doar 
amici și nu prea avem nimic în comun când e vorba de 
probleme serioase. De fapt, nu te priveşte deloc. 

— Eşti fiica mea. Atâta timp cât locuieşti în casa mea 
și eu îţi plătesc taxele școlare, sigur că mă privește. 

— Vrei să-mi spui că trebuie să mă mut, să renunţ la 
școală și să-mi iau un serviciu ca să am dreptul să-mi 
trăiesc viaţa? 

— Din nou, tendinţa de exagerare. Te iubesc, Peg și 
vreau să fii fericită. Asta e tot. Acum, mănâncă. Dacă 
vrei să te lupţi cu mine, atunci trebuie să ai suficientă 
forță. 

— Bună! spuse Chris din pragul ușii. M-am gândit să 
trec să văd ce mai face Karen. Dar, ca să fiu sinceră, 
mor de foame. Fiindcă Snapper lucrează până târziu și 
m-am plictisit de cine reci, m-am gândit să profit de 
ocazie şi să mă înfrupt și eu din această găină a 
voastră. 

— Florence! chemă Jen menajera. A venit Chris. Mai 
pune un tacâm, te rog. 

— Pur și simplu mor de foame, continuă Chris, 
servindu-se cu o porţie uriașă de friptură de pui, 
brocoli, orez și salată. N-am mâncat nici la prânz. L-am 
ajutat pe Ron Becker să-și găsească un apartament. 

— Becker, repetă Jen. Nu e în închisoare? 

— A fost. L-am eliberat de dimineaţă. Unul din 
martori n-a mai fost sigur. I s-a părut că-l vede ieșind 
din clădire, dar era întuneric și n-a mai fost sigur. 
Celălalt martor îşi susţinea în continuare declaraţia, 
dar ghiciţi cine a apărut. Unul din amicii lui Ron cu 
care mergea la barul Ransom. A semnat o declaraţie în 
care arăta că Ron îl dusese acasă. Tipul nu citește 
ziarele, dar când a auzit de „mica încurcătură” în care 
se afla Ron, a venit repede să-i sară în ajutor. În orice 
caz, poliția n-a avut dovezi să-l rețină. 

— Tu ce crezi, Chris? întrebă Stuart. 

— Nu știu. E un bărbat fermecător, frumos și 
însurat. N-ar fi avut nici un motiv să se preteze la viol. 
Dar, dacă ești un om bolnav, atunci nimic nu mai 
contează. Nu știu. 

— Nu ştii, dar îl ajuţi să-și găsească un apartament! 
exclamă Jen. 

— Şi serviciu! Când a fost arestat, lucra la un magazin 
de articole sportive. Din cauza publicităţii făcute, nu-l 
mai vor înapoi. Nu pentru Ron îmi fac griji, ci pentru 
Nancy și Karen. Vreau să le știu în siguranță. 

— Să-mi spui dacă pot să te ajut cumva, se oferi 
Stuart. De fapt, voi da niște telefoane mâine; trebuie să 
existe cineva care să aibă nevoie și să-l angajeze pe 
domnul Becker. 

— Mulţumesc, tată. Asta va fi de mare ajutor. Am 
impresia că am întrerupt o discuţie, spuse ea dându-și 
seama că Peggy o privea furioasă. 

— O încurajam pe Peggy să-și extindă cercul de 
prieteni. 

— Ah! Ce mai face... acel Jack? 

— Cum de, brusc, pe toţi vă interesează Jack? Când 
te-am sunat dimineață, Chris, să te întreb dacă pot să 
te ajut în vreun fel în privinţa lui Karen, primul lucru 
pe care l-ai spus a fost: „Te mai vezi cu individul acela, 
Jack?” Ce se petrece aici? 

— Ne facem toți griji din pricina ta, Peg, spuse Jen. 
Eşti o fată minunată şi nu dorim decât ceea ce este mai 
bun pentru tine. Vrem să fii fericită. 

— Bine, dar sunt fericită. Niciodată n-am fost mai 
fericită ca acum. Niciodată n-a existat în viața mea un 
bărbat ca Jack. Și acum, știu că şi el simte același lucru, 
că și el mă iubeşte. 

— Trăiești într-o lume de vis, Peg, spuse Stuart. Jack 
nu este pentru tine. Nu este vorba de vârsta lui. Mai 
are mulți ani de studiat până își ia toate gradele, după 
care trebuie să-şi găsească un post. Facultăţile care 

oferă posturi de asistenţi nu angajează ca profesori 
foștii studenţi. Apoi, chiar dacă găsește un post, 
trebuie să se titularizeze. Va dura ani de zile până va 
avea o poziţie stabilă. 

— Asta i-ai spus astăzi? Nu te apropia de fiica mea, 
pentru că va mai dura până când vei avea o poziţie 
stabilă?! Nu e genul tău, tată. Ceva e suspect. 

— l-am spus că nu sunt mulțumit de relaţia voastră 
și că, după părerea mea, a profitat de tinereţea ta. 

— Cum îndrăznești? Cum îndrăznești să mă tratezi 
ca pe un copil? Îţi închipui că știi totul, că ai răspuns 
la orice. Ei bine, dacă mă mai spionezi și te amesteci 
în viața mea, plec de acasă. Voi renunţa la școală, îmi 
voi lua un serviciu. Jack și cu mine vom... 

— Uită-l pe Jack, Peggy. Nu știi ce-i mai important în 
legătură cu el. 

— Acum, te pretezi la calomnie. Inventezi orice 
pentru a-l denigra. Tu nu știi nimic despre el. Nu te 
gândești decât la câţi bani, ce serviciu şi câți bani are. 
Îţi spun eu: e bun şi tandru și are o minte sclipitoare. 

— Pentru numele lui Dumnezeu, Peggy. Trezește-te! 
Jack Curtis e însurat. 


* 
* 

Cu o săptămână în urmă, parcă avea aripi; acum, 
simțea că abia se târăște, iar greutatea cărților pe care 
Je ducea i se părea insuportabilă. 

Fusese o noapte îngrozitoare. Era ca și cum cineva 
o aruncase din vârful muntelui, într-o groapă adâncă. 
De ce au fost toţi atât de cruzi cu ea? Chris, mama, tata. 
Chiar dacă îi spuseseră adevărul, tot nu-i putea ierta. Se 
simţea trădată, nu numai de Jack, ci şi de toţi ceilalți. 

Acum, dimineața, era chiar și mai rău. De data 
aceasta, ea îl pândea pe Jack în faţa clădirii principale. 
Reuși să se stăpânească, după ce acesta apăru, până 
când găsiră un loc mai retras, în spatele 
departamentului de fizică, după care nu-și mai putu 
controla lacrimile. Cum a putut s-o lase să aibă 
încredere în el? Să-l iubească total, cu toată inima? De 
ce nu i-a spus? Și acum, când aflase, deși o minţise, 
cum va suporta să renunţe la el? 

Jack nu știuse ce să răspundă. Tot ce putuse să 
spună era că este extrem de importantă pentru el şi că 
a tot încercat să-i spună că e căsătorit, dar știind cât de 
dureros va fi acest adevăr, a amânat până avea să 
găsească un moment mai potrivit — moment care n-a 
venit, pentru că, pe măsură ce timpul trecea, devenea 
din ce în ce mai importantă pentru el. 

— Căsătoria mea este ca şi moartă, spuse Jack. Știu 
că, deşi așa stau lucrurile, tot căsătorit sunt și că asta 

nu mă scuză pentru că nu ţi-am spus. N-aș fi vrut 
pentru nimic în lume să te rănesc. Soţia mea nu e ca 
tine, Peggy. N-are familie, nu e instruită, n-are 
încredere în ea. Şi-a construit întreaga existență în 
jurul meu. Nu știu ce s-ar face dacă aș părăsi-o. De 
două luni nu mă gândesc decât la divorț, dar mă 
gândesc cu groază ce s-ar întâmpla dacă o părăsesc. Pe 
de altă parte, nu pot concepe viaţa fără tine. 

Sfârşiră așadar, Peggy plângând în braţele lui, iar 
Jack desperat că s-ar putea să piardă tot ce dădea sens 
vieţii lui. Când s-au despărţit, nu ajunseseră la nici o 
concluzie. 

Privindu-l cum se îndepărtează, Peggy luă o 
hotărâre care o făcu să se întoarcă la Allegro cu un 
plan: dacă ar lua-o pe Joanna sub ocrotirea ei, dacă ar 
încuraja-o să slăbească, să se aranjeze, poate chiar 
să-și continue studiile — să-și aibă propria ei viaţă — 
atunci, poate că aceasta n-ar mai depinde cu atâta 
desperare de Jack și Jack ar fi liber. Numai atunci ar 
putea lua o hotărâre bazată pe sentimentele sale și nu 
pe vinovăţie și obligaţie. 

Așezându-se la o masă într-un colt retras al 
restaurantului Allegro și așteptând ca Joanna să-i 
aducă meniul, Peggy știa două lucruri: Joanna era 
rivala ei; în al doilea rând, dacă ea, Peggy, voia să-l 
câștige pe Jack, trebuia mai întâi s-o transforme pe 
Joanna într-o rivală la înălțime. 

Capitolul 5 


Verdele  pajiștilor Universităţii Midwestern 
rămăsese doar o amintire sub covorul de frunze 
moarte. Copacii ale căror crengi dezgolite se profilau 
pe cerul plumburiu de noiembrie vegheau ca niște 
stranii santinele. Aerul era plin de șoaptele frunzelor 
răvășite de pașii Joannei. Se simţea plină de energie, 
ameţită de îndrăzneala noului ei plan și totuși 
îngrijorată. Nu-i venea să creadă că era chiar ea: 
aranjată, cu un caiet sub braț, pe cale să devină 
studentă. 

Azi audia primul curs; nu trebuia decât să stea în 
sală şi să asculte. Slavă Domnului, nu trebuia să spună 
nimic și să răspundă la nici o întrebare. Cu toate 
acestea, era emoţionată și se simţea oarecum o intrusă. 

Jack aranjase totul. Era cam târziu, pentru că 
semestrul începuse deja, dar va face o probă. Astfel, se 

va obişnui cu ideea de a fi studentă, cu atmosfera din 
campus, va avea ocazia de a-și cunoaște viitorii colegi. 
Apoi la primăvară, când va începe următorul semestru, 
se va putea înscrie. Brock Reynolds fusese atât de 
încântat și entuziasmat de planurile ei, încât își 
convinsese mama s-o ajute în privinţa taxei de 
școlarizare. N-a fost greu nici să solicite să audieze 
cursurile; Jack o asigurase că tânărul conferenţiar care 
ținea cursul de Introducere în romanul modern va fi 
flatat. 

Asta era. Aproape că devenise o nouă persoană. 
Totul începuse în acea dimineaţă, acum o lună, când 
Peggy apăruse la Allegro atât de copleșită de durere. 
Instinctiv, intuitiv, Joanna îi înţelesese durerea. La 
urma urmei, amândouă erau femei, amândouă 
îndrăgostite, amândouă în încurcătură. Nu era nimic 
surprinzător în faptul că deveniseră prietene. 

Prietenia lui Peggy fusese o revelaţie. Brusc, Joanna 
avea o prietenă. Viaţa ei nu se mai rezuma la 
speranțele și temerile legate de Jack. Putea discuta cu 
Peggy, mergeau impreună în diverse locuri. 

La început, se arătase reticentă când Peggy îi 
propusese să meargă împreună la cumpărături. De 
unde să știe Peggy Brooks de la ce magazine își poate 
permite să cumpere Joanna Cryzynski? Cu toate 
acestea, Peggy se dovedise o adevărată comoară: intuia 

cu precizie ce haine aveau să arate nemaipomenit pe 
Joanna, ce culori și croieli creau o iluzie de supleţe. 
Fusta lungă neagră și bluza negru cu verde pe care le 
purta chiar astăzi pe sub vechiul ei palton erau două 
dintre primele lucruri pe care Peggy i le alesese. 
Simplul fapt de a se fi îmbrăcat așa, o făcuse mai 
încrezătoare în ea însăși. 

Deși Peggy îi fusese de un real ajutor în alegerea 
îmbrăcămintei, Joanna se opusese când venise vorba 
de schimbarea coafurii. 

— Ai nevoie de ceva nou, ceva care să-ţi dea un aer 
cochet, insistase Peggy. 

Joanna nu-și dăduse seama că părul ei blond drept 
poate părea demodat sau neatractiv. De fapt, nici nu-i 
dăduse importanță. Dar, când ieși din salonul de 
coafură, parcă era cu totul alta. Se întreba de ce nu 
făcuse acest lucru mai de mult. Părul tuns scurt și 
drept îi arăta pomeţii mai înalţi, trăsăturile feţei mai 
fine. 

Următorul pas a fost salonul de cosmetică unde a 
învăţat cum să folosească fardurile astfel încât să-și 
scoată în evidenţă fiecare trăsătură ce o avantaja. 
Joanna cheltui cea mai mare parte a bacşișurilor pe o 
săptămână pe articole cosmetice — era răsfăţul suprem 
pe care şi-l permitea. Era convinsă că Jack devenea 
sensibil — încet, dar sigur — la schimbarea ei. 

În compania lui Peggy — o tovarășă de masă atât de 
plăcută și de spirituală, Joannei îi veni foarte uşor să 
țină regimul propus și slăbi mai mult de șase 
kilograme în trei săptămâni. Era doar un început, dar 
unul foarte important, după cum Jack însuși 


recunoscuse. 

„Ei, să vedem dacă merge”, se gândi Joanna, 
îndreptându-se spre sala de cursuri — sala 115; chiar 
după colț. Brusc, se opri. Nu cumva vorbeau 
neobișnuit de tare? Cum de îi auzise? Mai întâi, vocea 
lui Jack, amplificată parcă de un difuzor. 

„Îi voi cere divorţul, Peggy. Încă o lună și va fi total 
independentă. Nu ştiu ce-i cu ea, Peg, dar s-a schimbat 
complet. Și-a căpătat propria ei personalitate. Nu mai 
e atât de desperată și în curând nu va mai avea nevoie 
de mine, oricum, nu așa ca înainte. După vacanță, 
când se va înscrie la facultate, îi voi cere să divorțeze. 
Voi fi liber și vom putea fi împreună. Putem începe să 
facem planuri de viitor. Vreau să mă căsătoresc cu 
tine, Peg.” 

Cuvintele o izbiră pe Joanna ca un trăsnet. O clipă, 
rămase ţintuită locului. Apoi, începu să alerge, fără să-i 
pese de lacrimile ce-i inundau obrajii și de oamenii 
care se opreau să se uite la ea, miraţi. Gâfâind, reuși să 
ajungă acasă, la marginea campusului, în 
apartamentul lor de la etajul al doilea. 

Într-un acces de furie, își smulse hainele de pe ea, 
aruncându-le în salon. Și-ar fi smuls și părul din 
rădăcină. Fusese înșelată, i se întinsese o capcană. 
Cum de a putut fi atât de proastă, încât să-și închipuie 
că Peggy vrea s-o ajute cu adevărat, când de fapt nu 
încetase nici o clipă să-l dorească pe Jack? 

Deschise frigiderul și începu să scoată tot ce era 
înăuntru. Își dădu seama că n-avea decât puţină salată, 
o jumătate de legătură de morcovi, o elină şi o cutie 
cu margarină dietetică. Deschise, înnebunită, dulapul 
de bucătărie, dar şi acesta era aproape gol. Își aminti 
că Peggy o convinsese să arunce tot ce-ar fi putut-o 
tenta să mănânce. 

Alergă în dormitor şi se trânti pe pat. Cum a putut 
fi atât de proastă! A crezut că Jack o va găsi irezistibilă 
pe noua Joanna, pe când el nu aștepta decât 
momentul potrivit ca s-o părăsească. Crezuse că Peggy 
îi era prietenă, pe când aceasta nu făcuse decât s-o 
pregătească pentru clipa despărțirii de Jack. Crezuse 
Că viaţa ei începe din nou, când de fapt se sfârșea. Ea 
îi va pune capăt. Vor vedea ei şi vor regreta. 

Joanna merse în baie și luă din dulăpiorul cu 
medicamente un flacon. „Arăt ca un clown”, își spuse 
ea și începu să râdă isteric văzându-și în oglindă chipul 
cu obrajii mânjiți de rimel, rujul întins, părul ciufulit. 
Mecanic, deschise robinetul și, umplându-și pahar 
după pahar, înghiți medicamentele. 

TENTATIVĂ DE SINUCIDERE EȘUATĂ! TRAGEDIE 
EVITATĂ ÎN TRIUNGHIUL UNEI FIERBINȚI RELAȚII 
AMOROASE DIN CAMPUS! 

Acestea au fost primele rânduri care au captat 
atenţia lui Stuart cum a intrat în birou. Fără să-i mai fie 
necesar să termine de citit articolul, se repezi la 
telefon, dând ordin editorilor să mușamalizeze totul. 
Apoi, telefonă acasă. 

— Jen, s-a trezit Peggy? Mai e acasă? 

— Nu știu. N-am văzut-o de dimineaţă. Să mă duc să văd? 

— Dacă este acolo, vreau să discut cu ea imediat. 

— Ce s-a întâmplat, tată? se auzi, după o scurtă 
pauză, vocea somnoroasă a lui Peggy. 

— Credeam că s-a terminat cu această prostie! 
Credeam că ai terminat cu Jack Curtis! De fapt, 
credeam că te-ai împrietenit cu soţia lui. 

— Şi eu cred că ţi-am mai spus că nu te privește. 

— Cum îndrăznești să-mi spui că nu mă priveşte! 
Tocmai te-am salvat de la scandalul pe care-l provoci 
și în care îi târăști și pe alţii! Ştii unde e Joanna? La 
spitalul Genoa City. Și știi de ce? Pentru că a încercat 
să se sinucidă ieri după-amiază. Articolul din 
dimineața aceasta este despre un triunghi amoros din 
campusul universitar, iar tu ești „cealaltă femeie”. Din 

fericire, articolul nu va vedea niciodată tiparul. Dar 
Joanna ar fi moartă acum dacă n-ar fi găsit-o Brock 
care venise, întâmplător, s-o întrebe dacă nu vrea s-o 
ducă el cu mașina la serviciu. Gândește-te, Peggy. 
Tragedia a fost evitată în ultima clipă. Chiar vrei să ai 
viaţa unui om pe conștiință? 

Trecură câteva clipe până ca Stuart să-și dea seama 
că nu va primi răspunsul, pentru că Peggy închisese 
deja telefonul. 


— Puteţi intra, spuse asistenta. 

Laurie intră din sala de așteptare în cabinetul lui 
Snapper. 

— Arăţi mult mai bine, Laurie, spuse Snapper. 

— Mie mi se pare că nu mă simt cu mult mai bine, 
deşi sunt nopţi în care reușesc să dorm puţin. Nu te 
înțeleg, Snapper. De ce mă eviti? De ce mă tot amâni? 
Testele acelea ar fi trebuit să fie gata de acum câteva 
săptămâni. 

— Poate că n-ar fi trebuit să vii la mine. Poate c-ar fi 
trebuit să apelezi la un medic care-ţi poate dedica tot 
timpul. Am o mulţime de pacienți la terapie intensivă, 
sau care necesită intervenții chirurgicale dificile, care 

se zbat între viaţă şi moarte. Eşti cumnata mea și aş 
vrea să-ţi acord prioritate absolută, dar trebuie să ţin 
cont de gravitatea cazurilor. 

— Îmi vorbeşti de parcă ar fi vorba de un 
capriciu copilăresc. Nu înţelegi, Snapper? Nu 
înţelegi ce înseamnă Mark pentru mine? Din 
punctul meu de vedere, aceasta e o problemă de 
viaţă şi de moarte. 

— Este într-adevăr o mare dezamăgire, dar toți avem 
dezamăgiri. Ştii, ceri prea mult. Gândește-te că Stuart 
nu știe nimic. A trebuit să inventez un pretext ca să-l 
aduc pentru a i se lua o probă de sânge. La rândul lui, 
și el este atât de ocupat, încât a blocat întregul proces. 
Abia săptămâna trecută a venit. 

— Te rog, să nu ne certăm. Să nu crezi că nu-ţi sunt 
extrem de recunoscătoare. Eşti ultima mea speranță. 
Ţi-a parvenit rezultatul de la laborator? 

— Te-am chemat imediat ce am primit rezultatul. 
Stuart are un element foarte rar care ar trebui să apară 
și în compoziţia sângelului tău. Nu apare, Laurie. 
Sigur, nu e un rezultat definitiv, dar are marja cea mai 
mare de probabilitate. Ne-ar trebui o mostră de sânge 
și de la Bruce Henderson. Se pare că problema nu 
poate fi rezolvată. S-ar putea ca Stuart să nu fie tatăl 
tău, dar nu e sigur. Este posibil ca acel element 
sanguin rar să nu-ţi fi fost transmis. 

— Trebuie să existe o cale de-a fi sigur! 

— Numai dacă le spui despre ce e vorba, dacă 
doctorul Henderson acceptă să vină pentru a i se face 
unele analize și dacă Stuart acceptă să fie supus unor 
analize mai sofisticate decât simpla recoltare a unei 
probe de sânge, atunci am putea fi siguri. 

— Ştii că nu pot face acest lucru; nu înainte de a 
discuta cu Mark. Și nimeni nu ştie, sau nu vrea să-mi 
spună unde este. 

— Nu știu dacă fac sau nu bine, dar iată ce am primit 
prin poștă acum câteva zile. 

Snapper îi întinse o carte poștală simplă, adresată 
lui Chris. 

Sunt foarte ocupat cu noul serviciu. Vom ține 
legătura după ce mă stabilesc. 

Era semnată de Mark și avea timbru de Cleveland. 

— Mulţumesc, Snapper, spuse Laurie ridicându-se 
și înapoindu-i cartea poștală. Știu că ai făcut tot ce ai 
putut. Nu ştiu cum să-ți mulţumesc. Ai fost minunat. 


Brock Reynolds puse deoparte revista pe care o 
citea și privi spre Joanna care dormea ușor. Era trasă 
la faţă şi avea o culoare cadaverică, dar era în afara 

oricărui pericol. Ce nebunie! Fusese atât de plăcut 
surprins, de entuziasmul chiar, de modul cum Joanna 
începuse să-și transforme viața, ca, deodată, totul să se 
prăbușească. 

De fapt, uitase că ea trebuia să fie la facultate la ora 
aceea. Trecea întâmplător pe acolo și ştiind că urma să 
lucreze în tura de noapte, s-a oprit s-o întrebe dacă 
vrea s-o ducă la serviciu cu mașina. Bătuse de câteva 
ori, dar... nici un răspuns. Ușa nu era încuiată, așa că 
Brock a intrat, găsind-o zăcând inconștientă pe jos, în 
dormitor. Când medicii au terminat să-i dreneze 
stomacul, i-au spus c-o găsise la timp şi-i salvase viața. 
După ce și-a revenit puţin, Joanna îi mulțumise, cu o 
voce stinsă, îşi ceru scuze pentru prostia pe care o făcuse 
și bâlbâise ceva în legătură cu acordul ei pentru divorț. 

Când veni în această dimineaţă s-o vadă, i se păru 
că arată puţin mai bine. 

— Brock, spuse Joanna, timid. A fost cea mai mare 
prostie pe care am făcut-o vreodată. Nici nu știu cum 
să-ţi mulțumesc. 

— Dacă te simţi bine, e suficient. Mă bucur enorm 
că am fost acolo. Nu ştiu ce ne-am face fără tine. 

— Îmi pare rău, Brock. Nu ştiu ce mi-a venit. Eram 
supărată şi în casă nu era nimic de mâncare şi m-am 
gândit să iau ceva să mă calmez puţin. Am găsit niște 
medicamente vechi pe care le lua Jack pentru relaxare 
musculară, când îl durea spatele, și cred că am luat 

mai multe decât trebuia. Apoi, îi strânse mâna, 
primind sărutul lui pe obraz. Ai găsit pe cineva care se 
lucreze în locul meu? 

— Nu-ţi face griji. Va lucra Angela până când te vei 
simți mai bine, ceea ce sper că se va întâmpla în 
curând. Îți simtim toti lipsa, dar acum cel mai 
important lucru este să te simți bine. Crede-mă că, 
indiferent ce te frământă, totul se rezolvă. 

— Acum cred că am învăţat asta. 

— Nu ştiu dacă-ţi aminteşti, dar aseară m-ai rugat 
să-l sun pe Jack și să-i spun că te-ai necăjit pentru că ai 
avut emoţii în ce privește cursurile și ai hotărât să 
rămâi noaptea cu Angela. 

— Şi ce a spus? 

— A părut foarte surprins. Ideea de a rămâne la 
Angela i s-a părut de-a dreptul ciudată. Dar, cred că am 
reușit să-l asigur că totul e în regulă cu tine. Deși, nu ştiu 
de ce nu vrei ca el să afle, Joanna. Ar trebui să fie aici. 

— Crede-mă că este mai bine așa. Spunându-i, n-aș 
face decât să înrăutăţesc situaţia. Diseară merg acasă. 
Mă voi menaja câteva zile. 

Brock plecă, dar se întoarse imediat după ce trecu 
aglomeraţia de la ora prânzului. 

— Sper să nu te superi, dar acum, pentru că ţi-am 
salvat viaţa, mă simt răspunzător faţă de tine. 

— Brock, ești un scump, dar nu e cazul să-ți mai faci 
griji. Curând, îmi voi reveni complet. 

După toate aparențele, avea să se însănătoșească. 
Urma să părăsească spitalul în câteva ore. Nu mai avea 
rost ca Brock să rămână; va veni mai târziu, s-o ducă 
acasă cu mașina. Mâine dimineaţă, va trece din nou pe 
la ea să vadă cum se simte. Se tot gândea de ce n-o fi 
vrut ca Jack s-o ajute, să aibă grijă de ea, dar probabil 
că avea motivele ei. Tocmai se ridica să plece, când văzu 
pe cineva în pragul ușii, ezitând dacă să intre sau nu. 

— Peggy, tu ești? 

Cu o figură îngrozită şi un buchet de flori în mână, 
Peggy intră. 

— E trează? 

Văzând-o pe Peggy, Joanna făcu un efort pentru a 
se ridica pe perne. 

— Eu plec, spuse Brock uitându-se la ceas. Ne 
vedem mai târziu, Joanna. Odihneşte.-te. 

— Astea sunt pentru tine, Joanna, spuse Peggy 
înaintând șovăielnic spre pat. Ar fi trebuit să le dau 
unei asistente să le pună într-o vază. Am auzit ieri ce 
s-a întâmplat. A fost îngrozitor. Am fost foarte 
îngrijorată. Când mă gândesc la ce tragedie ar fi putut 
fi... Vreau să te faci bine. 

— Nu mai minţi, Peggy Brooks. Am auzit totul. 
Mergeam spre sala de curs și l-am auzit pe Jack vorbind 
cu tine. Crezi poate că ai reușit să-ți baţi joc de mine... 
prefăcându-te că-mi ești prietenă mergând la cumpărături 
cu mine, arătându-mi cum să-mi aranjez părul. 

— Am încercat doar să mă port corect. 

— Corect? Să umbli cu bărbatul meu pe ascuns 
înseamnă să te porţi corect? Când nu știai că Jack e 
căsătorit, era altceva — am înţeles. Dar am crezut că 
totul s-a terminat, că-mi ești prietenă, că mă ajuţi să-mi 
refac viaţa şi căsnicia. Dar m-ai înșelat. 

— N-am intenţionat niciodată să... 

— Nu minţi. Ti-am spus că v-am auzit. L-am auzit pe 
Jack spunându-ți că, după vacanţă, îmi va cere să 
divorțăm, că vrea să fie liber ca să se însoare cu tine. 
Am vrut să mor. Eram chiar pe punctul de a muri. Și, 
după ce mi-au făcut spălăturile stomacale și s-au 
încăpățânat să nu mă lase să mor, m-am gândit să 
renunţ, să-l las pe Jack să divorțeze. Acum însă, 
gândesc altfel. Ştii, domnişoară Peggy Brooks, nu sunt 
sigură că Jack vrea cu adevărat să mă părăsească. Până 
acum, mie nu mi-a spus nici un cuvânt despre divorț. 
Și, până când n-o va face, nu sunt dispusă să iau în 
considerare această alternativă. Atunci când îmi va 
spune el, și dacă îmi va spune, nu știu exact ce 
hotărâre voi lua. Am fost la un pas de a muri, dar sunt 
încă în viață și mă bucur pentru aceasta. Dacă îţi 
închipui că-ţi poţi bate joc de mine şi-mi poți lua soțul, 
să ştii că te înșeli. Voi lupta pentru ceea ce-mi 
aparţine. 

Capitolul 6 


Joanna fredona încet în timp ce servea la mese. În 
general, totul mergea bine. După acea întâmplare ce 
era pe punctul s-o coste viaţa, slăbise fără să-și dea 
seama aproape zece kilograme. De ani de zile nu se 
mai Simţise atât de bine. I se păruse chiar că vede o 
sclipire în ochii lui Jack, ceva amintind vag de magia 
de altădată. Era oare posibil să revină la ea? Discuta cu 
clienţii, lua comenzile, se mișca extrem de eficient, dar 
gândul ei era departe, undeva în lumina blândă a 
lumânărilor din seara trecută. 

Pregătise mâncarea preferată a lui Jack, după o 
rețetă pe care mama lui i-o trimisese imediat după 
căsătorie. Ea însăși se aranjase cu multă grijă și se 
îmbrăcase cu rochia din catifea roz pe care o păstra 
pentru ocazii speciale și care-i punea perfect în 
evidenţă noua siluetă. 

Aranjase masa festiv în salon și, când auzi cheia lui 
Jack în ușă, aprinse cele patru lumânări albe așezate 
într-un sfeșnic din sticlă. 

— Am uitat ceva? întrebă Jack total surprins. E ziua 
ta? E ziua mea? Cu ce ocazie? 

— M-am gândit că n-aveam suficiente ocazii de a 
sărbători, așa că am inventat una. Te deranjează? 

— Deloc, spuse el lăsând teancul de cărți cu care 
venise, pe canapea. Şi mi se pare că miroase a... 

— Muncești atât de mult, Jack. M-am gândit că nu-ți 
strică o mică surpriză. 

— Dumnezeule! Ador surprizele... pe cele plăcute, 
bineînţeles. 

Deschise el sticla cu vin şi umplu paharele, spre 
încântarea Joannei. Cina decurse perfect, puiul era 
delicios, exact așa cum îi plăcea lui. ÎI îndemnase să 
discute despre cursurile lui, studenţi, munca de 
cercetare pentru teza lui. Încă mai avea de povestit 
când deschise cea de-a doua sticlă cu vin și Joanna 
simţi în sfârșit, după mult timp, o apropiere între ei. 
Era mult trecut de miezul nopții când merseră să se 
culce. Plină de speranţă, dar prudentă, Joanna se 
apropie de el, îl cuprinse în braţe și-l sărută. Păruse 
receptiv, apoi, într-o clipă, adormise și începuse să 
sforăie. Numai vinul băut o ajută pe Joanna să 
adoarmă și ea într-un târziu, înăbuşindu-și lacrimile de 

amarnică dezamăgire, pe când ultimul cuvânt pe care 
el îl șoptise în urechea ei răsuna iar şi iar, din ce în ce 
mai dureros: „Peggy”. 

Cu toate acestea, de dimineaţă se trezise hotărâtă 
să profite la maximum de ceea ce realizase: lui Jack îi 
făcuse plăcere acea seară, îi făcuse plăcere să se afle în 
compania ei, să discute cu ea. În definitiv, nici Roma 
n-a fost construită într-o zi. Recucerirea lui Jack avea să 
dureze. Dar, merita efortul? își spuse ea, aducându-i o 
a doua cafea. Cel putin, era un început. 

— Ce s-a întâmplat? mormăi el. Mă simt de parcă 
m-ar fi lovit un camion. Dumnezeule, nu m-am mai 
trezit aşa mahmur de când eram elev de liceu. Ce am 
făcut aseară? Nu-mi amintesc nimic. 

— Nimic? Nu-ţi amintești papricașul de pui? Jack 
gemu și scutură din cap. Nu-ţi amintești de cina la 
lumina lumânărilor? Urmă un alt geamăt. Nu-ţi 
amintești ce amant pasionat ai fost? 

— Cine, eu? 

— Tu, spuse Joanna, încercând să dea vocii sale o 
notă de satisfacție, pe când Jack se ridică din pat, cu 
mare efort şi merse la duș. 

X 


„Cel putin, acum are la ce să se gândească”, își spuse ea. 

Peggy... Gândul la ea o făcu să revină la realitate. 
Culmea! Fata asta chiar venise acolo. 

— Joanna! șopti Peggy, așezându-se într-un separeu. 
Trebuie să discutăm. 

— N-avem ce discuta. 

— Trebuie neapărat să-ți vorbesc. M-am tot gândit și 
mi-am cercetat sufletul — pur și simplu nu pot s-o fac. 
Am crezut că este corect din partea mea să te ajut, 
astfel încât Jack să poată alege, fără ca una dintre noi 
să fie dezavantajată — dar e prea dureros. Nu mai pot 
continua așa. 

— Să continuu? Ce să continuu? Totul s-a terminat. 
Toată această discuţie despre corectitudine n-are nici 
un rost. Nimic nu e corect. Ce fel de avantaj îti 
închipui că ai avea? Dacă una dintre noi are vreun 
avantaj, ei bine, aceea sunt eu, pentru că Jack este 
soțul meu şi pe mine mă iubește, ceea ce a și dovedit 
când am făcut dragoste aseară. Așa că, ia-ti cărțile, 
fetito și du-te acasă. Acum o lună mi-a fost milă de 
tine. Credeam că ești o micuță nevinovată. Apoi, ai fost 
pe punctul de-a mă convinge că-mi ești prietenă. Dar 
nu-mi ești. Eşti nebună! Corectitudine? Probabil că nu 
știi ce înseamnă. Nu te mai apropia de soțul meu! Și 
nici de mine! Nu mai ai ce căuta aici, nu mai vreau 
să-mi tulburi viaţa și căsnicia. 

— Aţi... făcut dragoste? șopti Peggy, distrusă. 

— Nu e normal, într-o căsnicie fericită? Acum, pleacă 
de aici. Nu vreau să te mai văd vreodată, să mai aud de 
tine, sau să vorbesc cu tine. Niciodată în viaţa mea! 

Peggy ieși din restaurant, aproape fugind. Inima îi 
bătea cu putere și avea senzaţia că-i plesnește capul. 
Doar cu o săptămână în urmă, Jack o asigurase că nu 
mai era nimic între el și Joanna, decât grija lui faţă de 
soarta ei. Doar ieri o sărutase și-i șoptise că totul e o 
chestiune de timp. O minţise? Abia mai putea respira 
după ce traversase în fugă întregul campus și urcase 
scările departamentului de literatură. Tocmai intrase 
pe coridorul care ducea spre cabinetul lui, când îl 
văzu venind spre ea. 

— Jack! 

— Peggy! Ce faci aici? Ce ai pătit? Îşi deschise larg 
braţele, strângând-o la piept. Calmează-te și spune-mi 
ce s-a întâmplat. 

O conduse încet în cabinetul lui, unde o luă din 
nou în braţe, legănând-o ușor și mângâind-o. 

— Jack, chiar ai făcut-o? 

— Ce să fac? 

— Ştii... Ai făcut dragoste cu Joanna? Joanna așa 
spune — și că între voi, lucrurile au revenit la normal, 
că vrei să fii cu ea, nu cu mine. M-ai minţit? Trebuie să 
știu adevărul. 

— A spus asta Joanna? Doamne, Peggy, nu-mi 
amintesc nimic din ce s-a petrecut noaptea trecută. 
Când am venit acasă, am găsit-o îmbrăcată festiv, 
aşteptându-mă cu o cină la lumina lumânărilor. Ca să 
fiu sincer, am băut atât de mult, încât nu ştiu ce am 
făcut. Dar, cunoscându-mă, este foarte probabil să fi 
adormit buştean. Nu știu decât că m-am trezit de 
dimineaţă îngrozitor de mahmur. 

— Dar Joanna a spus... 

— Ştiu ce a spus. La naiba, a vrut să te rănească! Se 
pare că a învăţat foarte bine să aibă grijă de ea. Asta 
înseamnă Că va şti să se descurce. N-o voi lăsa să-ţi facă 
una ca asta. Merg acasă chiar acum și-i spun. Nu mai 
aştept până după vacanţă. Vreau să divorțez și să fim 
împreună, Peg. 

Peggy încă tremura. ÎL privea cum își ia haina din 
cuier, gata să plece; părea atât de puternic, de sigur pe 
el, de hotărât. Dar nu știa nimic de tentativa de 
sinucidere. Speriată, se zbătea între sentimentul de 
vinovăţie şi nesiguranţă, neștiind cum să procedeze. 
Oare Joanna va putea suporta? Dacă va mai repeta 
tentativa când Jack o părăsește? Şi dacă, de data 
aceasta, totul se termină cu o tragedie? 

— Așteaptă! Trebuie să-ți spun ceva. 

Înnebunită de durere, văzu cum, pe măsură ce-i 
povestea, hotărârea de pe chipul lui lăsă locul unei 
expresii îngrozite. 

— Dumnezeule! repetă el, prăbușindu-se pe un 
scaun.N-am ştiut... Tu ai crezut că eşti corectă... eu am 
crezut că sunt corect... Dar am jucat un rol periculos. 
Te iubesc și vreau să fim împreună, dar trebuie să 
lămuresc lucrurile chiar acum, înainte de a fi prea 
târziu. Mă aștepți aici? 

— Nu. Mă simt îngrozitor. Știu că, imediat ce vei 
pleca, mă va cuprinde desperarea și voi avea 
sentimentul că sunt părăsită. Nu pot nici să rămân aici, 
nici să merg acasă, la părinţi. Cred că voi merge la 
birou la Chris. Nu vreau să fiu singură. 

Părăsiră tăcuţi clădirea, Jack cu mâinile înfundate 
în buzunare, Peggy încercând să-și ascundă faţa plânsă 
în fularul gros. 

— Vei vedea că totul se va rezolva. Nu mai pot risca. 
Să nu uiţi cât de mult te iubesc, spuse Jack înainte de 
a se despărţi, sărutând-o uşor pe frunte. 


Era aproape ora cinci când Peggy ajunse la biroul 
lui Chris. Sheila, care se pregătea să plece, o 
întâmpină cu un zâmbet cald. 

— Hei, ce te aduce aici? Nu te-am mai văzut de atât 
de mult timp! Trebuie să plec acum, continuă ea, 

văzând că era ceva în neregulă cu Peggy. Am oră la 
dentist. Intră în biroul lui Chris. 

— Eşti ocupată? întrebă Peggy încet, din pragul ușii. 

— Peggy! Ce surpriză! Ce-i cu tine? Intră și ia loc. 
Acolo... pune dosarele de pe acel scaun pe jos și 
aşază-te. Ceva în neregulă în paradis? întrebă ea, 
intuind despre ce poate fi vorba și dându-și seama că 
Peggy încă nu poate scoate nici un cuvânt. Ştii că 
nu-mi place să intervin, Peg, dar neplăcerile sunt 
inevitabile într-o relaţie cu un bărbat însurat. 

— Nu știam că e însurat când m-am îndrăgostit de el 
și acum, când știu, e deja prea târziu. 

— Cine ti-a spus asta? Niciodată nu e prea târziu. Te-ai 
întrebat vreodată de ce Jack nu ţi-a spus de la bun 
început că e căsătorit? De ce nu te-a făcut să înţelegi că 
nu e disponibil? Poate că n-a vrut să fie necinstit, dar i-a 
plăcut să cocheteze cu ideea de a avea o relaţie cu tine. 
Brusc, aceasta a devenit realitate și acum e pus în 
situaţia de a alege; numai că nu poate alege și astfel vă 
provoacă amândurora suferinţă şi durere. Nu înţelegi, 
Peggy? Lasă figura asta copleșită de durere. Revoltă-te! 

Chris încercă s-o consoleze și s-o încurajeze, dar 
era clar că Peggy suferea cumplit. Ah! Ura să-și vadă 
sora pradă unui asemenea zbucium sufletesc. Peggy 
plângea de când venise și ea însăși era la capătul 
puterilor când sună telefonul. Foarte surprinsă, îi 
dădu receptorul lui Peggy. 

— E Jack. 

— Jack, abia reuși Peggy să articuleze, inecându-se 
de plâns. Nu știu ce să spun. Cred că mi-a ajuns... nu 
mai pot continua așa, sunt complet distrusă. Rezolvă 
cumva... Nu, nu vreau să ne întâlnim mâine. Nu mai 
vreau să discutăm... Nu! Dacă vei fi vreodată liber, 
sună-mă. Abia atunci vom putea continua. 

Apoi, cu mare efort, închise telefonul. 

— E greu, spuse Chris, dar vei vedea că va fi mai 
bine. Ei, nu putem sta aici toată noaptea. Am promis 
să trec pe la familia Becker, să văd cum s-au aranjat în 
noul lor apartament. De ce nu rămâi la mine în 
noaptea aceasta? Snapper e plecat la o întrunire 
medicală, așa că ar fi bine să stăm împreună. Te las la 
mine acasă, apoi îmi continuu drumul. Nu întârzii 
mult. 


Undeva în depărtare se auzeau clopotele unei 
biserici. Laurie se uită la ceas: ora șapte. Rămase cu 
degetul întins spre soneria din dreptul cărţii de vizită. 
„Mark Henderson”. Ce o reţinea? Oricum, era prea 
târziu ca să renunţe acum. Din clipa în care a ieșit din 
cabinetul lui Snapper, a știut exact ce are de făcut. Și 

totuși, avusese nevoie de două săptămâni ca să-și ducă 
planul la îndeplinire. Două săptămâni de nesiguranță 
chinuitoare. Să meargă în Cleveland la Mark? Să-i 
împărtășească planul ei? Va vrea s-o asculte? Chiar şi 
după ce-și făcuse rezervarea la avion, fusese pe 
punctul de a renunţa. Până și acum, nu se putea hotări 
dacă să sune sau nu. 

„Sunt ridicolă”, își spuse, obligându-se să apese pe 
soneria de la interfon. 

— Da? 

— Mark, tu ești? Sunt Laurie. 

— Laurie! Ce naiba faci aici? 

— Ai de gând să mă ţii la uşă? 

După o scurtă pauză, ușa se deschise. Laurie intră, 
temătoare, și luă liftul până la etajul al patrulea, unde 
Mark o aștepta cu ușa deschisă. La simpla vedere a 
acestuia i se tăie respirația; prezenţa lui o făcea să se 
simtă din nou vibrând de viaţă. Cum ar putea trăi fără el? 

— lartă-mă, Laurie, dar m-ai lut total pe nepregătite. 
Intră. 

Deși era într-adevăr uluit, făcea eforturi să se 
stăpânească. 

— Sper că mă înţelegi... Trebuia să vin. Cum ai 
putut să pleci și să mă lași așa? 

Chiar printre lacrimile pe care nu și le putea stăpâni, 
vedea cum Mark încearcă disperat să rămână calm. 

— Mi-am închipuit că Jen ţi-a spus şi ţie... și că vei 
înțelege imposibilitatea relaţiei noastre. A fost prea 
dureros... a fost un șoc prea mare. N-am putut 
suporta să-ți dau eu vestea. Crezi că numai tu ai suferit 
un Şoc? 

— Îmi vine s-o omor pe mama pentru tot ce a 
tăinuit ani de zile! Ştia că ne întâlnim, că suntem 
împreună. De ce n-a spus nimic? S-a temut mai mult 
de un scandal decât de răul pe care ni-l putea face 
nouă? 

— Poate a crezut că nu va fi nimic serios între noi, 
și atunci n-ar mai fi fost necesar să dezvăluie nimic. 

— Scandal! Ca și cum mamei i-ar păsa de scandal! 
Aminteşte-ţi ce a făcut anul trecut! 

— E o diferenţă între a-ţi părăsi soțul pentru o nouă 
dragoste și a recunoaște că ai o fiică, de acum matură, 
cu altcineva, și nu cu soțul tău. În orice caz, Stuart nu 
e un prost. Probabil a avut niște bănuieli, dar a 
preferat să le ignore. 

— Nu e drept, Mark. Nu pot suporta să te pierd și 
pe tine şi pe tatăl tău. 

— Fii raţională, Laurie. Nu-ţi pierzi tatăl. 
Paternitatea genetică nu e totul. Stuart ţi-a fost și va 
rămâne întotdeauna pentru tine un tată minunat. 
Nimeni nu poate șterge sau modifica experiența de 
viaţă alături de el. 

— Dar faptele schimbă totul, chiar și pe mine. Nu 
mai sunt cine credeam. 

— Eşti şi vei fi mereu Laurie. 

— Atunci, căsătoreşte-te cu mine, Mark. Doar ai 
spus chiar acum că nimic nu trebuie să se schimbe. 

— Ştii că nu pot face asta. Nu acum. 

— Dacă te înspăimântă gândul la incest, oricum e 
prea târziu. Faptul e deja consumat. Am făcut deja 
dragoste împreună și a fost minunat, perfect. Nu e 
neapărat să avem copii. Putem adopta, eventual. 

— Laurie, ştii bine că nu se poate. Și așa e foarte 
greu. Asta ar însemna alte secrete... Totul s-ar termina 
dezastruos. Te iubesc, Laurie. Te voi iubi întotdeauna. 
Dar, toate planurile noastre s-au năruit. Sper că ne va 
fi de folos dacă nu ne mai vedem. Crede-mă, nimeni 
nu regretă mai mult decât mine. Am primit aici o 
ofertă decentă de serviciu. Voi rămâne, să văd ce iese. 
După aceea, cine ştie. Acum, te conduc la hotel. Mâine 
dimineaţă vei lua avionul şi, ajunsă acasă, vei începe 
să-ţi faci planuri de viitor. Eşti o femeie minunată, 
foarte deosebită — prea deosebită ca să-ţi petreci anii 
trăind în minciună. Poate că dragostea noastră este o 
dragoste între frate și soră. Poate că așa ar fi fost dacă 
am fi ştiut de la început. Deocamdată, nu mai putem 
avea nici asta. Amândoi trebuie să ne continuăm viaţa. 
Sper din tot sufletul ca, nu peste mult timp, să 
întâlneşti o mare dragoste. 

Cu faţa inundată de lacrimi, abia putând să meargă, 
Laurie se lăsă condusă la taxi. 

Abia a doua zi dimineaţă, cu ochii împăienjeniți de 
nesomn, Mark observă inelul de logodnă cu diamante. 
Tresări, nu s-ar fi gândit niciodată să-l ceară înapoi. Nu 
de inel avea nevoie, ci de Laurie. 


— E mic, dar cochet, nu-i așa, Chris? întrebă Nancy 
Becker, pregătind două cești cu cafea pe masa din 
bucătărie. Îmi pare rău că n-am știut că vii; tocmai am 
culcat-o pe Karen. Aţi făcut un lucru minunat pentru 
ea. Tot timpul vorbește despre tine și despre mama ta 
și se roagă pentru voi în fiecare seară. 

Nancy nu mai semăna deloc cu femeia care leșinase 
în biroul ui Chris: obrajii ei prinseseră culoare și în 
priviri avea un licăr de speranţă. 

— Mamei i-a făcut plăcere să aibă grijă de ea, iar eu 
am conștientizat și mai mult cât aş dori să am un copil. 
Cât despre apartament, cred că este exact ceea ce 
trebuie. Am trecut pe aici chiar înainte ca tu să ieși din 
spital, ca să văd dacă totul e în ordine și, când am 
văzut această masă, pur și simplu m-am îndrăgostit de 
ea. Ron mi-a spus că el a făcut-o și mi-a promis și mie 
una. E foarte talentat. 

— Da, Ron poate face din lemn aproape orice. Masa 
aceasta e într-adevăr frumoasă. 

— E minunată. Nu s-a gândit niciodată să-și câștige 
existența executând lucrări de tâmplărie de mobilier? 

— Cred că e mai mult o pasiune... 

— Mă întrebam dacă și-a găsit de lucru. Am impresia 
că n-a încercat să ia legătura cu nici una din 
persoanele la care l-am trimis. 

— Încă nu, dar se va duce. Am încercat deocamdată 
să ne organizăm aici. Acum, de când ai aflat că mama 
mi-a lăsat nişte bani când a murit anul trecut, nu mai 
suntem chiar atât de desperaţi. 

— Nancy, nu vreau să fiu indiscretă, dar tata, 
surprins că Ron n-a încercat să ia legătura cu nimeni 
pentru a se angaja, a făcut unele investigaţii. Reiese că 
Ron are cazier, nu-i aşa? 

— Nu... nu cred. 

— A fost închis pentru furt prin efracţie. Și asta nu e 
tot; a fost acuzat pentru viol, dar acuzaţia a fost apoi 
retrasă. 

— Ah, Chris... Ron ar fi trebuit să-ţi spună. S-a 
întâmplat cu ani în urmă, înainte de a ne căsători. Ne 
cunoscusem doar de câteva săptămâni. Ron a acostat-o 
pe femeia aceea într-un bar, unde băuse prea mult. 
Individa l-a dus la ea acasă și a încercat să-l seducă, 
dar, când el a refuzat-o, a pretins că a violat-o. Ron 

n-a făcut nimic. N-ar fura nimic, niciodată. Și știu 
sigur că nici n-a violat-o. Dar, i s-a spus că va putrezi în 
închisoare dacă nu se declară vinovat pentru furt. Nici 
măcar nu i-au spus că acuzaţia de viol fusese retrasă. 
După ce a provocat întregul scandal, femeia n-a mai 
vrut să depună mărturie la tribunal. Cum ar fi putut 
s-o facă, din moment ce minţea? Ai mei au înnebunit 
de furie când, după ce Ron a ieșit din închisoare, le-am 
spus că ne căsătorim. Erau convinși că într-adevăr 
făcuse asta, dar eu ştiam că e nevinovat. Mi-au spus că, 
dacă totuşi mă căsătoresc cu Ron, nu mai am ce căuta 
la ei niciodată. 

— Și, în ciuda a orice, te-ai căsătorit cu el. 

— Da, şi n-am regretat niciodată, deși am trecut prin 
multe. ÎI iubesc, Chris. Știu că n-ar fi putut face acele 
lucruri îngrozitoare. 

— Sper că Ron apreciază încrederea pe care o ai în el. 

— Da, categoric. Şi pentru el a fost greu, dar știu că, 
dacă ne stabilim aici și începe să lucreze, totul va fi 
altfel — adică, așa cum ne-am dorit întotdeauna. Poate 
vom mai avea un copil. 

Ușa se deschise și Ron apăru în prag, scuturându-și 
cizmele de zăpadă. Păru foarte mirat văzând-o pe 
Chris, apoi oarecum încurcat. 

— Închide ușa şi intră, până nu ne transformi în 
turturi de gheaţă. 

— Bună, iubito, spuse Ron, sărutând-o pe Nancy 
ușor pe buze. Bună, Chris. Ce surpriză plăcută. 

— M-am gândit să trec să văd dacă v-aţi aranjat 
cuibul! 

— Tot atât de mult îţi place masa făcută de mine? 

— Ştii că da. 

— Ei bine, ţi-am făcut şi ţie una, așa cum ţi-am 
promis. M-am gândit să trec pe la tine să ţi-o las, dar 
cred că am nimerit la altă adresă. Am sunat de câteva 
ori, dar era întuneric și n-a răspuns nimeni. Ti-o pot 
aduce mâine dimineaţă. 

— Trebuie să fiu la serviciu foarte devreme. Cred că 
ar fi mai bine să lăsăm pentru weekend. Atunci te 
poate ajuta și Snapper s-o instalezi. 

— Perfect. 

Se așezară toţi la o cafea în jurul mesei, făcând 
planuri de viitor, apoi, după o jumătate de oră, Chris 
se ridică să plece acasă. Ron o conduse la mașină și 
rămase făcându-i cu mâna până se îndepărtă. Imaginea 
lui, cum stătea acolo, îi mai persistă un timp în minte: 
un bărbat frumos, bun, prietenos, după toate 
aparențele. Și totuşi, ceva o deranja în ceea ce privea 
încrederea oarbă a lui Nancy și felul seducător de a se 
purta al lui Ron. Toate acele acuzaţii grave pe care 
Nancy le cataloga fără nici o umbră de îndoială drept 
false... Și Peggy, de ce se îndrăgostise de un bărbat ca 

Jack, care probabil va continua să se complacă în 
aceeași situaţie? Când vor avea timp să fie mai mult 
împreună, să aibă copilul pe care și l-au dorit 
întotdeauna? 

Chris parcă mașina în fața casei, cu gândurile 
rătăcind departe. Abia când ajunse în faţa ușii își dădu 
seama că înăuntru era întuneric. Ce o fi cu Peggy? S-o 
fi dus deja la culcare? Răsuci cheia în broască, dar ușa 
era descuiată. 

— Peggy! Eşti aici? Nici un răspuns. Peggy! 

Chris rămase o clipă în vestibulul întunecat și tăcut. 
Apoi, i se păru că aude un zgomot ciudat. Merse în 
direcţia respectivă și aprinse lumina. 

— Dumnezeule! Ce s-a întâmplat? 

Cu hainele sfâșiate, fața plină de vânătăi, un ochi 
complet închis din cauza umflăturii și celălalt abia 
întredeschis, Peggy zăcea ghemuită şi gemând pe 
podeaua salonului. 

Capitolul 7 


— Nu te mișca, Peg. Sunt aici, lângă tine. Fac doar 
câțiva pași până la telefon. E nevoie de ajutor. 

Abia respirând, făcând eforturi desperate să nu 
intre în panică și să se poată concentra, Chris reuși să 
telefoneze la poliţie și la Salvare, copleșită sub povara 
amintirilor hidoase ale acelei nopţi — imagini de 
coșmar pe care se străduise să le uite și care acum îi 
reveneau dureros. Furie și neputinţă; neputinţă și 
furie. Numai că, de data aceata, victima era Peggy. 

— O femeie a fost atacată, bătută şi cred că violată. 
Avem nevoie de un echipaj de poliție și de o 
ambulanță, spuse Chris, dându-și adresa și 
implorându-i să se grăbească. 

De ce nu era Snapper acolo să le ajute? Cum a fost 
posibil așa ceva... în casa ei? 

— Vor veni imediat, Peg — poliţia și un doctor. Nu 
te mișca de aici, pentru că mi-e teamă să nu fii lovită 
rău. Acum a trecut... Totul va fi bine, încercă ea s-o 
liniştească, deși ştia că nu va trece niciodată complot 
și va mai dura mult până ce totul să reintre în normal. 
L-aş omori pe cel ce ţi-a făcut asta. L-ai văzut? Peggy 
începu să plângă. ÎI cunoşti? Plânsul lui Peggy deveni 
aproape isteric. Bine, nu trebuie să-mi spui nimic. 
Linişteşte-te. Acum ești în sigruanţă. Sunt aici și 
nimeni nu-ţi va mai face nici un rău. 

În scurt timp, sunetul sirenelor anunţă sosirea 
mașinii poliţiei și a ambulanţei. 

— După halul în care arată, a fost o luptă serioasă, 
spuse unul din polițiști. A fost cineva cunoscut? 

— Cunoști individul? întrebă medicul, aplecându-se 
asupra lui Peggy. 

Aceasta începu să se zbată și să plângă isteric, 
împingându-l. 

— Sunt aici să te ajut, dar nu trebuie să-mi spui 
nimic dacă nu vrei. În afara unor contuzii destul de 
grave, nu cred că există alte leziuni, se adresă el lui 
Chris. 

Abia după ce medicul și infirmierul o scoaseră pe 
Peggy pe targă, Chris izbucni într-un plâns nervos. 
Când își reveni, relată polițiștilor, cât putu mai 
detaliat, cum o găsise pe sora ei. 

— Cred că a fost cineva pe care-l cunoștea, sau pe 
care credea că-l cunoaşte. Toate ferestrele sunt închise 
și ușa n-a fost forţată, spuse o polițistă care se prezentă 
drept sergent Weston. 

„Pe cine să fi cunoscut Peggy? Pe cine să cunosc eu, 
care să fi făcut așa ceva?” Simti un fior de groază, apoi 
refuză să se mai gândească. Se urcă și ea în ambulanţă, 
lângă sora ei. 

Spitalul Genoa City era relativ liniștit. 

Chris însoţi targa în încăperea destinată cazurilor 
de urgenţă. 

Din nou, amintirile deschiseră acea genune de 
durere. Şi ea, care crezuse că depășise momentul 
respectiv. 

— Chris, ce s-a întâmplat? întrebă îngrijorat 
doctorul Fletcher care urma să preia cazul. 

— N-am păţit nimic, Jim. E vorba de Peggy. A fost 
atacată și cred... violată. 

— Bun, nu te mai întreb nimic. Din câte îmi dau 
seama, a fost lovită sălbatic, dar nu sunt oase rupte și 
traumatisme grave. Așteaptă, te rog, afară, până când 
facem totuși examenul medical de rigoare. 

— Jim, e ceva grav? 

— Fizic, nu, dar rămâne de văzut ce va simţi când își 
revine. Știi foarte bine că în astfel de cazuri, trauma 
emoţională este cea mai periculoasă. 

— Anunţă-mă când terminaţi. Dacă se trezește, 
spune-i că sunt aici. 

Chris ieși, torturată de gânduri: dacă Peggy ar fi 
venit cu ea... dacă Snapper ar fi fost acasă... dacă Peggy 
n-ar fi fost atât de deprimată... dacă... dacă... 

Stuart trebui s-o strige de două ori ca să-l audă. 

— N-ai păţit nimic? Ce e cu Peggy? De ce m-ai chemat? 

— Doctorul Fletcher tocmai o examinează, dar 
crede că, fizic, nu e nimic foarte grav. Bine, dar cum 
de ești aici?Cum ai aflat? M-am zăpăcit, pur și simplu. 
Am uitat să te sun. 

— Căpitanul Anderson a telefonat; nu era sigur care 
din voi a fost atacată. Am venit cât am putut de repede. 

— Se pare că nu putem face prea mult nici unul din 
noi doi — cel puţin, momentan. 

— Crede-mă, știu prin ce-ai trecut, ştiu că ţi-a fost 
îngrozitor de greu, dar Jen și cu mine am suferit și noi, 
pot spune că aproape la fel de mult. Nu pot să cred că 
acum s-a întâmplat același lucru cu Peg... E atât de 
tânără... aproape un copil încă. Își va reveni oare? 

— Sincer, nu ştiu... 

— Scuzaţi-mă, dar aș dori să vă pun câteva întrebări, 
li se adresă politista Weston. Doamnă Foster, vă rog 
să-mi mai spuneţi o dată ce aţi văzut, din momentul în 
care v-aţi apropiat de casă. 

Chris repetă relatarea, atentă să nu omită vreun 
detaliu. 

— Acum, cine credeţi că ştia că Peggy e acolo? 

— Păi... Jack Curtis, bărbatul cu care Peg are o 
relaţie. E căsătorit și are destule necazuri cu soţia lui. 
Au avut o discuţie în această după-amiază — de aceea 
Peg venise la mine la birou. A sunat-o acolo, chiar 
înainte ca noi să plecăm. S-ar putea să-și fi închipuit că 
Peg a mers la mine acasă. Peg i-a spus că nu vrea să-l 
mai vadă până când nu-și clarifică situaţia, ceea ce 
probabil că l-a mâhnit. Dar, chiar dacă și-ar fi imaginat 
că Peg e la mine, n-ar fi avut cum să știe că e singură. 

— Dar dumneavoastră, doamnă Foster? Este posibil 
să fi fost urmărită de cineva? 

— Eu? 

— În definitiv, s-a întâmplat la dumneavoastră 
acasă. Poate persoana respectivă nu știa că sora 
dumneavoastră e acolo; poate că ţinta lui eraţi chiar 
dumneavoastră. 

Brusc îngrozită, Chris își dădu seama că așa era. 
Desigur! Ea era ţinta violului, nu Peggy, care căzuse 
victimă dintr-o pură întâmplare. 

— Vă vine cineva în minte? întrebă sergentul 
Weston, urmărind figura cutremurată de groază a lui 
Chris. 

— Parcă nici să gândesc nu mai pot... Apoi, privind 
drept spre polițistă, rosti numele pe care 
subconștientul ei încercase să-l ignore. Ron Becker. 

În minte îi reveni imaginea lui când, întorcându-se 
acasă, o găsise în bucătărie. I se păruse ciudată mirarea 
lui — doar nu era prima dată când venea la ei. Apoi, 
păruse foarte încurcat — să fi fost pentru că o știa 
zăcând acolo pe jos, pe când ea râdea și discuta în 
bucătăria lui? 

Încet, povesti totul poliţistei: ceea ce ştia despre 
acuzaţiile care i se aduseseră și apoi fuseseră retrase 
din lipsă de probe, despre soţia lui care era convinsă 
de nevinovăția lui, despre fetița lor la care părea să 
țină mult. 

— Când e vorba de un om bolnav psihic, nu 
contează nimic din ce au: soţii, copii, amante. Îl vom 
aduce pentru a fi chestionat. Vă mulțumesc, doamnă 
Foster. Ne-aţi fost de mare ajutor. 

Tocmai atunci, apăru şi doctorul Fletcher. 

— Peggy se va face bine; cel puţin din punct de 
vedere fizic, nu va rămâne cu sechele. Cred însă că e 
mai bine să rămână aici în noaptea aceasta și, dacă 
mâine se simte mai bine, o veţi putea lua acasă. Acum, 
mergeţi toți să vă odihniti. 

— Chris, vino la noi. Nu te las să te întorci singură 
acasă la tine. 

— Mulţumesc, tată. Nu știu ce m-aș face fără tine. 

— Pur şi simplu nu pot, spuse Peggy inflexibilă — 
când Jen opri mașina în faţa secţiei de poliţie. Nu pot. 
Era întuneric. Nu ştiu decât că, într-o clipă, a fost 
deasupra mea. Tineam ochii închiși și tipam și 
încercam să mă lupt cu el. I-am spus polițistei că n-am 
văzut nimic. Nu-mi amintesc faţa lui. 

— Poate are dreptate, spuse Jen cu blândețe, 
temându-se ca Peggy să nu înceapă să plângă din nou. 
Poate că nu e pregătită încă. Totul este prea proaspăt 
— nu au trecut decât două zile şi abia a ieșit prima dată 
din casă. 

— Dacă Peggy nu încearcă măcar să-l identifice, îi dă 
mână liberă. Nimic nu-l va opri să părăsească orașul, 
sau să mai violeze pe cineva mâine, spuse Chris. 

— Are dreptate, Jen, interveni și Stuart. Luptă-te, 
Peg. Poate că te vei simţi mai bine știind că faci un 
lucru bun, că vii în ajutorul altcuiva. Nu e decât o 
treabă de câteva minute. Chris şi cu mine te vom însoți. 
În maximum o jumătate de oră, suntem înapoi acasă. 

— Cum de sunteţi toţi atât de înţelepţi? Cum se face 
că ştiţi toți ce trebuie să fac? De ce nimănui nu-i pasă 
ce vreau să fac? 

— Ce vrei să faci, Peg? întrebă Jen. 

— Nu ştiu... 

Fără nici un chef, Peggy coborî din mașină și intră 
în clădirea poliţiei. 

Era mare agitaţie în incinta secţiei. 

— Bună, Chris, spuse Ron Becker care era condus 
de un polițist în camera unde urma să se facă 
identificarea. Iar tu, trebuie să fii Peggy. Nu mă 
cunoști, dar eu o cunosc pe sora ta. E o persoană 
nemaipomenită și a făcut enorm pentru mine. Îmi 
pare foarte rău de ce s-a întâmplat... 

Înainte să poată termina, polițistul îl trase brutal, 
forțându-l să-și continue drumul. 

Chris simţi un fior de groază. O privi pe Peggy, dar 
fața acesteia rămase impasibilă. Așteptară toţi tăcuți, 
până când o polițistă îi pofti în încăperea aproape 
obscură. Şase bărbaţi stăteau în picioare în șir, 
luminaţi puternic. Fiecare din ei trebuia să șoptească, 
atunci când îi venea rândul, aceleași cuvinte: „Nu tipa. 
Nu-ţi fac nici un rău.” 

Încordată, Peggy închise ochii. Parcă plutea într-un 
vis, ascultându-l pe primul bărbat şoptind acele 
cuvinte pe care le ura, apoi pe al doilea... când cel 
de-al patrulea bărbat termină de pronunţat propoziţia, 
Peggy, fără să-și dea seama ce face și fără să se poată 
controla, de parcă trupul ei ar fi ascultat de propriile 
lui legi, sări ca un arc de la locul ei şi se repezi asupra 
unui bărbat, lovindu-l cu pumnii în piept, zgâriindu-l 
și țipând. Apoi, se simţi prinsă ca într-un cerc de oţel 
și oprită. Când își reveni, gâfâind încă, își dădu seama 

că polițistul cel solid o imobilizase. În fata ei, cu 
mâinile încă ridicate pentru a-și apăra chipul de 
loviturile ei, stătea Ron Becker. 


Era o seară liniștită în casa familiei Brooks. Se 
chinuiseră toată după-amiaza s-o calmeze pe Peggy. 
Acum, aceasta dormea în camera ei, sub efectul 
tranchilizantelor prescrise de doctorul Fletcher. 

— Aș fi vrut să nu apară în ziar, Jen, dar nu se poate 
ca un violator să fie lăsat în libertate, fără ca lumea să 
fie avertizată. Am încercat să punem accentul pe 
criminal şi pe avertismentul asupra pericolului pe care 
acesta îl reprezintă, dar sigur că a apărut şi numele lui 
Peggy. 

— Din fericire, Harriet a mai triat apelurile 
telefonice. De două zile, telefonul sună continuu. Nu 
vreau să vorbesc cu nimeni în afara prietenelor cele 
mai apropiate — cel puţin, până se termină totul. 

— Lucrurile se vor linişti, dar va mai dura până 
când se termină cu adevărat totul. Va fi greu pentru 
Peggy. Păcat că n-ai văzut-o cum s-a dus direct la 
individul acela. 

— După cum mi-ai povestit, reacţia ei a fost violentă 
și sigură. Doar cu o seară înainte, susţinea că n-a văzut 
şi nu-și aminteşte nimic. 

— Este posibil ca timbrul vocii să fi declanșat 
amintirea. Asta a fost şi părerea judecătorului, de 
aceea i-a stabilit cauţiunea lui Becker la o sută de mii 
de dolari. 

— Peggy poate răspunde la telefon? întrebă Harriet, 
vârând capul pe ușă. 

— Cine e? întrebă Stuart. 

— Prietenul ei, Jack. Spune că este foarte important 
să discute cu ea. 

— Răspund eu, spuse Stuart, sărind de la locul lui și 
mergând să răspundă din bibliotecă. Ce dorești? ţipă 
el în telefon. Ce tupeu ai, să suni aici. A cui crezi că e 
vina pentru tot ce s-a întâmplat? Dacă n-ai fi fost tu, 
Peggy ar fi venit în seara aceea acasă. Dacă ar fi după 
mine, ar trebui să fii și tu în închisoare alături de 
psihopatul care mi-a violat fiica. Să nu mai aud de tine 
și s-o lași pe Peggy în pace! 

Capitolul 8 


Era o încăpere cu o atmosferă plăcută și intimă; 
pereţii erau acoperiţi cu lambriuri din lemn, 
separeurile tapiţate și confortabile, iar focul din cămin 
împrăștia o lumină blândă. „Maimuţa de bronz” era 
unul din cele mai selecte restaurante din Genoa City, 
dar Chris reușise cu mare greutate s-o convingă pe Peg 
să vină să ia masa împreună. 

— Mă bucur că ai venit, Peg. Trebuia să te scot din 
casă. Nu poţi sta la nesfârșit încuiată în camera ta. 

— Mulţumesc. Nu mi-aș fi închipuit vreodată că-mi 
va fi atât de greu să ies în oraș. Numai că, n-am chef să 
merg nicăieri și să fac nimic. Totul a devenit atât de 
confuz în aceste câteva săptămâni. Aştept ca lucrurile 
să revină la normal, dar... 

— Uneori, e mai bine să actionezi. Ti-a spus Stuart 
că am fost să discut cu acea doamnă Ralston? 

— Femeia pe care se presupune că Ron Becker a 
violat-o acum șase ani? 

— Da. Acum e căsătorită și are doi băieţi. Este foarte 
drăguță, foarte amabilă, dar n-a vrut să-mi spună 
nimic. Aproape că am implorat-o. Ştii care e părerea 
mea: fiecare femeie care nu vrea să coopereze în 
această privință, practic le pune în pericol pe toate 
celelalte. A susţinut însă că totul a fost o greșeală 
îngrozitoare şi că s-a întâmplat cu mult prea mult timp 
în urmă, încât și să vrea, nu și-ar mai aminti. Oricum, 
eu am încercat. 

— Sunt norocoasă că te ocupi chiar tu de cazul 
meu. 

— La audierea preliminară, rezultatul a fost nesigur. 
Pe baza faptului că Ron ţi-a adresat câteva cuvinte 
înainte de identificare, avocatul lui era convins că 
aceasta nu mai e concludentă. Din fericire, 
judecătorul Swenson a stabilit că, din moment ce nu 
ţi-l descrisesem niciodată pe Ron și tu nu-l cunoșteai 
dinainte, el a creat întreaga situaţie. Lawrence, 
avocatul lui Ron, a pierdut acest punct, dar am lucrat 
de multe ori împreună, câteodată de aceeași parte a 
baricadei, și ştiu că este foarte abil. 

— Chiar crezi c-ar trebui să mergem în instanță? 
Totul e atât de confuz în mintea mea. 

— Sunt sigură că trebuie să mergem până la capăt. 
Dacă nu iei măsuri, o să ajungi să crezi că totul s-a 
întâmplat din vina ta. 

Ridicând privirea, Chris văzu o blondă foarte 
atrăgătoare care stătea în picioare lângă masa lor. 
Figura i se părea cunoscută, dar nu-și amintea de 
unde. 

— Presupun că nu vă mai amintiţi de mine, începu 
femeia. Sunt Joanna Cryzynski... Joanna Curtis. Am 
fost acasă la tine, Peggy, dar mi-au spus că ești plecată. 
Apoi, am văzut mașina parcată aici și m-am gândit să 
intru. Pot să mă așez lângă voi, doar pentru câteva 
clipe? 

Peggy o privea mirată; pieptănată modern, 
proaspăt fardată, cu o siluetă foarte atrăgătoare, 
Joanna era aproape de nerecunoscut. 

— Vreau neapărat să-ţi spun că regret foarte mult 
cele întâmplate, continuă Joanna, așezându-se lângă 
Chris. Trebuie să fie îngrozitor pentru tine, Peggy. Eşti 
foarte curajoasă că mergi în instanță. Am citit totul în 
ziare. Am vrut să ştii că m-am schimbat mult. Am spus 
cuvinte dure, dar m-ai ajutat enorm, Peggy. Nu știu 
dacă aș arăta acuma atât de bine, sau m-aș simţi atât de 
bine, dacă n-ai fi fost tu — am ţinut mult să-ți spun 
toate astea. Îmi voi continua studiile. I-am spus lui 
Jack că vreau să divorțăm. N-am de gând să-l ţin cu 

forţa lângă mine. Dar el e distrus. Tatăl tău i-a vorbit 
foarte dur. Dacă-l iubești și crezi că vă puteţi clădi 
un viitor împreună, trebuie să i-o spui. Redă-i 
încrederea și speranţa. Eu am încercat să-l ajut, dar 
n-am reuşit. 

— Mulţumesc, Joanna. Mă bucur că-ţi merge bine. 
Ştiu că meriţi să fii fericită. Deocamdată însă, 
sentimentele mele sunt foarte confuze... nu mai știu 
ce simt. 

— Ştiu că ţi-a fost greu, dar trebuie să vorbeşti cu el. 
Este complet distrus. E convins că tot ce s-a întâmplat 
a fost numai din vina lui. 

Apoi, Joanna se ridică și plecă, păşind hotărâtă și 
încrezătoare. „Joanna s-a schimbat. Dar nici eu nu mai 
sunt aceeași”, se gândi Peggy cu tristeţe. 

— Încă îl mai iubeşti pe Jack? întrebă Chris, după o 
lungă tăcere. 

— Sincer, nu ştiu. 


— Ai omis aici o porțiune, spuse Nancy Becker, 
arătând spre un colţ al tavanului. 

Ron mută scara şi acoperi cu vopsea albă locul 
indicat. 

— Eşti mulțumită acum? 

— Este perfect. 

Nancy, îngrijorată, încerca să-i mai găsească o 
ocupaţie casnică lui Ron. Trebuia să-l ţină ocupat... 
toată săptămâna fusese nervos. Venise acasă furios de 
la audiere, indignat de nedreptatea ce i se făcea și de 
faptul că n-avea nici o şansă în faţa banilor și influenţei 
familiei Brooks. 

Cu greu reuşise să-l calmeze și să-l adoarmă, ca pe 
un copil, dar a doua zi dimineaţa se trezise la fel de 
irascibil. Mâine, totul se va termina. Se va dovedi că 
Ron e nevinovat și viața lor va reintra în normal. Sau, 
cel puţin așa crezuse până azi, când găsise acel bilet 
în buzunarul jachetei lui. Luase biletul, dar rămăsese 
cu o spaimă nerostită, un semn de întrebare 
chinuitor. 

— Ai făcut o treabă grozavă! se strădui ea să spună 
pe un ton vesel. 

— Nu te chinui prea mult să aranjezi această casă, 
pentru că nu vom rămâne aici decât până se va 
termina procesul. M-am săturat de Genoa City! Vom 
pleca undeva în sud, unde să nu înghețăm jumătate 
din an, ca în acest oraș. Vom lua totul de la început. 

— Sună grozav. 

Deodată, Nancy nu mai putu suporta. Trebuia să-l 
întrebe, să afle adevărul, şi asta chiar acum. 

— Ron... am găsit asta... 

— Ce naiba e asta? Îi smulse din mână biletul și-l 
aruncă la gunoi. Unde l-ai găsit? 

— L-am scos din buzunarul jachetei tale, înainte s-o 
duc la curățătorie. 

— Şi? 

— E adresa lui Chris. 

— Şi ce-i cu asta? 

— I-ai spus că ai avut adresa greșită, pe când asta e 
adresa corectă. 

— De unde ştii? 

— M-am uitat în cartea de telefon. 

— Cum!? Propria mea soţie nu mă crede. Îi spun că 
e adresa greșită și ea verifică! Ti-am spus că am avut 
adresa greşită. Când am condus-o la mașină mi-a 
dat-o pe cea bună. Pe cealaltă am aruncat-o, normal. 
În definitiv, de partea cui ești? Vrei să mă vezi 
putrezind în închisoare? Te-a pus Chris să mă 
spionezi? Fac pariu că i-ar plăcea să mă vadă linșat. 
Doar are și ea de plătit o poliţă — pretinde că a fost 
violată. Violată, pe naiba! Tocmai ea, care e avocată! 

— Ron! Cum poţi vorbi așa? A fost atât de bună cu 
noi. Dacă n-ar fi fost ea, nu știu ce s-ar fi întâmplat cu 
Karen şi cu mine. $i toată familia Brooks... toţi au 
încercat să ne ajute. 

— Ajutorul lor! Nu fac asta decât ca să arate cât sunt 
de puternici. Nu-i costă nimic. Și tu, găsești o bucăţică 
de hârtie şi crezi că... 

— Nu cred nimic, Ron. Te-am întrebat doar. Ştii cât 
de mult te iubesc. Avem nevoie de tine, eu şi Karen. 
Dar... ai dreptate. Mâine se va termina totul. Ne vom 
muta în sud şi vom lua viaţa de la început. 

Îl mângâie și, când el o cuprinse în braţe, temerile 
ei se risipiră: Nancy nu mai simțea decât plăcerea şi 
siguranța de a-l ști lângă ea. 

În seara aceea se culcară devreme. Nancy adormise 
de mult timp, dar imaginile se succedau în continuare 
în fata ochilor lui Ron. Își amintea perfect cum găsise 
fereastra de la pivniţă deschisă, se strecurase înăuntru 
și stinsese lumina de la tabloul de sigurante. Așteptase 
aproape o oră în întuneric până când auzise cheia în 
broască. O atacase din spate. Se zbătuse și se luptase 
ca o leoaică, nefăcând altceva decât să-l excite și mai 
mult. Chris Foster — doamna avocat, doamna 
binefăcătoare. Crezuse că-i venise de hac, şi când 
colo... Ce şoc avusese când o văzuse în propria lui 
bucătărie, ca și cum nimic nu s-ar fi întâmplat. Își 
amintea totul și se întreba cum va reuși să termine 
mâine procesul ca om liber. 

Nu știa cum, dar trebuia să iasă din sala 
tribunalului ca om liber. 

* * 


Peggy stătea temătoare lângă Chris. Conștientiza cu 
greu că sala tribunalului era plină până la refuz. Stuart 
reușise să țină sub control presa din fieful său, dar nu 
și pe cea a concurenței. Ca urmare a implicării fiicei lui 
Stuart Brooks, cazul făcuse senzaţie. 

Aproape că Peggy nu dormise deloc noaptea 
dinainte. Cum ar mai fi putut, după vizita lui Nancy? 
Tocmai terminaseră cina când Nancy Becker apăruse 
în prag, cu fața scăldată în lacrimi, implorându-i să-și 
retragă acuzaţia, să se gândească la micuța Karen și 
asigurându-i că, imediat după proces, vor părăsi 
orașul. 

„Spuneţi c-o iubiți pe Karen. Cum puteți să-l luaţi 
pe tatăl ei de lângă ea?” 

Stuart îi explicase cu blândeţe că era prea târziu, că 
dacă Ron era vinovat, situaţia era mult prea gravă 
pentru a rămâne fără urmări. 

Nancy plecase, lăsând-o pe Peggy pradă unui 
zbucium cumplit. Fusese întuneric. Putea să fie sigură? 
Putea declara sub jurământ că Ron Becker o atacase? 
Se zbătuse toată noaptea, apoi, epuizată, dormise 
puțin și se trezise îngrozită, în mijlocul unui coșmar, 
ca și cum totul se repeta. Brusc, revăzu clar ceea ce se 

petrecuse, de la început. Descuiase, încercase să 
aprindă lumina în vestibul şi, mirată că nu 
funcţionează, se îndreptae spre o veioză din living. În 
momentul acela, fusese atacată din spate. Lovise cu 
picioarele, cu pumnii, mușcase, zgâriase. La rândul ei, 
primea lovitură după lovitură. Într-o fracțiune de 
secundă, înainte ca ochiul să i se umfle, îi deslușise 
chipul în întunericul cu care acum se mai obișnuie: 
văzuse chipul lui Ron Becker. 

Nu știa dacă acum, la tribunal, va putea suporta 
să-l privească din nou. Încercă să evite orice contact 
vizual cu acuzatul, în timp ce depunea jurământul. 
Repetă declaraţia, cu mai multe detalii decât fusese în 
stare să furnizeze poliţiei. 

Robert Lawrence, avocatul lui Ron, o întrebă în 
repetate rânduri cum de putea fi atât de sigură. 
Spusese înainte că era întuneric, își ţinuse ochii 
închiși, nu-și putea aminti. Doar îl văzuse pe Becker 
înainte în incinta poliţiei și nu-l recunoscuse. Nu 
ceruse ea ca toţi suspecţii aduși pentru identificare să 
spună cuvintele „Nu tipa, nu-ți fac nici un rău”, tocmai 
pentru că nu știa sigur cine o atacase? 

— Nu-mi pot explica de ce nu l-am putut identifica 
imediat. Doar l-am văzut. Știu sigur că el este. 

Apoi se întoarse lângă Chris, nevoită să suporte 
tortura de a auzi toate acele amănunte intime expuse 
de medic în fața sălii arhipline. 

Veni rândul lui Chris să depună mărturie, relatând 
amănunțit ce se petrecuse în seara aceea. 

— Cred că este foarte posibil, sfârși Chris, ca 
violatorul să fi fost convins că m-a atacat pe mine. 

Lawrence obiectă, obiecţie admisă de judecător. 
Apoi, o interogă el însuși pe Chris. 

— Este adevărat că acum doi ani ai fost tu însăţi 
victima unui viol? 

— Da. 

— Este adevărat că, în urma procesului intentat pe 
baza acuzațiilor tale, respectivul bărbat a fost 
condamnat? 

— Da. 

— Conform renumitului psiholog Seymour Weber, 
s-a observat că femeile care au fost victima unui viol au 
mult timp resentimente puternice față de bărbaţi. 
Chiar după condamnarea și închiderea atacatorului 
lor, acestea continuă să resimtă aceeași ostilitate faţă 
de bărbaţi, adesea chiar faţă de taţii și soţii lor. Cred că 
este posibil să ne confruntăm cu un astfel de caz. 
Având în vedere condiţiile în care l-ai cunoscut pe 
domnul Becker, se poate să-l fi catalogat drept violator 
și să fi făcut legătura în subconștient între acesta și 
întâmplarea surorii dumitale. Este foarte posibil să-ţi fi 
influenţat sora în a-l acuza pe clientul meu. 

— Nu este adevărat... nu este adevărat... Chiar i-am 
spus surorii mele: „Peggy, sper din tot sufletul să nu fi 
fost el.” 

— Asta e tot, conchise Lawrence dispreţuitor, 
reluându-și locul, cu un aer mulțumit de sine, lângă 
Ron. 

Acolo, îi șopti ceva acestuia și, confruntându-se cu 
un refuz, insistă, dar, neajungând la nici un rezultat, 
se ridică, merse din nou la bară şi anunţă că acuzatul 
doreşte să facă o declaraţie. 

Ron Becker — cu un corp atletic, frumos, îmbrăcat 
îngrijit, chiar elegant, luă cuvântul. 

— Nu mă cunoaşteţi, știu; sunt de puţin timp în 
acest oraș. Sunt conștient de faptul că familia Brooks 
este una din familiile de vază în care aveţi deplină 
încredere. Dar  nădăjduiesc că judecata 
dumneavoastră va fi imparţială. Cred că avocata 
acuzării are o idee preconcepută împotriva mea nu 
pentru că dumneaei însăși a fost victima unui viol, ci 
pentru că, deși a încercat să mă ajute, nu i-am spus 
nimic despre acuzarea mea anterioară. Când am 
discutat despre acel incident, i-am explicat ce s-a 
întâmplat și doamna Foster m-a asigurat că are deplină 
încredere în mine. Apoi, sora dumneaei a fost atacată 
și brusc n-a mai contat nimic decât faptul de a-i fi 

ascuns atunci întregul adevăr. Dar, cum nu fusesem 
vinovat, pur şi simplu am vrut să dau uitării acea 
experienţă neplăcută. 

Suntem o familie tânără — soţia mea Nancy, fetiţa 
noastră Karen și cu mine. N-avem pe nimeni influent 
care să ne susţină și luptăm din greu să ne croim un 
drum în viață. Soţia mea are diabet; a ieșit din spital 
doar cu două săptămâni în urmă și încă e în 
convalescenţă după coma diabetică pe care a suferit-o. 
Este o femeie minunată și curajoasă și o iubesc foarte 
mult. Fetiţa noastră, Karen, e un copil minunat și are 
nevoie de noi amândoi. Familia mea are nevoie de 
mine. N-am făcut niciodată nici un rău nici lor, nici 
altcuiva și nici n-am să fac vreodată. Ceea ce am spus 
aici, în faţa dumneavoastră și a lui Dumnezeu, este 
purul adevăr. Sunt nevinovat. 

„Toti îl cred”, şopti Peggy, îngrozită. „Dacă n-aş fi 
fost acolo și nu l-aș fi văzut, aș fi crezut şi eu”. 

Murmurul care umplu deodată sala dovedea 
impresia puternică pe care acel discurs o făcuse 
asupra juraţilor și a întregului auditoriu. 

Magistraţii se retraseră pentru deliberare. 

Capitolul 9 


Evitând reporterii și aparatele de filmat, Chris, 
Peggy, Stuart și Jen părăsiră impreună tribunalul. Era 
după-amiaza târziu şi cerul ca de plumb anunţa 
ninsoarea. 

Deşi atmosfera de acasă era atât de caldă, tot nu se 
puteau elibera de tensiunea acumulată pe parcursul zilei. 

— Nu-mi vine să cred! izbucni Stuart. Un nebun 
care stoarce lacrimi cu povestea lui siropoasă. 

— Ba să crezi! vorbi Chris în cunoștință de cauză. 
Nu m-ar mira deloc ca juraţii să se lase impresionați. 

— Nu se poate! Trebuie să-și dea seama că e vinovat. 
Este ca și cum ar lăsa nepedepsită... o crimă, interveni 
Peggy cu o furie pe care cu greu și-o mai putea reţine. 

— Sunt foarte mândră de felul în care te-ai 
descurcat, Peg. Ceea ce nu pot spune și despre mine. 
Lawrence a fost mai bun; m-a prins descoperită. 

— Amândouă v-aţi comportat admirabil, spuse Jen 
învăluindu-le într-o privire plină de iubire. Nu cred că 
eu aș fi avut curajul să fac ceea ce aţi făcut voi două 
astăzi. 

— Curajul nu e suficient. Vreau să sufere și el la fel 
ca mine. Vreau să moară. 

— Ce crezi că simt eu, după ceea ce ţi-a făcut ţie? 
Dacă am fi trăit într-o altă epocă, eu aș fi fost cel care 
te-ar fi răzbunat. Și, un simplu glonţ n-ar fi fost nici pe 
departe o pedeapsă suficientă pentru un astfel de 
monstru. Dar suntem oameni civilizaţi — nu trebuie să 
răspundem violenţei tot prin violență. Ne conducem 
după principii etice; credem în justiție şi trebuie să 
respectăm legea. 

Au fost toţi trişti și abătuţi în timpul cinei. 

Venise şi Snapper, care-și reorganizase programul 
astfel încât să fie acasă noaptea. Telefonase și Laurie; 
refuzase să-i vorbească lui Jen, dar le încurajase pe 
Peggy și pe Chris. Dăduse primul semn de viață doar 
după ce știrea despre viol apăruse în ziar. Îi spusese 
lui Chris că e pe Coasta de Vest, în vizită la o prietenă, 
că se simțea mai bine, lucra la o nouă carte și poate va 
veni de Crăciun. Sunase și Leslie din Seattle unde 
urma să dea un concert chiar în seara aceea, dar ţinuse 
să le spună că e şi ea cu gândul alături de ei toţi. 

Acum, Chris şi Snapper plecaseră, iar Jen şi Stuart 
se culcară, epuizați. Doar Peggy rămăsese trează. 

În faţa ochilor i se derulau, pentru a nu știu câta 
oară, imaginile din timpul zilei, pe fundalul acelorași 
gânduri deprimante: nu mai mersese la şcoală, ceea ce 
însemna că va trebui să repete semestrul. Întreaga 
viaţa i se transformase într-un haos în care nu 
întrezărea nici o speranţă. De două săptămâni, nu mai 
voia să discute cu nimeni și-și închisese telefonul. 
Rămase foarte mirată când îl auzi sunând şi-şi dădu 
seama că-l uitase deschis de dimineaţă, când sunase 
undeva. 

— Peggy, se auzi vocea îngrijorată și caldă a unui 
bărbat. Sunt eu, Jack. Încerc de zile în șir să iau 
legătura cu tine. Am încercat să mă apropii de tine 
când ai ieșit de la tribunal, dar erai înconjurată de toţi 
cei din familie și... știu ce crede tatăl tău despre mine. 
Trebuie să te văd, trebuie să-ţi vorbesc. 

— Nu știu ce să-ţi spun. Totul e îngrozitor. M-am 
întâlnit cu Joanna... Arată grozav. Se pare că lucrurile 
s-au schimbat în bine pentru ea și e fericită. 

— Totul s-a schimbat, Peggy. Joanna vrea să 
divorțăm și a consultat deja un avocat. Am fost atât de 
îngrijorat pentru tine! Mă simt răspunzător pentru ce 
s-a întâmplat. Te iubesc, Peg și vreau să ne căsătorim. 
Dar, după toate acestea... mă mai vrei oare? 

— Nu ești răspunzător pentru ce mi s-a întâmplat. 
Putea să se întâmple oricum. E îngrozitor pentru toți. 
— Peggy, trebuie să te văd. Trebuie să discutăm. 

— Acum nu mă pot gândi, Jack. Vreau să se termine 
acest proces. Nu știu ce să-ţi spun. Nu pot să mă 
întâlnesc cu tine. Nu mai știu ce vreau — deocamdată. 

Peggy închise telefonul și adormi plângând. 


* 
* 


Târziu, dimineaţa următoare, au fost anunţaţi că 
verdictul va fi comunicat la ora unu. 

În drum spre tribunal, Peggy era deopotrivă 
îngrozită să intre iar în acea sală și dornică de a i se 
face dreptate. 

După interminabila procedură de deschidere a 
ședinței, judecătorul se adresă prim-juratului cu 
rugămintea de a citi verdictul. 

„Ne-a fost foarte greu să ajungem la o decizie 
unanimă, având în vedere că faptele sunt foarte 
confuze. Este clar vorba despre un viol și declaraţiile 
din partea acuzării ne fac să credem că domnul 
Becker a fost făptașul, dar pe de altă parte, din lipsă 
de probe suficiente, suntem nevoiţi să dăm verdictul 
Nevinovat”. 

— Nu e posibil! sări Peggy, țipând. El a făcut-o! L-am 
văzut. Nu-l puteţi lăsa nepedepsit. Stiţi că el e 
vinovatul şi totuși îl lăsaţi să scape din cauza unui viciu 
tehnic. El a făcut-o! Nu-l puteţi lăsa nepedepsit! ţipă ea 
în faţa juraţilor, fără să poată fi oprită. Iar tu, vei plăti! 
îl ameninţă pe Ron Becker, apoi se prăbuși în brațele 
lui Chris, hohotind de plâns. 

Când se calmă, rămase privindu-l pe Robert 
Lawrence cum își conduce clientul victorios spre ieșire. 
Abia atunci își dădu seama clar ce însemna aceasta. 

— Dumnezeule! șopti ca un răsuflarea întretăiată, 
tremurând. De acum e liber și nimic nu-l va mai opri! 
Pericolul e îngrozitor. Pentru toate! 


Ningea de două zile şi se părea că avea să mai 
continue. Abia vineri se opri ninsoarea și Genoa City 
încerca să se elibereze de nămeţi. Chris tocmai voia să 
iasă din birou pentru a merge la masă, când telefonul 
sună. 

— Sunt la aeroport. Puteţi veni aici? 

— Poftim? Cine sunteţi? 

— lertaţi-mă, sunt Sharon Ralston. Aţi venit acum 
două săptămâni la mine în legătură cu Ron Becker. 

Sunt în sala de așteptare a aeroportului. Puteţi veni 
aici? Am bilet la următoarea cursă spre orașul meu. 

— Vin imediat. Se circulă încă prost din cauza 
zăpezii. Vă rog, așteptaţi-mă. 

Dură, într-adevăr, mai mult de o jumătate de oră 
până când Chris ajunse. Cum intră în sală, recunoscu 
imediat femeia scundă blondă, bând ceva singură la o 
masă. 

— Îmi pare rău că am întârziat, doamnă Ralston, dar 
se circulă foarte greu din cauza zăpezii. 

— Ştiu. Viscolul acesta a fost mai întâi la noi. M-am 
hotărât să vorbesc. M-am gândit la ceea ce mi-aţi spus 
și mi-am rezervat bilet la avion pentru luni. Dar, din 
cauza ninsorii, toate cursele au fost anulate și... 

— Păcat că n-aţi telefonat măcar, spuse Chris 
gândindu-se că ar fi putut obține măcar o amânare, pe 
baza unor noi dovezi. 

— N-am putut din cauza soțului meu. Tot din cauza 
lui n-aş fi putut veni nici la proces. Este îngrozitor de 
gelos și nu mi-ar ierta-o niciodată. Dar m-am hotărât să 
vă spun totul dumneavoastră, doamnă Foster. Tocmai 
de aceea sunt aici. M-am gândit că v-aș fi de ajutor. 

— Spune-mi Chris. Te ascult. 

— Ei bine, s-a întâmplat acum șase ani. Aveam 
douăzeci şi trei de ani și eram destul de naivă în ceea 
ce priveşte bărbaţii. Mergeam destul de des la un bar 

Sweeney's unde erau mulţi tineri și un tonomat. 
Uneori, se și dansa. Eram oarecum deprimată pentru 
că tocmai mă despărțisem de un individ la care tineam 
și nu mă interesa să-mi găsesc un alt partener când 
acest tip, Ron, a venit. Era un tip bine, nu chiar atât de 
tânăr ca noi ceilalți, mai liniştit. Mi-a oferit ceva de 
băut, am dansat împreună, apoi m-a întrebat dacă 
poate să mă conducă acasă. „Sigur că da”, i-am spus. 
Avea o camionetă prăpădită, albastră. Îmi amintesc... 
Îmi făcea o mulţime de complimente și-mi plăcea. Mă 
simțeam mult mai bine. Când am ajuns acasă, l-am 
invitat înăuntru să mai bem ceva. Aveam o colegă de 
cameră, dar era plecată în acel weekend, așa că eram 
singură. Nu știu ce a fost în mintea mea, de am invitat 
în casă un tip pe care practic nici nu-l cunoșteam. 
Cred că m-am gândit că mai dansăm puţin după 
casetofon, după care ne sărutăm și stabilim o întâlnire 
după câteva zile... Dar, în clipa în care am intrat, s-a 
năspustit asupra mea. L-am rugat frumos să înceteze, 
dar n-a vrut. După care, m-a trântit pe podea. Am 
început să mă lupt cu el, să tip, să plâng, să-l implor. 
Îmi sfâșia hainele și râdea, repetându-mi că nu-i 
adevărat, că de fapt voiam să se întâmple asta... Când 
a plecat, eram îngrozită, într-o stare de isterie. Cum 
mi-am revenit puţin, am chemat poliția. Ciudat este 
că, atunci când au venit, am avut impresia că și ei 

râdeau de mine, siguri fiind că de fapt, asta și 
căutasem. Sigur că-l puteam identifica fără nici o 
problemă, continuă ea după o pauză. Doar îi ştiam 
numele și petrecusem toată seara cu el. Apoi, am 
început să mă gândesc. La început am fost atât de 
furioasă, încât am vrut să-i intentez proces. Pe urmă, 
mi s-a făcut teamă. Ravenswood e un oraş mic. Toată 
lumea avea să citească în ziare ce mi s-a întâmplat în 
seara aceea, cu toate amănuntele oribile. Și dacă 
judecătorul avea să conchidă că eu am provocat 
întreaga situaţie? Atunci, el avea să fie liber, iar eu 
urma să părăsesc orașul, să-mi schimb numele... 
M-am gândit că m-aș simţi atât de umilită, încât n-aş 
mai putea privi pe nimeni în ochi. După un timp, am 
început să nu mai fiu sigură... Eram atât de copleșită 
de rușine... Am început eu însămi să cred că totul a 
fost din vina mea... Așa că, mi-am retras plângerea. 

— Şi așa s-a terminat totul? întrebă Chris, gândindu-se 
cu tristeţe la capcana psihologică în care societatea 
atrăgea victimele violurilor, astfel încât acestea 
ajungeau să se învinovăţească pe ele însele. 

— Nu. Săptămâni întregi m-a tot sunat. Uneori, doar 
gâfâia în receptor, alteori râdea şi închidea, o dată 
mi-a spus „Iu ai vrut să se întâmple”. Mă înnebunea 
de spaimă. Telefoanele n-au încetat decât când mi-am 
schimbat numărul de telefon și am cerut să fie secret. 

Sau, poate plecase din oraș... A fost un coșmar. Un an 
de zile n-am mai ieșit în oraș, nu mai aveam încredere 
în nimeni... apoi, l-am cunoscut pe Dan. A fost extrem 
de răbdător cu mine, pentru că nu mai suportam nici 
un bărbat să se apropie... După şase luni, ne-am 
căsătorit. Acum, înţelegi de ce n-am vrut să-mi mai 
amintesc? 

— Sharon, am pierdut procesul şi el e în libertate. 
Dar poti face totuși ceva foarte important. N-ai putea 
să reprogramezi biletul pentru o cursă puţin mai 
târziu? Aş vrea să vorbeşti cu cineva. 

Sharon a fost de acord și, în drum spre oraș, în 
mașina lui Chris, continuă să-i povestească. 

— I-am spus soțului meu că vin aici la o fostă colegă 
care e în spital după un accident de mașină. Dan e 
nebun după mine, e un individ grozav, dar foarte 
suspicios. Acum, am emoții. Știu că m-am schimbat și 
că e foarte puţin probabil ca Ron Becker să mă mai 
recunoască, dar nu vreau pentru nimic în lume să risc 
să mă întâlnesc cu el. 

Chris îi telefonase lui Nancy, spunându-i că vrea 
neapărat să treacă pe la ea, iar aceasta o asigurase că 
Ron era cu Karen la film și că e singură acasă cel puţin 
două ore. Totuși, și Chris și Sharon intrară cu destul 
de multă teamă când Nancy le pofti înăuntru. 

— Nancy, aceasta este femeia care l-a acuzat pe Ron 
de viol acum șase ani, în Ravenswood. Și-a retras 

acuzaţia. N-a vrut să apară la proces nici atunci, nici 
acum. Dar a ţinut să discute cu mine și eu m-am gândit 
că ar fi bine să auzi și tu ce are de spus. 

— Îmi pare îngrozitor că trebuie să afli de la mine, 
începu Sharon, cu o notă de sinceră îngrijorare, dar 
soţul tău, dacă el este acel Ron Becker care a fost acum 
șase ani în Ravenswood, Montana, m-a violat. Mi-a fost 
mult prea rușine, m-am simțit mult prea umilită ca să 
intentez atunci proces. Această nouă întâmplare m-a 
făcut să mă îndoiesc de faptul că am procedat corect 
atunci. Acum, a făcut același lucru îngrozitor. Poate că 
l-aş fi oprit, dacă atunci aveam curajul să merg până la 
capăt cu acuzaţia. 

— Îmi iubesc soţul... reuși Nancy să îngaime printre 
lacrimi. S-a dovedit că e nevinovat. 

— S-a dovedit, sau doar a reuşit să scape din nou? 
Soțul tău este un bărbt periculos şi violent. 

— Ascultă-mă, Nancy, interveni Chris. Este o problemă 
gravă. Ron nu e un om normal și e foarte periculos. Nu 
e nevoie să rămâi alături de el. Jen și cu mine putem 
avea grijă de Karen până când reușești să te stabilești 
undeva departe de el, unde să fiti în siguranță. 

— Eşti nebună! Ron nu e un om bolnav psihic și nu 
e periculos. Niciodată nu ne-a făcut vreun rău mie și 
lui Karen. Cine crezi că eşti de ai dreptul să te amesteci 
în viaţa altora și să distrugi oameni nevinovaţi? Nici nu 
vom mai rămâne aici. În câteva zile, părăsim acest oraș 

nenorocit de care ne-am săturat. Vom pleca departe, 
atfel încât să nu vă mai puteţi amesteca în viața 
noastră. Acum, plecaţi de aici și lăsaţi-mă în pace! Nu 
vreau să vă mai văd sau să mai aud vreodată de voi! 


— Biata femeie! spuse Sharon urcând din nou în 
mașină. 

— Pur și simplu refuză să creadă că e adevărat. 
Perspectiva e mult prea înspăimântătoare pentru ea. 
Dar și mai înspăimântător este să te izbești de un astfel 
de refuz. Întâlnesc o mulțime de asemenea cazuri în 
profesia mea: pentru a nu fi obligată să ia o iniţiativă 
dură — poate divorțul, sau să înceapă o nouă viață 
singură — soţia se încăpăţânează să nu creadă adevărul 
și să se agaţe de o iluzie. Ceea ce mă îngrijorează însă 
cu adevărat, este micuța Karen; n-aş suporta ca viaţa ei 
să poarte amprenta cine știe cărei traume psihice... 

— Chris, îmi pare rău că n-am făcut și n-am putut 
face mai mult, spuse Sharon coborând din mașină, la 
aeroport. Dar, mă bucur că am venit. Am înțeles că nu 
numai eu sunt implicată și că un ajutor dat la timp 
poate salva vieţi. Mulţumesc, Chris, pentru ceea ce 
m-ai făcut să înțeleg. Mi-a făcut plăcere să te cunosc. 

Nancy abia reușise să se liniștească puţin, când Ron 
și Karen intrară, scuturându-se de zăpadă. 

— V-aţi întors! Mi-a fost dor de voi! Cum a fost 
filmul? 


— Grozav! spuse Karen și începu să-l povestească pe 
nerăsuflate. Și am mâncat atâţia fulgi de porumb... 

— Ron! Sper că n-ai cumpărat o pungă mare, din 
aceea din care se pot hrăni zece oameni. 

— Mergem la cinema doar de două ori pe an, așa că 
ne-am făcut de cap. 

După ce o culcă pe Karen, Nancy se strecură încet 
în dormitor unde Ron aproape că adormise. 

— Încep mâine să împachetez, spuse ea, încercând 
să pară veselă. 

— Să împachetezi? De ce? 

— Nu plecăm? N-ai spus că plecăm în Carolina 
imediat cum se termină procesul? 

— Carolina? Am spus eu așa ceva? Nici să nu te 
gândești. Rămânem aici. Nimeni nu mă va goni din 
orașul ăsta, indiferent dacă-i place sau nu lui Stuart 
Brooks. În plus, mai am încă de rezolvat ceva aici, în 
Genoa City. 

Capitolul 10 


Peggy se plimba încet, savurând aerul rece și 
proaspăt de iarnă. Peste câteva zile era Crăciunul — 
primul Crăciun pentru care nu se pregătise deloc. Nu 
cumpărase cadouri, nu trimisese felicitări. În toată 
această perioadă, aproape că nu ieșise din camera ei, 
iar din casă nu plecase decât de câteva ori. Acum, 
simțea că toată agitația din oraș din ajunul sărbătorilor 
n-avea nimic comun cu ea. Zilele trecute, Brock 
Reynolds îi făcuse o vizită, total neașteptată, care 
probabil c-o ajutase să iasă din letargie. 

Brock insistase ca Peggy să facă o plimbare cu el. O 
ajutase să-şi pună cizmele, o încheiase la palton şi-i 
înfășurase fularul în jurul nasului, lăsându-i doar ochii 
descoperiţi, apoi o împinse în faţa oglinzii din vestibul, 
făcând-o să râdă la vederea propriei ei imagini. 

Se plimbară în jurul casei, apoi Brock o provocă la 
o bătaie cu bulgări de zăpadă. Mai întâi doar ferindu-se 
și ezitând, Peggy acceptă apoi provocarea şi-l atacă și 
ea energic, până când, recunoscându-și înfrângerea, 
Brock se predă, alergând spre ea cu mâinile ridicate și 
ridicând-o aproape de la pământ în îmbrăţișarea lui. 

— Aprinde focul în cămin, spuse Peggy când intrară 
din nou în casă. Între timp, pregătesc o ciocolată 
fierbinte. Crezi că mă poţi face să mă simt iar copil? 
întrebă ea râzând veselă. 

— Nu ştiu dacă mai poţi fi copil, dar ești cu 
siguranță o tânără frumoasă, cu un viitor minunat. 

— Crezi? 

— Sunt convins. Aș putea chiar paria. 

Așezată în fața focului lângă Brock, simţindu-i 
braţul puternic în jurul umerilor, Peggy, încurajată de 
optimismul lui trăia, după mult timp, clipe de liniște și 
mulțumire. 

— Mă simt atât de bine, Brock, spuse ea, 
rezemându-și capul de umărul lui. Aș vrea să stau așa 
la nesfârșit. 

— Foarte simplu; căsătorește-te cu mine, Peggy. 

— Să mă căsătoresc cu tine? 

— Ce e atât de ciudat? Cred că ne-am face foarte 
fericiţi unul pe celălalt. Cred că te-aș putea face foarte 
fericită. Acum, trebuie să mă întorc la Allegro, dar aș 

vrea să te gândeşti la asta. E o idee foarte bună. Așa, 
am putea prelungi aceste clipe la nesfârșit. 

Trecuse mult de când o sărutase ușor pe frunte și 
plecase lăsând-o gândindu-se la această idee 
neașteptată. Să se mărite cu Brock! Nu se gândise 
niciodată la aşa ceva. Brock îi făcuse această 
propunere din milă, sau pentru că avea, într-adevăr 
faţă de ea, sentimente pe care niciodată nu și le 
dezvăluise? Abia se cunoșteau, dar nu putea nega că 
Brock îi adusese clipe de linişte și mulţumire, făcând-o 
să se relaxeze și să se simtă din nou plină de viață. 

Peggy începu să facă scurte plimbări singură. Cu o 
zi înainte, Brock venise din nou și făcuseră un drum 
mai lung, până la lac; alergaseră, se jucaseră ca niște 
copii, se plimbaseră, discutaseră, sau pur şi simplu 
rămăseseră tăcuţi, bucurându-se fiecare de compania 
celuilalt. În această după-amiază, Peggy se dusese la 
Allegro. Era ziua liberă a Joannei, aşa că nu risca s-o 
întâlnească. Se aşeză în faţa unei cești cu cafea și-l 
observă cu atenţie pe Brock: zâmbind şi discutând 
vesel, era o prezență plăcută pentru toţi: brutar, 
casieră, chelnerițe, clienţi. Era pur și simplu modul 
său de a fi — ar fi vrut să facă pe toată lumea fericită. 

Așteptând la semafor, după ce plecă de la 
restaurant, Peggy se întreba dacă va putea suporta 
agitația din centru, pentru a încerca să facă unele 
cumpărături de Crăciun, când auzi o voce. 

— Peggy! Așteaptă-mă, sunt eu! Trebuie neapărat 
să-ți vorbesc! strigă Jack, alergând spre ea. 

De ce simpla lui vedere îi readuse totul în minte? 
Camera de spital a Joannei, livingul lui Chris, 
tribunalul — tot ce voia să uite. Culoarea semaforului 


se schimbă și începu să traverseze. 

— Peggy! Brock mi-a spus că te-a cerut în căsătorie. 
Sunt liber! Nu vor mai fi necazuri. Divorțul este 
aproape pronunţat. Ne putem realiza tot ce ne-am 
propus. Nimic nu ne mai împiedică, acum. 

— Nu știu... Îmi dau seama că te chinui și pe tine. Aș 
vrea foarte mult să-ţi pot spune ce vreau. Brock este 
un prieten minunat. 

— Dar noi am fost mai mult decât prieteni. Ştii că 
vreau să mă căsătoresc cu tine. Te-am făcut să 
suferi, dar nu pentru că nu eram sigur pe mine. Știu 
bine ce vreau și credeam că amândoi vrem același 
lucru. 

— S-au întâmplat atâtea... Te iubesc, Jack. Doar că 
nu știu ce să fac, nu știu ce vreau să fac. Înainte, 
credeam că n-aveam de înlăturat decât un simplu 
obstacol; acum, îmi dau seama că nimic nu e atât de 
simplu. Totul mă sperie. 

— Înţeleg. Vreau să-ți dau ceva. Scoase din buzunar 
o cutiuţă și i-o dădu. Păstrează-l, nu e nevoie să-l porţi, 
nu vreau să-mi dai nici un răspuns acum. Păstrează-l și 

când vei simţi că ești pregătită, poartă-l. Eu știu ce 
vreau: vreau să mă căsătoresc cu tine. Voi aştepta. 

Apoi, o sărută pe obraz și plecă. Peggy deschise 
capacul și privi lung inelul de aur pe care era montat 
un diamant mic, perfect. 


A doua zi dimineaţa, Peggy se trezi devreme. Inelul 
de pe degetul ei reflecta lumina soarelui. Se hotărâse 
să-l poarte, chiar înainte de a adormi. Îi răsunau în 
minte cuvintele lui Brock: nimic nu se schimbase, iar 
ea era aceeași dintotdeauna. 

Începuse să creadă în adevărul acelor cuvinte. 
Ridică receptorul, formă numărul și începu să râdă 
când o voce somnoroasă răspunse mormăind. 

— Te-am trezit? Inelul este foarte frumos. ÎI port. 

Râseră amândoi și hotărâră să sărbătorească la cină. 

— Te ador, Peggy. Nu vei regreta niciodată. 

Era bine dispusă și o surprinse în mod plăcut pe 
Jen, rugând-o s-o ajute la cumpărături. Trecea fericită 
de la un raion la altul şi reușise să trăiască din nou 
bucuria de a pregăti surprize celor dragi. Rămasă 
singură, după ce Jen plecă să-și caute o toaletă pentru 
seara de Crăciun, Peggy încerca să se hotărască la un 

pulover pentru Stuart, nesigură pe care dintre cele 
două pe care le ţinea în mână să-l aleagă. 

— Peggy! 

— Ah, bună! 

— Sunt o femeie liberă, spuse Joanna, zâmbind. S-a 
pronunțat divorţul. 

— Nu ştiu ce să spun. Pari fericită. Să te felicit? 

— Nu sunt încă sigură, dar cred că da, ar fi potrivit. 
Încep școala după vacanţa de iarnă și stau în același 
apartament cu Angela Watkins cu care lucrez la 
Allegro. Dumnezeule, porţi un inel? 

— Ne vom căsători, spuse Peggy, acoperindu-și 
mâna cu puloverul. Ştiai asta. 

— Dar e prea devreme. Divorțul s-a pronunțat abia 
în această dimineaţă! Nu puteaţi avea măcar decenta 
de a mai aștepta puţin? 

— Am așteptat destul. 

— N-are importanţă! Ce ştii tu despre sentimente și 
bună-cuviinţă? Dacă încerci să alegi un pulover pentru 
Jack, să știi că preferă albastrul, mai adăugă ea, înainte 
de a pleca. 

— Nu e pentru Jack, se trezi Peggy spunând, după 
ce rămase un timp complet zăpăcită. E pentru tata. 
Dar, nu mai era decât vânzătoarea care s-o audă. 

Tot entuziasmul îi pieri. Merse direct acasă şi, abia 
mai găsind energia să-i spună lui Jen că va lipsi la cină, 
se retrase în camera ei. 

Când Peggy sosi la Cedar's, Jack o aștepta deja. 
Lumina candelabrelor se revărsa în nuanţe dulci 
asupra rochiei ei din mătase; își strânsese părul într-un 
coc care-i punea în evidenţă trăsăturile fine, făcând-o 
să pară mai în vârstă decât cei douăzeci și unu de ani 
pe care-i avea. 

— Îmi pare rău că nu m-ai lăsat să te iau de acasă. 
Încă mă mai consideră tatăl tău un monstru? Sau încă 
nu i-ai spus? 

— Îi voi spune curând... 

— Eşti atât de frumoasă, încât te-aș lua în braţe și aș 
face dragoste cu tine chiar în clipa asta... Apoi își dădu 
seama că nu prea nimerise complimentul, pentru că 
Peg părea temătoare și nesigură. O simţea la fel de 
reticentă și după ce-i luă mâna și-i mângâie delicat 
degetele. Îmi pare rău... Știu că te-ai întâlnit cu 
Joanna de dimineaţă. M-a sunat chiar înainte să plec; 
părea furioasă. M-am oprit pe la ea înainte de a veni 
aici. Nu știu ce avea de gând. Peste tot erau pungi cu 
cartofi prăjiți, bomboane, îngheţată. Am încercat să 
discut rațional cu ea, dar m-a dat practic afară. I se 
pare că ne grăbim. Mie mi se pare că am așteptat o 
veșnicie. 

— Jack, nu știu ce să fac. Mă gândesc că totul e în 
regulă, apoi... 

— Totul e în regulă. Ne iubim, suntem logodiţi și ne 
vom căsători. Acum, Să încercăm să ne imaginăm că nu 
mai e nimeni pe lume în afară de noi. Să ne bucurăm 
de aceste clipe. Voi sta aici, desfătându-mi privirea cu 
tine şi visând. Îţi promit că nu voi face nici o mișcare 
până când nu simți că ești pregătită şi dorești și tu. 


— Mă răsfeţi cu toate aceste bunătăţi, spuse 
Snapper zâmbind și servindu-se cu încă o portie de 
pui. Nu voi mai putea reveni niciodată la sandvișurile 
din restaurantele cu autoservire. 

— Cât trebuie să se chinuie o sotie de medic pentru 
a-şi aduce soţul noaptea acasă... Dacă aș fi știut... 

— Ce ai fi făcut dacă ai fi ştiut?! Hei, ţi-am spus că 
sunt liber două zile de Crăciun? Am putea... 

— Nu, nu putem. După tot ce au avut de suferit Jen 
și Stuart, nu putem să nu petrecem Crăciunul cu ei. 
Nu ştiu dacă Laurie va veni, iar Leslie trebuie să 
rămână la New York. Nu-i putem dezamăgi, iubitule. 

— Of, Chris! De ce trebuie să fii pilonul familiei? 
Crezi că totul s-ar prăbuși fără susținerea ta? 

— De la tine am învățat, răspunse ea râzând. 

Abia începu să strângă masa când telefonul sună. 

— Răspund eu. La naiba! ţipă Chris exasperată, 
trântind receptorul. 

— Iar el? Iar a gâfâit în receptor? 

— Nu, acum vorbește, numai că spune niște lucruri 
atât de dezgustătoare! 

— Destul! 

Snapper se ridică, își puse haina şi se îndreptă spre 
uşă. 

— Unde pleci? întrebă Chris, intrând în panică. 

— Ştii cine telefonează. Mă duc să pun capăt acestei 
situaţii. Încuie ușa după ce plec eu. 


Nancy Becker tocmai termina de spălat vasele când 
auzi soneria. 

— Ah, domnul doctor Foster! Ce surpriză! Ce s-a 
întâmplat? 

Snapper o îngrijise cât fusese în spital. Îi era milă 
de ea: o femeie atât de blândă și bună, care însă se 
complăcea să trăiască într-o iluzie, refuzând să creadă 
că soţul ei e bolnav psihic. Văzând-o atât de palidă și 
obosită, se strădui să-și atenueze furia. 

— Îmi pare rău că te deranjez, Nancy. Soţul tău e acasă? 

— E în dormitor, cu Karen; se uită la televizor. 
Intraţi. Îi voi spune că aţi venit. 

Becker apăru imediat, cu o naturalete studiată. 

— Becker! vorbi Snapper printre dinți. Încetează de 
a o mai suna pe soţia mea! 

— Eşti nebun, omule! De ce aș suna-o pe soția ta? 
Nancy! Doctorul Foster crede că am dat telefon. 
Spune-i că n-am ieșit din casă toată seara. 

Nancy confirmă. 

— Nu ştiu ce legătură are ieșitul din casă cu 
telefonul. Să nu-ţi închipui că am să tolerez ca un 
nebun s-o deranjeze pe soţia mea cu telefoane 
dezgustătoare. M-ai înțeles? 

— Dar n-a ieşit din casă, insistă Nancy. 

— Nu trebuie să ieși din casă pentru a da un telefon. 

— Explică-i, Nancy, pentru că tot nu pricepe. 

— N-avem telefon încă și Ron a fost acasă toată 
seara. 

Încurcat, Snapper plecă. 

Mormăind supărat, Ron se așeză iar în faţa 
televizorului, iar Nancy își reluă treaba la bucătărie. 

— Mami, spuse Karen liniștită, venind lângă ea. 
L-am auzit pe domnul doctor Foster. Tata a minţit. Cât 
timp ai fost să faci duș, a ieșit. 

Nancy puse deoparte buretele cu care curăța 
chiuveta și merse în dormitor unde era Ron. 

— Ron, Karen spune că ai ieșit din casă cât timp eu 
am fost la duș. 

— Ah, uitasem! Am ieșit să-mi cumpăr un pachet de 
țigări, dar am lipsit doar două minute. Ce-i cu tine? 
N-ai încredere în mine? Of, Doamne, ce tupeu au 
oamenii ăștia, să vină în casa mea. Ce, îi dai dreptate? 
Ţi-ai ieșit din minţi? 

Nancy ridică din umeri și o duse pe Karen la 
culcare. Totuși, o chinuia o îndoială. Ce să facă? Să 
meargă la Chris? Aceasta va începe imediat să-l 
denigreze pe Ron și s-o sfătuiască să-l părăsească. Dar 
cum să-l părăsească? Numai pe el îl aveau, ea și Karen. 
Unde să meargă și ce să facă singure? 

Adormi în cele din urmă, dar a doua zi se trezi 
complet epuizată. Deschise sertar după sertar al 
comodei, căutând cu ce să se îmbrace pentru a o duce 
pe Karen la şcoală și, când văzu în ultimul un cartuș de 
țigări, îl închise repede, îngrozită, de parcă prin gestul 
ei le-ar fi putut face să dispară. 

— M-ai minţit, îi reproșă ea lui Ron, după ce se 
întoarse de la școală. ÎI trase în dormitor și-i arătă 
țigările. Ai telefonat acasă la Chris Foster, nu-i așa? 

— Eşti nebună! Fereşte-te de femeia aia! ţipă Ron, 
îngrozind-o cu furia ce i se citea în ochi. Îţi bagă în cap 
fel de fel de idei. 

Sunetul soneriei îl întrerupse. 

— Compania de telefonie, spuse un tânăr, 
zâmbind prietenos. Am venit să vă instalăm postul 
telefonic. 

— Ne-am răzgândit, nu mai vrem telefon, rosti 
bâlbâind Nancy. 

— Pe naiba! ţipă Ron. Intraţi și instalaţi-l chiar aici, 
pe perete. Femei afurisite! continuă el să tipe la 
Nancy, după ce angajatul companiei plecă. Sunteţi 
toate la fel, ca mama. Vă închipuiți că mă puteţi 
conduce şi controla! şi ieși furios din cameră. 

Înspăimântată, Nancy merse ezitând la telefon și 
formă numărul de la biroul lui Chris. 

— Cu Chris Foster, șopti ea. Doresc să vorbesc cu... 

Deodată, o mână uriaşă îi smulse receptorul și o 
lovi peste obraz cu o forță și o brutalitate care o făcură 
să se rostogolească prin încăpere. 

— Nu mă crezi, nu-i așa? Ei bine, da. Ascultă-mă 
bine. Eu am făcut tot. Și ştii de ce? Din cauza ta! Din 
cauza miorlăitului și scâncetelor tale. Ce știi tu în 
legătură cu nevoile unui bărbat! Ce fel de femeie ești? 
Ce bărbat ar vrea una ca tine? Nu știi decât să plângi. 
Mă dezguști! 

Cu sângele curgându-i de deasupra ochiului, unde 
o lovise cu pumnul, tremurând fără să se poată opri, 
Nancy reuși cu greu să se ridice. 

— Doar nu-ti imaginezi că mai suport așa ceva! Plec. 
Te părăsesc, și o iau şi pe Karen, înainte s-o distrugi și 
pe ea. 

După câțiva pași, Nancy se prăbuși, sub privirile 
reci şi veninoase ale lui Ron. Încă respira, dar avea o 
privire fixă. După ce-și agită de câteva ori mâna prin 
fața ochilor ei inerţi, Ron dădu telefon la spital. 

— Bună seara. Numele — Ron Becker. Adresa — 
Strada Platanilor, numărul 324. Soţia mea... Nancy... 
Puteţi trimite, vă rog, un medic? Cred că a avut un şoc 
nervos. 

Capitolul 11 


Ron rămase în picioare în prag, privind infirmierii 
ridicând targa pe care era întinsă Nancy. Medicii se 
arătaseră plini de compasiune, deși nu vedeau pentru 
prima dată un pacient în stare de șoc cataleptic. 

Cu voce blândă, Ron explicase că soţia lui avea de 
câteva săptămâni un comportament destul de ciudat și 
era foarte irascibilă. Se certase la telefon cu mama ei, 
țipase și brusc căzuse, lovindu-se cu capul de masă, 
după care avusese un atac de apoplexie. Timp de mai 
bine de o oră, el încercase prin toate mijloacele s-o 
facă să-și revină, dar ea rămăsese complet inertă. 
Promise că va veni și el la spital imediat ce-și va aduce 
fetița de la şcoală. 

— Sunt îngrozitor de îngrijorat, mai spuse el. Oare 
își va reveni? Se va face bine? Voi căuta actele 

necesare pentru internare cum mă liniștesc puţin. Eu 
însumi pot spune că sunt în stare de șoc. 

Rămas singur, Ron intră în bucătărie și-și luă o bere 
din frigider, apoi, dându-și seama că n-ar fi un lucru 
înțelept din partea lui, o puse înapoi. Se îmbrăcă 
îngrijit și curat și merse s-o ia pe Karen de la școală. 

Deși surprinsă, încântată să-l vadă pe Ron, Karen 
răspunse veselă tot drumul până acasă întrebărilor lui 
despre școală, învățătoare, prietena ei. Abia când intră 
în apartamentul pustiu, Karen întrebă unde e mama. 

— Mami e din nou bolnavă. 

— Bolnavă? La spital? întrebă fetița, brusc 
înspăimântată. Putem să mergem s-o vedem? Data 
trecută am mers s-o vizitez. 

— Da, e la spital, dar n-o poţi vizita deocamdată... 
Poate mai târziu, când se va simți mai bine. Te voi 
duce la bunica ta, spuse el luând o valiză și începând 
să arunce înăuntru lucrurile fetiţei. 

— Care bunică? Eu credeam că bunica mea e sus în 
cer, cu îngerii. 

Ron nu știa exact ce să facă. Simţea o presiune 
teribilă asupra lui. Trebuia neapărat să plece, să 
părăsească acest loc. Brusc... se opri. O luă pe Karen 
de mână și o târî în bucătărie. 

— Karen, vreau să faci exact ce-ţi spun. Eu am să 
formez un număr de telefon, după care tu vei cere să 

vorbeşti cu doamna Chris Foster. Când răspunde 
Chris, spune-i că ești aici singură. Înţelegi? Absolut 
singură, fără mama și fără mine. Poate va veni să te ia 
să aibă grijă de tine cât timp mama e în spital. 

— Spuneai că mă duci la bunica. 

— N-ai auzit? spuse Ron amenințător, răsucindu-i 
dureros braţul. Fă exact cum ţi-am spus. 

— Pot să vorbesc cu Chris? reuși Karen să spună, așa 
cum o obligase tatăl ei. Chris, sunt eu, Karen. Mama e 
din nou bolnavă. Sunt singură și... mi-e frică. 


„Linișteşte-te”, îi spuse Chris. „Bea un pahar cu 
lapte, mănâncă un biscuit, deschide televizorul şi 
nu-ţi face griji. Vin imediat” O rugase pe Sheila să-l 
anunţe pe Snapper că Nancy era din nou în spital şi că 
merge acasă la familia Becker să vadă ce e cu Karen, 
apoi plecase în mare grabă. Pe drum, i se păruse 
oarecum ciudat că Nancy era iar în stare critică, pentru 
că Snapper o examinase doar cu două săptămâni în 
urmă și spusese că o nouă criză nu e posibilă decât în 
circumstanţe cu totul ieșite din comun. Simţea o 
oarecare neliniște, dar nu-i dădu importanță, 

prioritară fiind doar îngrijorarea ei pentru Karen care, 
la cei cinci ani ai ei, avusese deja parte de atâta 
zbucium. 

Opri în faţa casei, sări din mașin și sună. Neprimind 
nici un răsuns, încercă uşa — era deschisă. Imediat 
cum intră, Ron Becker apăru din dormitor, privind-o 
ameninţător. 

— Unde e Karen? întrebă ea, fără să dea importanţă 
figurii lui amenințătoare și încercând să se îndrepte 
spre camera fetiţei. 

— Unde e Karen? o imită Ron în bătaie de joc. Toate 
sunteţi la fel! Eşti îngrijorată pentru copil, nu-i așa? 

— Ce i-ai făcut? 

— Nimic din ceea ce o să pățeşti tu, spuse el printre 
dinţi, încuind ușa cu o mișcare rapidă. 

— Mi-ai întins o cursă! urlă Chris, în timp ce Beker 
o înșfăcă, o zgâlțâi și începu să-i sfâșie hainele. 

— Toate sunteţi la fel! Nişte ticăloase. Fă asta; nu 
face aia. Tot timpul plângeți și vă smiorcăiți. Vino aici; 
pleacă! Şi Nancy era la fel. Credeam că te-am învăţat 
minte, dar în locul tău a fost proasta de sora ta! Îţi dai 
aere! Crezi că ești prea bună pentru mine, nu-i așa? 
Am să-ţi arăt eu ce fel de bărbat sunt şi ce înseamnă un 
bărbat adevărat! 

Cu buza deja umflată, Chris abia mai putea respira. 
ÎI lovise cu picioarele, îl mușcase, se zbătuse, dar totul 

se dovedise zadarnic. Făcea tot posibilul să nu intre în 
panică, să gândească lucid, în timp ce brațele lui 
puternice o ţintuiseră la perete, blocându-i orice 
posibilitate de a se mişca. Cu o zvâcnire disperată 
încercă, fără a reuși, să-l împingă, apoi se simţi cuprinsă 
de un vertij și scufundându-se într-un hău negru. 

— Ce faci, tati? 

Vocea lui Karen o smulse din starea de inconștientă 
în care era pe punctul de a se scufunda. Chris simţi 
cum, brusc, strânsoarea braţelor lui Becker cedează și, 
fără sprijinul lor, se prăbuși ca o păpușă de cârpă la 
podea. 

— Ti-am spus să te duci la doamna Stevens și să 
rămâi acolo până când vin să te iau! urlă Becker. 

— Nu era acasă, bâlbâi Karen, apoi, îngrozită, se 
adăposti la pieptul lui Chris. 

Pentru o clipă, Becker rămase locului, cu pumnul 
ridicat, gata să lovească, apoi, cu o expresie de 
dezgust, izbi oglinda din perete, făcând-o țăndări și 
fugi pe ușa din spate. 

Strângând-o pe Karen la piept, Chris izbucni în plâns. 

— Trebuie să... plecăm de aici, spuse ea, încercând 
zadarnic să se ridice. 

După câteva minute, erau încă acolo jos, pe podea, 
una în brațele celeilalte, când Greg Foster intră 
alergând pe ușa deschisă din spate. 

— Dumnezeule! Chris! Mi-a spus Sheila unde ai 
plecat și am venit cât am putut de repede. Ai păţit 
ceva? El unde este? 

— N-am păţit nimic, sunt doar speriată. Becker a 
fugit. Dacă n-ar fi fost Karen... Ce prostie am făcut! 

— Eu sunt Greg, îi explică el lui Karen, văzându.-i 
nedumerirea. Doctorul Foster este fratele meu, de 
aceea semănăm atât de mult. Chris și cu mine suntem 
avocaţi și lucrăm împreună la Biroul de Asistenţă 
Juridică. 

Greg tocmai pusese în jurul umerilor lui Chris care 
încă tremura, o pătură, când în ușa din faţă se auziră 
nişte bubuituri puternice. Cum deschise Greg, 
Snapper se năpusti înăuntru și, alergând spre Chris, o 
luă în braţe, acoperindu-i faţa cu sărutări, fiind în acele 
clipe singura lui modalitate în care putea să-și exprime 
desperarea și ușurarea. 

— Unde este maniacul ăla? Dacă-l văd, îl omor, 
izbucni Snapper. 

— Ssst! şopti Chris, arătând spre Karen. 

— Tatăl meu e rău; ţi-a făcut rău. 

Tinând-o pe Karen în braţe, durerea și nelămurirea 
fetiţei îi transformară propria furie în altceva: ceea ce 
Ron Becker făcuse îi implica pe toţi: Karen, Nancy, 
Peggy, Sharon, Stuart, Snapper. 

— Nu e rău, încercă ea s-o liniştească pe Karen. E 
bolnav. Are nevoie de ajutor și, dacă-l găsim, există 
oameni care-l pot ajuta, astfel încât să nu mai vrea să 
facă rău. 

— Şi mama e bolnavă. Putem s-o vizităm la spital, ca 
data trecută? 

— Când se va simţi mai bine, spuse Snapper. 

Dându-și seama că este extrem de important să 
acţioneze repede, Chris îi ajută pe Greg și Snapper să 
furnizeze poliţiei informaţiile necesare pentru ca Ron 
Becker să fie pus sub urmărire. 

Într-adevăr, poliția îl captură imediat, doar la câteva 
străzi de locuinţa lui, unde încerca să se ascundă pe o alee. 

Chris rămase surprinsă de propria sa reacţie la 
această veste. Pentru prima dată după mult timp, nu 
mai simți nici teamă, nici amărăciune, ci doar se rugă 
ca Ron Becker să nu mai aibă ocazia de a mai face 
vreun rău cuiva. 


Deși obosiţi, Chris și Snapper rămaseră să 
urmărească la televizor știrile de noapte. Figura lui 
Ron Becker umplea ecranul, tot așa cum umpluse și 
prima pagină a ediţiei de seară a ziarelor. 

— Merităm o vacanță, spuse Snapper. Din moment ce 
amândoi avem următoarele două zile libere, am putea... 

— Nu, n-am putea. E Ajunul Crăciunului și ţi-am 
spus deja că trebuie să mergem la părinţii mei. De 
fapt, şi ţie îţi place. 

— Bine, bine, acum să ne odihnim. 

— L-am sunat pe Greg. l-am spus că nu mai putem 
întârzia cu cererea pentru tutelă... 

— Ce tutelă? 

— Asupra lui Karen. Tutela permanentă este primul 
pas, după care urmează adopţia. Dacă nu procedăm 
așa, Ron Becker poate s-o revendice. În acest caz, nici 
tutela permanentă nu ne-ar fi de mare ajutor, pentru 
că părinţii naturali, indiferent cine sunt aceștia, au 
prioritate. 

— Chris, asta e o nebunie! Nu-ţi dai seama ce 
complicaţii se creează? Chiar dacă am reuși s-o 
adoptăm, Ron sau Nancy ar putea reveni; am rămâne 
legaţi de ei toată viaţa. 

— Dacă Nancy se face bine, renunţăm. Dar 
gândeşte-te ce s-ar întâmpla cu această fetiţă lângă un 
asemenea tată. Pe când noi i-am putea oferi un cămin 
şi un viitor sigur. 

— Şi nouă, o mulţime de probleme. 

— Ştiu că nu poti gândi așa! Oricum, e un proces de 
durată, dar trebuie început. Înţelegi? 

— Ştiu că tu şi cu Jen v-aţi atașat foarte mult de ea. 
Dar, foarte curând, vom avea proprii noștri copii. Și 
apoi, copiii sunt rezistenți, adaptabili — supraviețuiesc. 
Câteodată, o inimă bună nu aduce decât zbucium 
sufletesc, Chris. Mă voi gândi serios. 


* 
* 


În casa familiei Brooks, atmosfera de sărbătoare 
aducea mulțumire deopotrivă pe chipurile gazdelor și 
ale invitaţilor: editorii ziarului Cronica împreună cu 
soțiile lor și prietenele apropiate ale lui Jen cu soții. 
Din familie, doar Leslie lipsea, care avea un concert la 
New York. 

Snapper, urcat pe o scară, împodobea vârful 
bradului. Jen, absolut superbă în rochia gri-argintiu, o 
ajuta pe Karen să aleagă ornamentele pe care, ridicată 
apoi de Greg, Foster, i le dădea lui Snapper. 

Peggy îl prezenta pe Jack fiecărui grup de invitaţi, 
mulțumind, fericită, felicitărilor pentru logodna lor. 

— Peg arată bine și se pare că se simte bine. Doar, 
oare chiar așa o fi? întrebă Laurie. 

— Nu știu, răspunse Stuart. După părerea mea, mi 
se pare că s-au cam grăbit. Dar, în definitiv, se cunosc 
de luni de zile și acum el e liber. Peggy insistă că știe 
ce vrea. 

— Oare nu cumva face acest pas atât de repede 
tocmai pentru a dovedi că totul e în regulă, că şi-a 
revenit total? 

— Exact la asta mă gândesc și eu, Laurie și de altfel, 
i-am și spus lui Jack. Peggy e foarte imprevizibilă: când 
e sigură că-l iubeşte, când începe să fie copleșită de 
nesiguranţă și rămâne zile în șir închisă în camera ei. 
Dar, una e să fii logodit și alta, căsătorit. Poate-i 
conving să mai prelungească logodna, ca Peggy să fie 
absolut sigură că știe ce face. Apropo, tu ce ai mai 
făcut? Unde ai fost? 

— lam spus lui Chris... Am petrecut câteva 
săptămâni în Los Angeles, la niște prieteni. Apoi, m-am 
întors și am început să lucrez la o nouă carte. 

— Suntem îngrijorați când nu știm nimic de tine. A 
apărut cineva în viaţa ta? 

— Nu. Sufăr încă din cauza lui Mark. 

— În curând, va apărea cineva, tocmai când te 
aştepţi mai puţin. Meriti un bărbat deosebit. 

Cuvintele tatălui ei erau ecoul cuvintelor lui Mark, 
dar ea începuse să se îndoiască de faptul că va mai 
exista vreun bărbat în viaţa ei. Se temuse să vină în 
seara aceasta acasă, ca nu cumva să constate că se 
petrecuse o schimbare esenţială... Dar, nu, Stuart era 
în continuare tatăl minunat pe care-l iubise 
întotdeauna. 

— Trebuie neapărat să-l tentez pe Snapper cumva 
ca să-l conving să coboare de acolo, spuse Chris, 
venind spre Laurie și Stuart. În curând, bradul se va 
răsturna. De fapt, cred că-i place acolo sus, deasupra 
noastră, a muritorilor de rând. 

Râseră și Stuart le lăsă impreună, îndreptându-se 
spre un grup de invitați. 

— Arăţi superb. Eşti bine? o întrebă Laurie. Povestea 
din ziare și de la televizor a fost înfricoșătoare. 

— Sunt bine. Şi tu arăţi minunat. Unde ai dispărut 
atâta timp? Sincer, mă simt bine. Nu e nici pe departe 
ca data trecută — și asta, cred că datorită lui Karen. 

Se făcuse târziu când stinseră luminile și aprinseră 
lumânările din sfeșnice, apoi se strânseră în jurul 
pianului pentru a cânta colinde. Înainte ca invitaţii să 
plece, Peggy, radiind de fericire, avându-l pe Jack 
alături, făcu un anunt. 

— A fost o seară minunată. Vă dorim tuturor un 
Crăciun fericit și, înainte de a pleca, dorim să vă 
anunţăm că Jack și cu mine am hotărât să ne căsătorim 
de Revelion. 

Capitolul 12 


Devenise o tradiţie ca toți membrii familiei să pună 
cadourile sub bradul din casa părintească. Anul acesta, 
primul lucru care putea fi văzut cum intrai în living, 
era elefantul uriaș din pluș alb pentru Karen, mare 
aproape cât ea. 

Abia după ce toate cadourile au fost desfăcute și 
masa a fost servită, Stuart reuși s-o ia pe Peggy 
deoparte. 

— Ne-ai luat pe toţi prin surprindere aseară cu 
anunțul tău. Nu crezi că vă grăbiţi? 

— Nu mai are rost să amânăm, tată. Vreau să ne 
căsătorim cât se poate de repede. Am stat de 
dimineață și m-am gândit... Nu va fi o nuntă mare. 
Părinţii lui Jack nu vor putea veni tocmai din Florida, 
aşa că nu vom fi decât noi și câțiva prieteni. Nu va fi 
nevoie decât de niște flori, o rochie, câteva invitaţii... 

— V-aţi gândit că... poate ar fi bine să... locuiti un 
timp împreună? sugeră Stuart, jenat. Atunci, aţi ști 
sigur. Căsătoria e un lucru serios — nu ceva asupra 
căruia să hotărăşti în zece minute. 

— Tată, ştiu că începutul a fost prost. Adică, nimeni 
n-a avut încredere în Jack, toţi l-aţi crezut neserios. 
Dar acum, lucrurile s-au schimbat. L-aţi cunoscut, vă 
place — chiar și ţie și lui Chris. 

— Peggy, nu înţelegi. Nu e vorba dacă-mi place mie 
Jack sau nu, ci dacă tu ești sau nu pregătită pentru o 
căsătorie. Este vorba despre fericirea ta. Ai trecut 
printr-o perioadă grea și suntem îngrijorați pentru 
tine. 

— Nu vă mai faceţi griji. Mă simt foarte bine și voi fi 
o mireasă grozavă. 

Două nopţi mai târziu, tipetele lui Peggy sfâșiară 
liniștea casei, făcându-i pe Jen și pe Stuart să alerge 
îngroziţi în camera ei. O găsiră stând pe marginea 
patului, zguduită de hohote de plâns isteric și abia 
putând vorbi. Neștiind cum s-o liniștească, pentru că 
fie nu putea, fie nu voia să spună ce s-a întâmplat, îi 
telefonară lui Snapper și, la recomandarea acestuia, îi 
dădură un calmant. 

A doua zi dimineaţă, Chris veni împreună cu 
Karen. N-o găsi decât pe Jen în sufragerie. Peggy încă 
dormea. 

— Chris, ce bine că ai venit. 

— Suntem și eu și Karen în vacanţă. Ea și-a adus 
câteva jucării cu care se va juca în bibliotecă în timp ce 
noi discutăm. 

— E vreo schimbare în starea lui Nancy? întrebă Jen 
când rămaseră singure. 

— Nu cred că-și va reveni vreodată. L-am rugat pe 
Greg, să depună o cerere pentru tutelă permanentă, 
aceasta fiind calea cea mai rapidă pentru adopţie. 
Adică, sper din tot sufletul ca Nancy să-și revină, 
continuă Chris, observând expresia de dezaprobare de 
pe figura mamei ei. 

— Suntem îngrijoraţi pentru Peggy, a cărei hotărâre 
ni se pare pripită. Acum, văd că și tu iei decizii rapide. 
Te-ai gândit bine? 

— Am discutat cu Snapper. Doar adopţia l-ar putea 
împiedica pe RonBecker să ceară el însuși tutela. 
Snapper nu e foarte entuziasmat de idee; spune că 
astfel nu vom mai scăpa niciodată de familia Becker. 
Dar eu sunt mai optimistă și cred că-l voi convinge. 

— Snapper are dreptate, Chris, dar asta nu 
înseamnă că n-o iubim toți pe Karen. Am fi bucuroși 
dacă ar face și ea parte din familie. Ah, Peggy... vino, ia 
loc lângă noi. 

Peggy, cu ochii încercănaţi, părul ciufulit și o figură 
desperată, se așeză și imediat izbucni din nou în 
lacrimi. 

— Nu pot... nu pot... 

— Calmează-te. Încearcă să te linişteşti. Ce s-a 
întâmplat noaptea trecută? Ce anume nu poţi? 

— Am avut un coșmar. Dumnezeule! A fost 
îngrozitor. Mă plimbam lângă lac cu Brock, discutam, 
glumeam. Apoi, a început să mă sărute și... să facem 
dragoste. Numai că nu mai era Brock, ci se 
transformase în Jack. Am închis ochii; era minunat — 
aș fi vrut să ne sărutăm la nesfârșit. Apoi, am deschis 
ochii și l-am privit. Nu mai era Jack, ci Ron Becker care 
râdea de mine. A început să mă lovească peste faţă cu 
pumnii, să-mi sfâșie hainele. N-am putut scăpa de el, 
indiferent cât am încercat și... atunci m-am trezit ţipând. 

— Ştiu, Peggy. E îngrozitor, spuse Chris, 
cuprinzându-i umerii cu braţul. 

— Așa ai păţit şi tu, Chris? 

— Luni de zile. Luni de zile, în fiecare noapte mă 
trezeam țipând şi plângând. Credeam că nu-mi voi 
reveni niciodată. Nu puteam dormi decât puţin, ca 
apoi să mă trezesc extenuată. Simțeam că innebunesc. 

— Şi totuşi, te-ai căsătorit după câteva luni. 

— Am Să-ţi spun ceva ce n-am mai spus nimănui. M-am 
căsătorit cu Snapper, dar n-am putut face dragoste cu 
el. Nici măcar nu suportam să mă atingă sau să mă 
sărute. Ideea de relaţie sexuală mă dezgusta, mă făcea 
să mă simt murdară. Eram căsătoriți aproape de două 
luni când am avut o relaţie intimă. 

— Dar acum eşti fericită și nu-ţi pare rău că te-ai căsătorit. 

— Într-adevăr, numai că Snapper este un om cu 
totul deosebit. 

— L-am sunat deja pe Jack în această dimineaţă. 
Trebuia să-i spun. Am anulat nunta. 

— Poate e mai bine așa, spuse Jen. Poate ai nevoie 
de mai mult timp. 

— Jack s-a întristat îngrozitor şi a spus că va aştepta 
atât cât va fi nevoie. Dar nu știu dacă eu voi fi vreodată 
pregătită. 


Era unsprezece și jumătate noaptea și grupul de 
invitaţi se strânsese deja în livingul familiei Brooks. 
Chris venise mai devreme ca s-o ajute pe Jen. Leslie şi 
Brad tocmai se întorseseră de la New York. Laurie îi 
surprinsese pe toţi apărând cu un bărbat înalt, frumos, 
putin trecut de patruzeci de ani: Tad Connors. În 
noapea aceasta, care ar fi trebuit să fie a nunţii lor, 
Peggy se simţea bine alături de Jack. 

— Poate că nu e cea mai grozavă petrecere de Anul 
Nou, toastă Stuart la miezul nopţii, dar a fost un an 
agitat şi cred că toţi ne dorim unul mai liniștit. 

Urmară clinchetele paharelor cu șampanie, 
îmbrățișări, sărutări, urări. 

Chris și Snapper se treziră din cauza soneriei 
persistente a telefonului. 

— Snapper, doar nu trebuie să mergi și astăzi la 
spital, de ziua lui Karen. 

Deodată, îl văzu sărind ca un arc din pat, așa cum îl 
văzuse făcând de nenumărate ori când era chemat de 
urgență. În plus, se întoarse cu spatele spre ea, ca şi cum 
persoana de la celălalt capăt al firului i-ar fi dat o veste 
proastă. „Mama”, se gândi Chris imediat. „Ceva trebuie 
să se fi întâmplat cu mama”. Începuse deja să caute ceva 
cu care să se îmbrace rapid ca să meargă s-o vadă. 

— Chris! Așază-te, iubito. Am ceva să-ţi spun. 

— A murit, nu-i așa? A murit mama. 

— Nici vorbă! Despre Nancy Becker e vorba. Și-a 
revenit și vrea s-o vadă pe Karen. Nici doctorilor nu le 
vine să creadă: revenirea ei e un miracol. 

Chris privi lung cadourile pregătite pentru Karen. 

„La mulţi ani, micuţo!” şopti ea. „Astăzi îţi vei primi 
mama înapoi”. 

Laurie Brooks citi ziarul de seară cu oarecare 


detaşare. Era o fotografie înfățişând-o pe Nancy 
Becker îmbrăţișându-și fiica. Amândouă arătau fericite 
și încrezătoare în viitor. Aveau și motive de optimism, 
din moment ce Ron Becker, izolat în spitalul 
închisorii, nu le mai putea face nici un rău. 

Ciudat, dar în ultimele săptămâni o invidiase pe 
Nancy Becker. I-ar fi plăcut și ei să se retragă într-o 
lume iluzorie, departe de amintiri dureroase. Nici 
acum nu putea pronunţa numele lui Mark fără să 
izbucnească în lacrimi. 

Viaţa îi fusese distrusă de o nesăbuință comisă de 
Jen. Nu mai aparținea familiei Brooks; probabil că nu 
era fiica lui Stuart; Mark era iubirea vieţii ei, dar nu-l 
putea avea. Nici măcar nu se putea elibera demascând 
nedreptatea ce i se făcuse — jurase în faţa lui Jennifer să 
nu trădeze secretul. Ce ironie! Devenise aliata acesteia. 

Dar Laurie își va lua revanșa în faţa sorții. Nu-i va 
putea fi niciodată luat dreptul de a scrie. Va lovi și ea 
din paginile unui roman. Va fi un fel de catharsis. Privi 
lung tastatura mașinii de scris și deodată îi veni o idee. 
Un zâmbet de răzbunare îi apăru în colțul buzelor. Le 
va arăta tuturor şi... totodată, se va elibera de ei toți. 


Sfârşit 

